(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ Π΄

Πέμπτη 24 Φεβρουαρίου 2022

ΘΕΜΑΤΑ

 Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Αναφορά στην εισβολή της Ρωσίας στην Ουκρανία, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Παρασκευής 25 Φεβρουαρίου 2022, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Πολιτισμού και Αθλητισμού «Κύρωση της Σύμβασης του Συμβουλίου της Ευρώπης για μια ολοκληρωμένη προσέγγιση ασφάλειας, προστασίας και υπηρεσιών σε ποδοσφαιρικούς αγώνες και λοιπά αθλητικά γεγονότα», σελ.
2. Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Κύρωση της Σύμβασης της Χάγης της 13ης Ιανουαρίου 2000 για τη διεθνή προστασία των ενηλίκων», σελ.
3. Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Κλιματικής Κρίσης και Πολιτικής Προστασίας:
 i. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου επί της συνεργασίας και προστασίας από φυσικές και ανθρωπογενείς καταστροφές», σελ.
 ii. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του Αζερμπαϊτζάν σχετικά με τη συνεργασία και την αμοιβαία βοήθεια στον τομέα της πρόληψης και της εξάλειψης των συνεπειών φυσικών καταστροφών και ανθρωπογενών ατυχημάτων», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΚΑΚΛΑΜΑΝΗΣ Ν., σελ.

ΟΜΙΛΗΤΕΣ

Α. Επί της αναφοράς για την εισβολή της Ρωσίας στην Ουκρανία
 ΑΝΤΩΝΙΟΥ Α. , σελ.
 ΑΡΑΜΠΑΤΖΗ Φ. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΚΑΦΑΝΤΑΡΗ Χ. , σελ.
 ΞΑΝΘΟΠΟΥΛΟΣ Θ. , σελ.
 ΠΑΠΑΗΛΙΟΥ Γ. , σελ.
 ΠΑΠΑΝΑΣΤΑΣΗΣ Ν. , σελ.
 ΣΚΑΝΔΑΛΙΔΗΣ Κ. , σελ.
 ΤΟΥΡΝΑΣ Ε. , σελ.
 ΤΣΙΑΡΑΣ Κ. , σελ.
 ΧΗΤΑΣ Κ. , σελ.

Β. Επί διαδικαστικού θέματος:
 ΑΒΔΕΛΑΣ Α. , σελ.
 ΑΡΑΜΠΑΤΖΗ Φ. , σελ.
 ΚΑΚΛΑΜΑΝΗΣ Ν. , σελ.
 ΠΑΦΙΛΗΣ Α. , σελ.
 ΣΚΑΝΔΑΛΙΔΗΣ Κ. , σελ.
 ΤΟΥΡΝΑΣ Ε. , σελ.

Γ. Επί του σχεδίου νόμου του Υπουργείου Δικαιοσύνης:
 ΚΟΝΣΟΛΑΣ Ε. , σελ.
 ΚΩΤΣΗΡΑΣ Γ. , σελ.
 ΜΕΛΑΣ Ι. , σελ.
 ΜΠΑΚΑΔΗΜΑ Φ. , σελ.
 ΠΑΠΑΗΛΙΟΥ Γ. , σελ.
 ΤΣΙΑΡΑΣ Κ. , σελ.
 ΧΗΤΑΣ Κ. , σελ.

Δ. Επί των σχεδίων νόμων του Υπουργείου Κλιματικής Κρίσης και Πολιτικής Προστασίας:
 ΑΝΤΩΝΙΟΥ Α. , σελ.
 ΒΙΛΙΑΡΔΟΣ Β. , σελ.
 ΚΑΦΑΝΤΑΡΗ Χ. , σελ.
 ΛΟΓΙΑΔΗΣ Γ. , σελ.
 ΞΑΝΘΟΠΟΥΛΟΣ Θ. , σελ.
 ΠΑΠΑΝΑΣΤΑΣΗΣ Ν. , σελ.
 ΠΑΦΙΛΗΣ Α. , σελ.
 ΧΗΤΑΣ Κ. , σελ.

Ε. ΠΑΡΕΜΒΑΣΕΙΣ:
ΜΑΡΚΟΥ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ Π΄

Πέμπτη 24 Φεβρουαρίου 2022

Αθήνα, σήμερα 24 Φεβρουαρίου 2022, ημέρα Πέμπτη και ώρα 10.17΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 23-2-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΟΘ΄ συνεδριάσεώς του, της Τετάρτης 23 Φεβρουαρίου 2022, σε ό,τι αφορά την ψήφιση στο σύνολο των σχεδίων νόμου: 1) «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Μαλαισίας», 2) «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ινδίας», 3) «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Δημοκρατίας του Μαυρίκιου και της Κυβέρνησης της Ελληνικής Δημοκρατίας», 4) «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Κένυας» και 5) «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ρουάντα».)

Πριν ξεκινήσουμε, επιτρέψτε μου πρώτα να ανακοινώσω στο Σώμα ότι

η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Πολιτισμού και Αθλητισμού «Κύρωση της Σύμβασης του Συμβουλίου της Ευρώπης για μια ολοκληρωμένη προσέγγιση ασφάλειας, προστασίας και υπηρεσιών σε ποδοσφαιρικούς αγώνες και λοιπά αθλητικά γεγονότα».

Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Κύρωση της Σύμβασης της Χάγης της 13ης Ιανουαρίου 2000 για τη διεθνή προστασία των ενηλίκων».

Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως της σύμβασης αυτής για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας.

Όπως αντιλαμβάνεστε, θα το πάμε σε δύο στάδια. Το ένα θα είναι με τη Χάγη, να γίνει η ψηφοφορία και να απαλλαγούν και οι Υπουργοί και όσοι συνάδελφοι έχουν οριστεί γι’ αυτή την κύρωση και μετά θα πάμε στις άλλες δύο συμβάσεις, δηλαδή σε αυτή με το Μαυροβούνιο και στην άλλη με το Αζερμπαϊτζάν και θα προχωρήσουμε κατά τα ειωθότα. Δεν θα πάμε, συνεπώς, σύμφωνα με το γράμμα του Κανονισμού -όπως έχουμε πει- και όσοι είναι υπέρ, θα τους δοθεί η δυνατότητα να μιλήσουν, εφόσον το επιθυμούν.

Επομένως, παρ’ ότι λείπουν τώρα ένας-δύο συνάδελφοι, επειδή είναι κάποιοι παρόντες, μπορούμε να αρχίσουμε από αυτούς που έχουν διατυπώσει επιφύλαξη κατ’ αρχάς στην επιτροπή. Θα πάμε με αναστροφή φορά.

Τον λόγο έχει η κ. Μπακαδήμα από το ΜέΡΑ25.

**ΦΩΤΕΙΝΗ ΜΠΑΚΑΔΗΜΑ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητούμε την κύρωση της Σύμβασης της Χάγης για τη διεθνή προστασία των ευάλωτων ενηλίκων, εκείνων, δηλαδή, που λόγω αλλοίωσης ή ανεπάρκειας των προσωπικών τους ικανοτήτων δεν είναι σε θέση να προστατεύσουν τα συμφέροντά τους, ενώ στόχος είναι να αποφευχθούν συγκρούσεις μεταξύ των νομικών συστημάτων των συμβαλλομένων κρατών σε ζητήματα που συσχετίζουν τη διεθνή δικαιοδοσία, το εφαρμοστέο δίκαιο και τα μέτρα προστασίας ευάλωτων ενηλίκων.

Όπως αναφέρεται και στη συνοδευτική ανάλυση των συνεπειών της ρύθμισης, στόχος της σύμβασης αυτής είναι η ενίσχυση της πληθυσμιακής κινητικότητας μεταξύ των ευρωπαϊκών κρατών και πρωτίστως αυτών της Ευρωπαϊκής Ένωσης, που την έχουν ήδη κυρώσει στο πλαίσιο και της εκπεφρασμένης ανάγκης σε επίπεδο Ένωσης για ενίσχυση του πλαισίου προστασίας των ευάλωτων ενηλίκων.

Θα μπορούσαν να προκαλέσουν απορία δύο πράγματα. Κατ’ αρχάς ότι υπεγράφη το 2000 και φτάνει να κυρωθεί είκοσι δύο χρόνια μετά από το Κοινοβούλιο της χώρας μας. Πραγματικά, απορώ για το αν θα μπορούσε ή όχι να έχει βρεθεί χρόνος κατάλληλος για να έχει κυρωθεί όλα αυτά τα χρόνια. Και ίσως θα ήταν σημαντικό να μιλούσαμε σήμερα για μια επικαιροποίηση του συμβατικού κειμένου, καθώς πραγματικά έχει αλλάξει και η περιρρέουσα διεθνής ατμόσφαιρα αλλά και οι ανάγκες.

Εξίσου μεγάλη απορία προκαλεί το γεγονός πως μιλάμε για ένα πλαίσιο προστασίας, τη στιγμή που βλέπουμε καθημερινά τα δικαιώματα, όχι μόνο των ευάλωτων ατόμων και εκείνων με αναπηρία, αλλά εν συνόλω τα ανθρώπινα δικαιώματα, να συρρικνώνονται και να καταπατώνται.

Προκαλεί επίσης απορία -θα μου πείτε γιατί προκαλεί τόσες απορίες ένα συμβατικό κείμενο- το γεγονός ότι αν δούμε το κείμενο από πιο κοντά, θα δούμε πως ουσιαστικά έρχεται να δημιουργήσει ένα θελκτικό διακρατικό θεσμικό πλαίσιο, όχι για την προστασία των ευάλωτων ατόμων αλλά για την προώθηση ενός είδους γηριατρικού τουρισμού και τουρισμού ατόμων με αναπηρία.

Η σύμβαση προστατεύει την περιουσία και διασφαλίζει το δικαίωμα της δικαστικής προστασίας σε πολίτες των συμβαλλόμενων κρατών, όπου συμβαλλόμενα κράτη είναι τα κράτη της Ευρωπαϊκής Ένωσης, ώστε να μη χαθεί η περιουσία των πολιτών.

Χαρακτηριστικό παράδειγμα είναι το γεγονός πως αναφορικά με ζητήματα που άπτονται κοινωνικής ασφάλισης, όπως αναφέρεται στο άρθρο 4 της σύμβασης, δεν έχει δικαιοδοσία για να επιλύσει τέτοια ζητήματα. Έτσι, βλέπουμε να εισάγει διάφορες δικλίδες και ιδιότυπες ετεροδικίες, όπως, για παράδειγμα, οι προβλέψεις του άρθρου 8, το οποίο προβλέπει τη δυνατότητα εκχώρησης της δικαιοδοσίας ενός κράτους στις αρχές ενός άλλου συμβαλλόμενου, εφόσον οι τελευταίες κρίνονται περισσότερο κατάλληλες να λάβουν μέτρα για την προστασία του προσώπου ή της περιουσίας του ενηλίκου.

Βλέπουμε, λοιπόν, ότι η σύμβαση έρχεται να δημιουργήσει συνθήκες θεσμικής ασφάλειας, ώστε οι συνταξιούχοι που επιλέγουν να περάσουν τη ζωή τους μετά τη σύνταξη σε χώρες όπως η δική μας, η Πορτογαλία, η Ισπανία και άλλες να τους να δημιουργούνται οι κατάλληλες προϋποθέσεις για να μπορέσουν να το κάνουν.

Και όμως θα περιμέναμε να δούμε πολλά περισσότερα να γίνονται και να προβλέπονται για κατηγορίες ατόμων που πραγματικά χρειάζονται στήριξη, όπως είναι οι πρόσφυγες, όπως είναι οι άνθρωποι που πραγματικά έχουν αδυναμία να καλύψουν τις ανάγκες τους είτε λόγω αναπηρίας είτε λόγω γενικότερα ψυχικών και σωματικών ζητημάτων.

Θα έπρεπε να δούμε, ειδικά με την πανδημία, που μας έδειξε πόσο σημαντικό είναι να υπάρχει ένα συνεκτικό πλαίσιο στήριξης, να γίνονται πολύ περισσότερα. Και θα μου πείτε πως δεν μπορούν να γίνουν πολλά, όταν έχουμε ένα συμβατικό κείμενο, το οποίο δεν μπορούμε να αλλάξουμε γιατί θα πρέπει να κυρωθεί ως έχει. Είναι, όμως, τώρα η ώρα να ανοίξουμε μια μεγαλύτερη συζήτηση, ώστε πραγματικά να μπορέσουμε να δράσουμε θεραπευτικά, στηρίζοντας άτομα ενήλικα αλλά και ανήλικα, που χρειάζονται βοήθεια και στήριξη.

Ως ΜέΡΑ25 και κλείνω με αυτό, κυρίες και κύριοι συνάδελφοι, θα ψηφίσουμε «παρών», γιατί από τη μία πλευρά αναγνωρίζουμε την ανάγκη στήριξης των ευάλωτων ενηλίκων και των ατόμων με αναπηρία από την άλλη όμως δεν μπορούμε να αγνοήσουμε το γεγονός πως δεν παρέχει τη στήριξη που θα έπρεπε σε αυτά, αφήνοντας μάλιστα αρκετές κατηγορίες εκτός. Ως εκ τούτου θα τοποθετηθούμε με «παρών», γιατί δυστυχώς δεν βλέπουμε για ακόμη μια φορά να καλύπτονται οι πραγματικά επείγουσες ανάγκες.

Ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο θα πάρει τώρα ο αγορητής της Ελληνικής Λύσης, ο συνάδελφος κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε. Θα είμαι πολύ σύντομος.

Κυρώνεται ουσιαστικά η Σύμβαση της Χάγης για τη διεθνή προστασία ενηλίκων. Η σύμβαση αυτή έχει κυρωθεί από την Ελλάδα το 2011. Πριν ξεκινήσω και εισέλθω στην ουσία των διατάξεων, να σημειώσουμε ότι η σύμβαση αφορά στην προστασία των ενηλίκων σε διεθνείς καταστάσεις, οι οποίοι λόγω αλλοίωσης ή ανεπάρκειας των προσωπικών τους ικανοτήτων αδυνατούν να προστατεύσουν αποτελεσματικά τα συμφέροντά τους.

Η κύρωση της σύμβασης ενισχύει τη διεθνή εικόνα της Ελλάδος, αποδεικνύει -μπορούμε να πούμε- την επιθυμία της για διεθνή συνεργασία, για δράση, για ένα δημοκρατικό και ειρηνικό κράτος. Νομίζω ότι δεν υπάρχει άνθρωπος που να διαφωνεί ότι αυτό είναι επιθυμητό από όλους μας. Ωστόσο -και θα πρέπει να το δούμε- η παρούσα συμφωνία ως διεθνής σύμβαση δεν αντικατοπτρίζει τις πραγματικές ανάγκες και την ελληνική πραγματικότητα, γιατί θα πρέπει να το βλέπουμε, είτε είναι νόμος είτε είναι σύμβαση είτε είναι οτιδήποτε, επάνω στην ελληνική πραγματικότητα.

Και για να είμαι ξεκάθαρος, άλλη είναι η στήριξη και η ουσιαστική αρωγή σε πολίτες που αντιμετωπίζουν αναπηρίες -αλίμονο, δεν το συζητάμε- άλλη είναι η στήριξη σε ανήλικους, άλλη πρέπει να είναι η μεταχείριση σε ενηλίκους που μπορεί να χαρακτηρίζονται από άλλες χώρες ανίκανοι να προστατευτούν και να χρειάζονται προστασία.

Θεωρούμε ότι πρέπει να δούμε αυτή τη σύμβαση μέσα από το πρίσμα αυτών των ιδιαιτεροτήτων, δηλαδή που αντιμετωπίζει η Ελλάδα, η πατρίδα μας. Ιδιαιτερότητες όπως το έντονο πρόβλημα της παράνομης μετανάστευσης, την παράνομη ύπαρξη και δράση των ΜΚΟ -είναι θέματα τα οποία υπάρχουν αυτά- την επιθετική Τουρκία που προωθεί και εκμεταλλεύεται το μεταναστευτικό, τις συμφωνίες της Κυβέρνησης με τη Γερμανία για την επιστροφή μεταναστών, την υποτιθέμενη πρόθεση της Κυβέρνησης να λύσει το πρόβλημα κυρίως στους παράνομους μετανάστες, όπως την είδαμε με τις συμφωνίες με το Πακιστάν και το Μπαγκλαντές.

Επομένως πρέπει να είμαστε ιδιαίτερα προσεκτικοί και πίσω από κάθε άρθρο της παρούσας σύμβασης με τις ιδιαιτερότητες που αντιμετωπίζει η πατρίδα μας, γι’ αυτό τα αναφέραμε αυτά, πρέπει να τα έχουμε όλα αυτά ως γνώμονα. Γιατί τη σύμβαση αυτή, για παράδειγμα, δεν έχει κανέναν λόγο η Γερμανία να μην την ψηφίσει ή μια χώρα που είναι αδιάφορη ως προς τα προβλήματα αυτά και διαφορετικά πρέπει να το βλέπουμε εμείς.

Δηλαδή, η Γερμανία θα βαφτίζει, για παράδειγμα, ανίκανο να αυτοπροστατευτεί τον εικοσάχρονο μετανάστη, που θα επιστρέφει στην Ελλάδα, θα ασκεί δικαιοδοσία για να λάβει προστασία και να μπορούν οι ελληνικές αρχές να τον απελάσουν, εφόσον δεν πληροί τα κριτήρια για άσυλο. Αυτό, ουσιαστικά, καταλύει την αυτοδιάθεση της Ελλάδος ως χώρα.

Είναι αρκετά τα παραδείγματα στα οποία θα μπορούσα να αναφερθώ.

Δεν θα μείνω για πολύ στα άρθρα, κύριε Πρόεδρε. Ένας κίνδυνος ο οποίος επιβεβαιώνεται στο άρθρο 6 της σύμβασης είναι ο εξής: Προβλέπεται ότι θα πρέπει να λαμβάνουμε μέτρα προστασίας ενηλίκων όταν αυτοί, λόγω αλλοίωσης ή ανεπάρκειας των προσωπικών τους ικανοτήτων, δεν είναι σε θέση να προστατευτούν. Το ίδιο ισχύει και για τους πρόσφυγες, για όσους εισέρχονται στη χώρα μας -ακόμη και παράνομα- λόγω ταραχών στην πατρίδα τους. Το ίδιο ισχύει και για ενήλικες των οποίων η συνήθης διαμονή δεν μπορεί επακριβώς να προσδιοριστεί, δηλαδή οι απάτριδες. Με άλλα λόγια, δηλαδή, ο κάθε παρανόμως εισερχόμενος στη χώρα θα μπορεί να παρουσιάζεται ως άτομο με πνευματικές διαταραχές, προκειμένου να απολαύσει, ουσιαστικά, την προστασία υπό την κύρωση της σύμβασης. Επίσης, δεν προβλέπεται τι θα γίνει αν απορριφθεί το αίτημα για παροχή διεθνούς προστασίας ή διαμονής για άλλους λόγους.

Δεν θα μείνω σε άλλα άρθρα.

Συμπερασματικά και η Νέα Δημοκρατία βαδίζει, ουσιαστικά, στα χνάρια του ΣΥΡΙΖΑ, γιατί ο ΣΥΡΙΖΑ είχε φέρει την κύρωση. Την είχε θέσει και σε δημόσια διαβούλευση το 2018. Αφορά ζητήματα προστασίας προσφύγων, μεταναστών -παρανόμους και μη- και ασυνόδευτων ανηλίκων ακόμη και αν δεν αναγράφονται ρητά. Θεωρούμε πως πρέπει να είμαστε πάρα πολύ προσεκτικοί. Με τη σύμβαση τόσο οι δικαστικές όσο και διοικητικές αρχές της χώρας, ως χώρας συνήθους διαμονής του ενήλικου υπό προστασία, θα ασκούν διεθνή δικαιοδοσία και θα λαμβάνουν μέτρα για την προστασία του προσώπου ή της περιουσίας.

Εμείς πάντα λειτουργούμε με γνώμονα το εθνικό συμφέρον και το συμφέρον του Έλληνα πολίτη.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Και εμείς, κύριε Χήτα.

Τον λόγο έχει η συνάδελφος κ. Μαρία Κομνηνάκα από το Κομμουνιστικό Κόμμα Ελλάδας.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Έρχεται προς κύρωση η Σύμβαση της Χάγης για τη διεθνή προστασία των ευάλωτων, όπως αποκαλούνται, ενηλίκων. Αφορά, δηλαδή, τα άτομα εκείνα που λόγω της αλλοίωσης ή ανεπάρκειας των προσωπικών τους ικανοτήτων δεν είναι σε θέση να προστατεύσουν τα συμφέροντά τους.

Η σύμβαση αυτή εφαρμόζεται στην περίπτωση που οι ευάλωτοι αυτοί ενήλικες βρίσκονται σε κράτος διαφορετικό από αυτό της ιθαγενείας τους και επιχειρεί να επιλύσει συγκρούσεις μεταξύ των νομικών συστημάτων των συμβαλλόμενων κρατών σε ζητήματα που αφορούν τη διεθνή δικαιοδοσία, το εφαρμοστέο δίκαιο και την αναγνώριση και εκτέλεση των μέτρων προστασίας αυτής της ομάδας των ενηλίκων.

Μεταξύ άλλων, βέβαια, στόχος της σύμβασης είναι η περαιτέρω ενίσχυση της πληθυσμιακής κινητικότητας μεταξύ των ευρωπαϊκών κρατών και κυρίως αυτών της Ευρωπαϊκής Ένωσης. Όμως, αυτό που πραγματικά θα έπρεπε να επισημανθεί σε σχέση με τη σύμβαση, δεν είναι κυρίως τα ζητήματα δικαιοδοσίας που, ενδεχομένως, σε κάποιον βαθμό να επιλύουν ορισμένες υπαρκτές συγκρούσεις μεταξύ των διαφορετικών δικαιικών συστημάτων που σχετίζονται με τους ευάλωτους ενήλικους, αν και ως προς αυτό ακόμα υπάρχουν σημεία, στα οποία αναφερθήκαμε και στη συζήτηση στην επιτροπή, στα οποία μπορεί, λόγω ασαφειών κυρίως στη διατύπωση, να υπάρξουν, πράγματι, αντιφάσεις και αλληλοεπικαλύψεις ως προς την αρμοδιότητα. Ως παράδειγμα θα φέρω την αντίφαση -το θέσαμε και ως ερώτημα στη συνεδρίαση στην επιτροπή- που υπάρχει με τον Αστικό Κώδικα, όπου ρητά ορίζεται στα άρθρα 5, 7 και 8 ότι για τα ζητήματα που αφορούν την ικανότητα δικαίου και τη δικαιοπρακτική ικανότητα εφαρμοστέο είναι το δίκαιο της ιθαγένειας και όχι αυτό του κράτους-μέλους στο οποίο διαμένει το πρόσωπο, όπως προβλέπεται από τη σύμβαση. Σε αυτή την περίπτωση δεν διευκρινίστηκε πώς θα επιλύεται η διαφορά.

Ωστόσο έτσι -και παρά τις περί του αντιθέτου διατυπωμένες προθέσεις των συμβαλλομένων κρατών- θεωρούμε ότι δεν αποφεύγεται, τελικά, το αποκαλούμενο «πινγκ πονγκ» της δικαιοδοσίας και δεν εξυπηρετείται πλήρως στην πράξη η βέβαιη και άμεση θεσμική προστασία του ευάλωτου ενηλίκου.

Όμως αυτό το οποίο πρωτίστως θα έπρεπε να αναδειχθεί στη σημερινή συζήτηση, ανεξάρτητα από τα επιμέρους ζητήματα της σύμβασης, είναι σε ποια, τελικά, οικονομική και κοινωνική βάση, σε ποιο πολιτικό πλαίσιο εντάσσεται η εφαρμογή της, όπως αντίστοιχα βέβαια και αυτή της Σύμβασης της Χάγης για τα ευάλωτα παιδιά του 1996 που προηγήθηκε και κυρώθηκε από την Ελλάδα με τον ν.4020/2011. Γιατί, φυσικά, η σύμβαση δεν εφαρμόζεται σε κενό αέρος, αλλά σε ένα ευρωπαϊκό και εγχώριο περιβάλλον, όπου η κοινωνική προστασία και τα μέτρα οικονομικής στήριξης των εργαζομένων και των λαϊκών στρωμάτων συνεχώς συρρικνώνεται. Είναι ίσως ενδεικτικό ότι ακόμη και αυτή η σύμβαση, που λύνει κυρίως διαδικαστικά και όχι ουσιαστικά ζητήματα της προστασίας των ευάλωτων ατόμων, έρχεται προς κύρωση είκοσι δύο χρόνια μετά την υπογραφή της και ενώ έχει κυρωθεί από μόλις δεκατρία κράτη μέχρι σήμερα.

Το ερώτημα, επομένως, θα πρέπει να είναι όχι το ποια χώρα θα έχει την αρμοδιότητα, ποιο θα είναι το εφαρμοστέο δίκαιο, αλλά αν υπάρχει πράγματι τέτοια πολιτική κοινωνικής πρόνοιας, αν υπάρχουν οι υποδομές εκείνες που μπορούν να αξιοποιηθούν για την προστασία των ατόμων με αναπηρία, των ηλικιωμένων ατόμων, των ατόμων που στερούνται δικαιοπρακτική ικανότητα. Γιατί, τόσο σε επίπεδο Ευρωπαϊκής Ένωσης όσο και των διαφόρων κρατών-μελών της και της ίδιας ακόμα της χώρας μας, η πραγματικότητα είναι ότι ως αποτέλεσμα της συνολικής αντιλαϊκής πολιτικής αυτοί οι τομείς δεν βρίσκονται στο επίκεντρο και δεν θα μπορούσαν κατά τη γνώμη μας να βρίσκονται στο επίκεντρο σε ένα σύστημα που εμπορευματοποιεί ακόμα και τους πιο ευαίσθητους τομείς της υγείας και άλλων κοινωνικών αναγκών.

Αυτή η πολιτική φυσικά και έχει ιδιαίτερα αρνητικές επιπτώσεις λόγω της πλήρους σχεδόν έλλειψης προστασίας και στήριξης στους πιο ευάλωτους από αυτούς πληθυσμούς, όπως είναι, βέβαια, τα παιδιά, οι ηλικιωμένοι, όπως και οι πρόσφυγες και οι μετανάστες. Πολύ περισσότερο, ουσιαστικά, αφήνονται οικονομικά και κοινωνικά αβοήθητοι από το κράτος όσοι από αυτούς αντιμετωπίζουν σοβαρά σωματικά, πνευματικά, ψυχικά προβλήματα και αναπηρίες που τους εμποδίζουν στην πραγματικότητα να επιμεληθούν τους εαυτούς τους και τις προσωπικές τους υποθέσεις.

Σε όλο της το μεγαλείο και στην περίπτωση των ατόμων με αναπηρίες αποθεώνεται για άλλη μια φορά η προστασία τους, η στήριξή τους σε υπηρεσίες πρόνοιας, υγείας, παιδείας. Ιδιαίτερα αυτό έγινε ακόμα πιο αισθητό στη διάρκεια της πανδημίας, η φροντίδα, δηλαδή, για όλα τα απαραίτητα εκείνα μέσα, για να συνεχίζεται πρόσκοπτα η κοινωνική τους ζωή, που τελικά αφήνεται στην ατομική ευθύνη αυτών και των οικογενειών τους, που αποτελούν τα πραγματικά στηρίγματα, που σηκώνουν τελικά όλο το βάρος σε ένα κράτος που απουσιάζει από τις απαραίτητες κοινωνικές δομές.

Αυτές οι ευαίσθητες πτυχές, οι κρίσιμες για τη ζωή των ατόμων με αναπηρίες, μετατρέπονται όλο και περισσότερο σε πεδίο επιχειρηματικής δράσης. Επομένως, για να λειτουργήσει θετικά και αποτελεσματικά και προς όφελος αυτών των προσώπων μια οποιαδήποτε σχετική διεθνής σύμβαση, βασική προϋπόθεση αποτελεί κατά τη γνώμη μας η ολόπλευρη κρατική προστασία και στήριξη συνολικά των εργαζομένων και των λαϊκών στρωμάτων, με ιδιαίτερη φροντίδα για τους πιο ευάλωτους και αδύναμους από αυτούς. Κάτι τέτοιο, βέβαια, απαιτεί μια άλλη φιλολαϊκή ανάπτυξη, που θα έχει στο επίκεντρο την ικανοποίηση των σύγχρονων αναγκών των πολλών και όχι τα κέρδη των λίγων, δηλαδή μια άλλη κοινωνική οργάνωση.

Για τους λόγους αυτούς τοποθετούμαστε με το «παρών» στην παρούσα σύμβαση.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Η κ. Γιαννακοπούλου, που είχε επιφύλαξη, δεν έχει έρθει ακόμα, αλλά δεν θα καθυστερήσουμε. Θα μιλήσει ο εισηγητής από τον ΣΥΡΙΖΑ κ. Γεώργιος Παπαηλιού.

Ελάτε στο Βήμα, κύριε συνάδελφε.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, θα μου επιτρέψετε να αφιερώσω ελάχιστο χρόνο για την επικαιρότητα. Τα πράγματα στην Ουκρανία εξελίσσονται αρνητικά.

Δεν υπάρχει αμφιβολία ότι η κατάσταση είναι κρίσιμη. Το δίλημμα-ερώτημα: πολιτική ισχύος ή Διεθνές Δίκαιο, απαντάται κάθε φορά από τους ισχυρούς με τρόπους που εξυπηρετεί τα συμφέροντά τους. Η πατρίδα μας -και όχι μόνο- το έχει βιώσει αυτό με την εισβολή στην Κύπρο.

Από πλευράς μας χρειάζεται ιδιαίτερη προσοχή. Δεν πρέπει να υπάρξει ελληνική εμπλοκή σε οποιουδήποτε είδους στρατιωτικές επιχειρήσεις. Πρέπει να διατηρηθούν δίαυλοι επικοινωνίας και συναλλαγών με όλα τα εμπλεκόμενα μέρη. Σε αυτό το πλαίσιο μας ανησυχεί το σύνδρομο του προβλέψιμου συμμάχου που διακατέχει την Κυβέρνηση, γιατί δεν πρέπει να εμφανιζόμαστε βασιλικότεροι του βασιλέως.

Επιπλέον η κατάσταση πρέπει να προσεγγιστεί με τρόπο που να λαμβάνει υπ’ όψιν τα ελληνικά συμφέροντα σε σχέση με τα εθνικά θέματα, που συνδέονται με την επιθετικότητα της Τουρκίας, η οποία αναπτύσσεται διαχρονικά σε πολλά πεδία, αλλά και σε σχέση με την ενεργειακή επάρκεια της χώρας.

Η χώρα μας λοιπόν, κυρίως στο πλαίσιο της Ευρωπαϊκής Ένωσης, μπορεί και πρέπει να συμβάλει στην προώθηση ειρηνικών λύσεων. Και βέβαια στο εσωτερικό -αυτό είναι μια άλλη παράμετρος, μια άλλη διάσταση- να ενισχυθεί η κοινωνική συνοχή, που φυσικά προϋποθέτει άλλη πολιτική από αυτή που ασκείται σήμερα από την Κυβέρνηση, η οποία εντείνει τις κοινωνικές και περιφερειακές ανισότητες.

Έρχομαι τώρα στο νομοσχέδιο. Το νομοσχέδιο αφορά στην κύρωση της Διεθνούς Σύμβασης για τη Διεθνή Προστασία των Ενηλίκων. Η προστασία των ευάλωτων πολιτών αποτελεί μέρος της πολιτικής πρόνοιας. Στο πλαίσιο αυτής της πολιτικής το κράτος παρεμβαίνει προκειμένου να αναδιανείμει στους πολίτες ένα μερίδιο του εθνικού πλούτου, του εθνικού εισοδήματος, και να εγγυηθεί ένα ελάχιστο επίπεδο αξιοπρεπών συνθηκών διαβίωσης.

Στην κατηγορία των ευάλωτων πολιτών ανήκουν -εκτός βέβαια από τους ανήλικους- και οι ενήλικοι που δεν μπορούν να επιλύσουν τις υποθέσεις τους λόγω σωματικής ή διανοητικής αναπηρίας, δηλαδή τα ΑΜΕΑ, οι χρόνια πάσχοντες, αλλά και άλλες ευάλωτες κατηγορίες πληθυσμού, όπως οι πρόσφυγες, που χρήζουν ιδιαίτερης προστασίας.

Η υπό κρίση διεθνής σύμβαση αποσκοπεί στην ιδιαίτερη μεταχείριση των ενηλίκων, οι οποίοι λόγω αλλοίωσης ή ανεπάρκειας των προσωπικών ικανοτήτων τους δεν είναι σε θέση να προστατεύσουν τα συμφέροντά τους. Βάσει αυτών σκοπείται η αποτελεσματική προστασία των ευάλωτων ενηλίκων σε διεθνείς καταστάσεις, σε περιπτώσεις με διεθνή χαρακτήρα συνδεόμενες με περισσότερες από μια χώρες. Δεδομένων των διεθνών συνθηκών απαιτείται πράγματι η θεσμοθέτηση ενός κοινού καθεστώτος προστασίας, ώστε να αποφεύγονται οι αντιφατικές λύσεις ως προς την αντιμετώπιση του ζητήματος. Σε αυτό το πλαίσιο καθιερώνονται κανόνες για τη διεθνή δικαιοδοσία, το εφαρμοστέο δίκαιο, τις σχετικές δικαστικές αποφάσεις και τη συνεργασία των εμπλεκόμενων αρχών των συμβαλλόμενων κρατών.

Η διεθνής σύμβαση αποσκοπεί στη διασφάλιση των προσωπικών και περιουσιακών συμφερόντων των ευάλωτων ενηλίκων, στον σεβασμό της αξιοπρέπειάς τους, στην εκπροσώπησή τους και στην παροχή δικαστικής προστασίας, ώστε να αποφεύγονται συγκρούσεις μεταξύ διαφορετικών νομικών συστημάτων. Στην ελληνική έννομη τάξη αυτοί που δεν μπορούν να επιμεληθούν τις υποθέσεις τους, να προστατέψουν τα συμφέροντα και την περιουσία τους λόγω κάποιας αναπηρίας ή χρόνιας πάθησης, τίθενται υπό δικαστική συμπαράσταση. Μέσω της υπό κρίση διεθνούς σύμβασης τα μέτρα προστασίας ενισχύονται.

Επειδή το θέμα εντάσσεται στο πλαίσιο της πολιτικής πρόνοιας, είναι σημαντικό να καταγραφούν τα πεπραγμένα της κυβέρνησης ΣΥΡΙΖΑ και να αντιπαρατεθούν προς αυτά της σημερινής Κυβέρνησης. Επί διακυβέρνησης ΣΥΡΙΖΑ, μετά το 2015, η ανθρωπιστική κρίση επέβαλε επείγουσες κινήσεις για την αντιμετώπισή της. Αυτό συνέβη με τρόπο που αμβλύνθηκαν οι πλέον επώδυνες συνέπειές της. Παράλληλα άρχισε ο σχεδιασμός και η υλοποίηση πολιτικών για εκτεταμένες παροχές φροντίδας για τους ανάπηρους και τους ηλικιωμένους ενήλικους, οι οποίοι δεν μπορούν να παράσχουν την απαραίτητη προστασία στους εαυτούς τους.

Στο πλαίσιο αυτής της νέας προνοιακής πολιτικής και αφού υπήχθησαν και συγκεντρώθηκαν στον ΟΠΕΚΑ όλες οι προνοιακές παροχές, αυξήθηκαν οι δαπάνες, εντάχθηκαν στα κέντρα κοινότητας τα κέντρα στήριξης της οικογένειας, ψηφίστηκε νέα νομοθεσία για την αναδοχή και υιοθεσία και ψηφίστηκε νομοθεσία για τις στέγες υποστηριζόμενης διαβίωσης, στην προοπτική ο σχεδιασμός να οδηγήσει στη διαμόρφωση ενός ολοκληρωμένου καθολικού συστήματος πρόνοιας.

Η πολιτική πρόνοια συνιστά απαραίτητη παρέμβαση του κράτους για τη στήριξη του κάθε πολίτη σε κάθε φάση της ζωής του, όταν βιώνει συνθήκες ένδειας, κοινωνικού αποκλεισμού και ανισότητας, πληττόμενος και από γενικότερους παράγοντες και από προσωπικούς.

Πρέπει, συνεπώς, να υπάρχει ένα νέο καθολικό σύστημα δωρεάν υπηρεσιών φροντίδας σε πολλούς τομείς, ιδίως της υγείας και της πρόνοιας, που να χρηματοδοτείται από δημόσιες δαπάνες. Αυτό το δίκτυο ολοκληρωμένης φροντίδας πρέπει να ακολουθεί τον πολίτη σε όλη τη διάρκεια της ζωής του και, βέβαια, να στηρίζεται στη συνεργασία, στην αλληλοενημέρωση των φορέων που εμπλέκονται σε αυτού του είδους τις πολιτικές.

Ένα τελευταίο. Αναφέρθηκαν οι πολιτικές που ασκήθηκαν επί ΣΥΡΙΖΑ και τι επρόκειτο να γίνει στην προοπτική τους. Αντίθετα, η Κυβέρνηση σήμερα παρά την επικοινωνιακή υπερπροβολή και τις εθνικές στρατηγικές-ευχολόγια, περιέκοψε από τους αναπήρους 90 εκατομμύρια το 2021 και φέτος 55 εκατομμύρια σε σχέση με τις δαπάνες του 2019. Προώθησε και άλλες ρυθμίσεις, οι οποίες θεωρώ ότι αποτελούν και εμπαιγμό για τους ανάπηρους, αλλά συγχρόνως και προσπάθεια μείωσης της χρηματοδότησης, όπως προβλέπεται στον προϋπολογισμό του 2022.

Συμπερασματικά, η πολιτική πρόνοιας αποτελεί για τον ΣΥΡΙΖΑ - Προοδευτική Συμμαχία στοιχείο πυλώνα του κοινωνικού κράτους, το οποίο

συνιστά σημαντική παράμετρο της πολιτικής του. Σε αυτό το πλαίσιο, η προνομιακή πολιτική πρέπει να εντάσσεται σε ένα συνεκτικό, ενιαίο σύνολο διαδικασιών, κανόνων και μέτρων.

Στον αντίποδα, δυστυχώς, για τη Νέα Δημοκρατία η πολιτική πρόνοιας όπως και όλες οι πολιτικές που συνδέονται ή εντάσσονται στο κοινωνικό κράτος αποτελούν στοιχείο που επιβαρύνει τις δημόσιες δαπάνες, είναι βάρος για την οικονομία και ασκείται σημειακά ή ακόμα και αποτελούν αντικείμενο φιλανθρωπίας, που ασκείται πολλές φορές με το αζημίωτο από κάποιους ιδιώτες ευεργέτες.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ καθαρίστε το Βήμα, στο οποίο καλείται η Κοινοβουλευτική Εκπρόσωπος από το Κίνημα Αλλαγής, η συνάδελφος κ. Κωνσταντίνα Γιαννακοπούλου.

Ορίστε, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ**: Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε σήμερα, ενώ συμβαίνουν συγκλονιστικά γεγονότα στην Ουκρανία αλλά και στη χώρα. Επιτρέψτε μου, πριν ξεκινήσω, δύο παρατηρήσεις.

Πρώτον, ο κ. Πούτιν διέβη τον Ρουβίκωνα. Προκαλεί την ανθρωπότητα, καταπατά κάθε έννοια Διεθνούς Δικαίου, καταλύει την ανεξαρτησία μιας κυρίαρχης χώρας και, βεβαίως, επιστρατεύει τη θεωρία του ιστορικού λάθους. Μιλάμε για μια ακόμη ωμή επέμβαση στην κυριαρχία ενός κράτους.

Η διεθνής κοινότητα, η Ευρώπη έχουν καθήκον να αντιδράσουν αποφασιστικά. Η Ελλάδα, έχοντας ευνοήτως ταχθεί υπέρ του σεβασμού της εδαφικής ακεραιότητας, της κυριαρχίας και της ανεξαρτησίας όλων των κρατών και έχοντας καταδικάσει κάθε απόφαση η οποία αντιβαίνει στις θεμελιώδεις αρχές του Διεθνούς Δικαίου, έχει χρέος να διαβουλευθεί και να συντονιστεί με τους Ευρωπαίους εταίρους και τους συμμάχους της αναφορικά με την αντίδραση στην απόφαση αυτή.

Η κατάσταση η οποία δημιουργείται μοιάζει με καταιγίδα, η οποία αλλάζει την εικόνα του πλανήτη. Επιστρέφουμε σε σκοτεινές, πολύ σκοτεινές περιόδους, όπου τα σύνορα αρχίζουν να μη θεωρούνται δεδομένα. Σειρά αυταρχικών ηγετών με σαφείς αναθεωρητικές απόψεις παίρνουν μαθήματα τακτικής από τον κ. Πούτιν και ελπίζω να μην επαληθευθούν -ειλικρινά ελπίζω να μην επαληθευθούν- όσοι θεωρούν το ουκρανικό ως την είσοδο σε μια νέα ιστορική φάση.

Η δε εισβολή της Ρωσίας, που είναι και βασισμένη επάνω στη θεωρία του ιστορικού λάθους που επικαλέστηκε ο κ. Πούτιν, δεν απέχει και πολύ από την αναθεωρητική λογική Ερντογάν, από την επιθετικότητα της Τουρκίας, με ό,τι αυτό σημαίνει.

Και γι’ αυτό, ναι, βεβαίως ήταν και είναι αυτοσκοπός η θωράκιση της άμυνας της χώρας με τον πληρέστερο δυνατό τρόπο και δεν έχουμε κανένα δικαίωμα να μην κατανοούμε τους κινδύνους οι οποίοι δημιουργούνται.

Δεύτερον, χθες με το ηχητικό το οποίο ακούσαμε ανατριχιάσαμε κυριολεκτικά. Στην επιφάνεια ήρθε για άλλη μια φορά ένας υπόκοσμος, ο οποίος, όπως φαίνεται, δρούσε παρακρατικά, αντισυνταγματικά, αντιδημοκρατικά, ποδοπατώντας κάθε έννοια κράτους δικαίου στη χώρα.

Όλως δε περιέργως συζητούνται και ξανασυζητούνται τα ίδια ονόματα και σειρά περίεργων περιστατικών συνθέτουν ένα αποκρουστικό παζλ. Οι καταγγελίες, για παράδειγμα, του μακαρίτη Βγενόπουλου και η μηνυτήρια αναφορά, η οποία αρχειοθετήθηκε μέσα σε πέντε μέρες, όταν σειρά πολιτικών στελεχών, αφού έγινε προσπάθεια να διαπομπευθούν, κρατιόντουσαν σε εκκρεμότητα για τρία με τέσσερα χρόνια.

Ας μη, λοιπόν, βιάζονται κάποιοι να πουν ότι η υπόθεση είναι αρχειοθετημένη. Το ηχητικό από μόνο του -από μόνο του, επαναλαμβάνω- συνιστά αιτία και κατάλληλο υλικό για να δρομολογηθεί η διερεύνηση μέχρι τέλους της υπόθεσης και αυτό αποτελεί ύψιστη ευθύνη και καθήκον της δικαιοσύνης.

Όσον αφορά δε τον ΣΥΡΙΖΑ, οφείλω να ομολογήσω, κυρίες και κύριοι συνάδελφοι από τον ΣΥΡΙΖΑ, ότι καλό θα ήταν να υπάρχουν εξηγήσεις για το πώς όλες αυτές οι καταγγελίες αφορούν γεγονότα τα οποία δεν έγιναν προφανώς σε κενό χρόνου, αλλά κατά τη διάρκεια της προοδευτικής διακυβέρνησης του ΣΥΡΙΖΑ με τους ΑΝΕΛ, όπως, επίσης, ότι εκλεκτά πρόσωπα, τα οποία πρωταγωνιστούν σε αυτές τις καταγγελίες, υπήρξαν στενοί, στενότατοι συνεργάτες του κ. Τσίπρα, στελέχη κυβέρνησης και στο επιτελείο του Μαξίμου.

Δεν νομίζετε, λοιπόν, κυρίες και κύριοι συνάδελφοι του ΣΥΡΙΖΑ, ότι χρειάζονται εξηγήσεις;

Τώρα στο νομοσχέδιο, στο παρόν νομοσχέδιο, κύριε Πρόεδρε, πρέπει να λάβουμε υπ’ όψιν μας το γεγονός ότι η χώρα μας έχει προσυπογράψει τη σύμβαση αυτή και απομένει η κύρωσή της για να τεθεί σε ισχύ. Το ίδιο έχουν πράξει ήδη δέκα κράτη-μέλη της Ευρωπαϊκής Ένωσης και έχει υπογραφεί από ακόμα έξι.

Επαναλαμβάνω ότι η σύμβαση είναι παρόμοια με τη σύμβαση της 19ης Οκτωβρίου του 1996 για τη διεθνή δικαιοδοσία, για το εφαρμοστέο δίκαιο, την αναγνώριση, εκτέλεση και συνεργασία όσον αφορά στη γονική μέριμνα και μέτρα για την προστασία των παιδιών, αλλά έχει προσαρμοστεί ώστε να καλύπτει συγκεκριμένες ανάγκες ευπαθών ενηλίκων, όπως αυτών που δεν μπορούν να επιληφθούν των υποθέσεών τους λόγω σωματικής ή διανοητικής αδυναμίας, όπως τα ΑΜΕΑ, οι χρόνια πάσχοντες κ.λπ..

Με την κατάρτιση, λοιπόν, της συγκεκριμένης σύμβασης αναδεικνύεται η ανάγκη να υπάρξει μέριμνα για την προστασία σε διεθνείς καταστάσεις των ενηλίκων οι οποίοι, λόγω αλλοίωσης ή ανεπάρκειας των προσωπικών τους ικανοτήτων, δεν είναι σε θέση να προστατεύσουν τα συμφέροντά τους, επιθυμώντας να αποφύγουν συγκρούσεις μεταξύ των νομικών συστημάτων που υπάρχουν σε διαφορετικές χώρες και σε ζητήματα σχετικά με τη διεθνή δικαιοδοσία, το εφαρμοστέο δίκαιο, την αναγνώριση και την εκτέλεση των μέτρων προστασίας των ανηλίκων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Με αυτόν τον τρόπο, λοιπόν, τονίζεται η σπουδαιότητα της διεθνούς συνεργασίας για την προστασία των ενηλίκων και επιβεβαιώνεται ότι το συμφέρον του ενηλίκου και ο σεβασμός της αξιοπρέπειας και της αυτονομίας του πρέπει να αποτελούν ζητήματα πρωταρχικής σημασίας.

Η κρίση από την πανδημία του COVID-19 πλήττει ολόκληρη την κοινωνία σε ολόκληρη την Ευρώπη, με ιδιαίτερο αντίκτυπο στους ενήλικες οι οποίοι είναι ευάλωτοι. Σύμφωνα με τη EUROSTAT, το 1/5 του πληθυσμού της Ευρωπαϊκής Ένωσης θα έχει κάποιας μορφής αναπηρία μέχρι το 2050. Πολλοί από αυτούς τους ενήλικες είναι ή θα καταστούν ευάλωτοι και, λόγω των πολλαπλών εμποδίων που εξακολουθούν να υπάρχουν για τα άτομα με σοβαρή διανοητική και σωματική αναπηρία, δεν είναι ή δεν θα είναι σε θέση να προστατεύσουν τα συμφέροντά τους χωρίς επαρκή υποστήριξη. Η κατάσταση αυτή θα προκαλέσει αναπόφευκτα τη νομική ικανότητα των ευάλωτων ενηλίκων, οι οποίοι αντιμετωπίζουν προκλήσεις και δυσκολίες όσον αφορά την προστασία των δικαιωμάτων τους και την υπεράσπιση των συμφερόντων τους.

Εμείς ως Κίνημα Αλλαγής πάντοτε και με κάθε τρόπο επιδιώκουμε και συμβάλλουμε σε κάθε προσπάθεια, ώστε η χώρα μας να είναι συνεπής τόσο στις διεθνείς όσο και στις ευρωπαϊκές υποχρεώσεις της. Και αυτό θα κάνουμε και αυτή τη φορά.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Και κλείνουμε με τον κ. Μελά.

Ορίστε, κύριε συνάδελφε, έχετε τον λόγο.

**ΙΩΑΝΝΗΣ ΜΕΛΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, προκαλεί πραγματικά εντύπωση η στάση της Αντιπολίτευσης για την κύρωση της συγκεκριμένης σύμβασης, μία σύμβαση που απευθύνεται στους ευάλωτους ενήλικους και στα άτομα με αναπηρία. Αντί να υπάρχει απόλυτη συναίνεση σε ένα ζήτημα όπως είναι αυτό, ασκείται και εδώ, σε μία κύρωση σύμβασης που αφορά ευάλωτους ενηλίκους, αντιπολίτευση, η οποία πραγματικά είναι και ανεδαφική και η κριτική που ακούμε πολλές φορές αγγίζει τα όρια του φανταστικού.

Με μεγάλη προσοχή άκουσα τους προηγούμενους εισηγητές των κομμάτων της Αντιπολίτευσης, ενώ άκουσα με ιδιαίτερη προσοχή τον συνάδελφο από τον ΣΥΡΙΖΑ, ο οποίος και στην αρμόδια επιτροπή αλλά και εδώ μπήκε σε μια διαδικασία να συγκρίνει την κοινωνική πολιτική που άσκησε ο ΣΥΡΙΖΑ όταν ήταν κυβέρνηση σε σχέση με αυτή που ασκεί η Νέα Δημοκρατία από το 2019, που έχουμε αναλάβει τη διακυβέρνηση της χώρας. Μας κατηγόρησε ότι μειώσαμε τις δαπάνες για την προσβασιμότητα των αναπήρων, για τους ανασφάλιστους υπερήλικες και για τα επιδόματα των ατόμων με αναπηρία.

Δεν θα έμπαινα στη διαδικασία να το κάνω, αν πραγματικά δεν προκαλούμασταν από την τοποθέτηση αυτή, να αναλύσω όλες εκείνες τις δράσεις τις οποίες έχει κάνει η Νέα Δημοκρατία αυτά τα δύο χρόνια που είμαστε στην Κυβέρνηση.

Συγκεκριμένα, λοιπόν, από τον Δεκέμβρη του 2020, υπάρχει το εθνικό σχέδιο δράσης για τα άτομα με αναπηρία, το οποίο αποτελείται από έξι πυλώνες και τριάντα δράσεις που προάγουν την αυτονομία, την ενσωμάτωση, την αξιοπρέπεια και την ευημερία των ατόμων αυτών. Το σχέδιο δράσης ήταν μια προγραμματική δέσμευση αλλά και προτεραιότητα της Νέας Δημοκρατίας και του Πρωθυπουργού Κυριάκου Μητσοτάκη, το οποίο και υλοποιούμε.

Κωδικοποιήθηκε η διάσπαρτη νομοθεσία που αφορά τα δικαιώματα των ατόμων με αναπηρία. Συγκροτήθηκε η Εθνική Αρχή Προσβασιμότητας. Ξεκίνησε η καταγραφή όλων των κτηρίων που στεγάζουν δημόσιες υπηρεσίες, ώστε με τις αναγκαίες παρεμβάσεις να γίνουν προσβάσιμα για τα άτομα με αναπηρία.

Μάλιστα, θέλω να το τονίσω -επειδή είναι και ένα νομοσχέδιο του Υπουργείου Δικαιοσύνης- ότι σημαντικές πρωτοβουλίες σε αυτή την κατεύθυνση έχει αναλάβει και το Υπουργείο Δικαιοσύνης, που έχει ήδη κινήσει τις διαδικασίες για να γίνουν οι απαραίτητες διαμορφώσεις στα κτήρια, στους χώρους της δικαιοσύνης, ώστε να υπάρχει καλύτερη πρόσβαση στα άτομα με αναπηρία.

Θεσμοθετήθηκε ο Προσωπικός Βοηθός, ένα πάγιο αίτημα για χίλια άτομα με αναπηρία, σε πρώτη φάση, και χρηματοδοτείται από το Ταμείο Ανάκαμψης. Θεσπίστηκε για πρώτη φορά ο κανονισμός λειτουργίας των ΚΕΠΑ. Ολοκληρώθηκε η εθνική στρατηγική αποϊδρυματοποίησης, η οποία και εφαρμόζεται. Ολοκληρώθηκε ο διορισμός τεσσερισήμισι χιλιάδων εκπαιδευτικών ειδικής αγωγής και ο διορισμός δέκα χιλιάδων πεντακοσίων εκπαιδευτικών στην πρωτοβάθμια και δευτεροβάθμια εκπαίδευση.

Επίσης, μπαίνει σε εφαρμογή εντός του 2022 η Κάρτα Αναπηρίας, που θα διευκολύνει τη διαβίωση των ατόμων με αναπηρία. Καταργήθηκε οριστικά η υποχρέωση των αναπήρων συνανθρώπων μας με ακρωτηριασμούς και με άλλες μη αναστρέψιμες παθήσεις να περνούν ξανά και ξανά επιτροπές για την πιστοποίηση της συγκεκριμένης αναπηρίας τους.

Προχωράει με τη στέγαση των ΚΕΠΑ της οδού Πειραιώς σε νέες, σύγχρονες εγκαταστάσεις στο Στάδιο Ειρήνης και Φιλίας και αναβαθμίζεται έτσι η εξυπηρέτηση στην πράξη. Παράλληλα, δρομολογείται και η αναβάθμιση των αντίστοιχων εγκαταστάσεων στη Θεσσαλονίκη.

Σχεδιάζονται και θα υλοποιηθούν προγράμματα πρώιμης παρέμβασης για παιδιά με αναπηρία και παιδιά με αναπτυξιακές διαταραχές έως έξι ετών.

Προχωρά η αναβάθμιση των δεξιοτήτων των εκπαιδευτικών για άτομα με οπτική αναπηρία. Διασφαλίστηκε η χρηματοδότηση μέσω του Ταμείου Ανάκαμψης για την προσβασιμότητα των συνανθρώπων μας με αναπηρία σε τέσσερις χιλιάδες ιδιωτικές κατοικίες, επτακόσιους ιδιωτικούς χώρους εργασίας, τριακόσιους δημόσιους χώρους εργασίας και δεκαεπτά κέντρα κοινωνικής πρόνοιας και ολοκληρώθηκαν οι διαδικασίες για την πρόσληψη στο δημόσιο περίπου δύο χιλιάδων ανέργων ειδικών κατηγοριών, μεταξύ των οποίων και άτομα με αναπηρία και οι συγγενείς τους και άλλα πράγματα που έκανε αυτή η Κυβέρνηση.

Άρα, όταν θέλετε να συγκριθούμε και να πούμε ποιος πραγματικά έχει την ευαισθησία και το ενδιαφέρον για τα άτομα με αναπηρία και ποιος πραγματικά ασκεί κοινωνική πολιτική, κύριοι του ΣΥΡΙΖΑ, νομίζω πως, όταν αυτά τα δύο τα βάζουμε στη ζυγαριά, ούτε σε αυτό η προοδευτική διάθεση που θέλετε να βγάλετε προς τα έξω δεν φαίνεται να κερδίζει όλα αυτά τα οποία στην πράξη έχει κάνει αυτή η Κυβέρνηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Λίγο χρόνο θέλω, κύριε Πρόεδρε.

Δεν θα αναφερθώ αναλυτικά στις τοποθετήσεις των συναδέλφων από τα υπόλοιπα κόμματα, απλά για εκείνα τα κόμματα τα οποία δήλωσαν «παρών» σε αυτή την τόσο σημαντική σύμβαση για τους συνανθρώπους μας με προβλήματα αναπηρίας, για τους ευάλωτους ενηλίκους, θα πω ότι είναι πραγματικά πολύ δυσάρεστο να μην αντιλαμβάνονται την ανάγκη να κυρωθεί αυτή η σύμβαση και να δηλώνουν «παρών».

Για να ξεκαθαρίσω επιγραμματικά κάποια πράγματα, θα ήθελα να πω ότι αυτή η Σύμβαση της Χάγης έρχεται και συμπληρώνει το πλαίσιο προστασίας για τα άτομα με αναπηρία, θέτει ένα νέο και ενιαίο νομοθετικό πλαίσιο για την προστασία των ευάλωτων ενηλίκων που διαμένουν σε διαφορετική χώρα από αυτή της ιθαγένειάς τους, προωθεί τη διεθνή συνεργασία μεταξύ των συμβαλλόμενων κρατών για την προστασία όλων των ευάλωτων ενηλίκων, βελτιώνει και απλοποιεί το καθεστώς προστασίας αυτών σε περιπτώσεις διασυνοριακού χαρακτήρα, διασφαλίζει τα προσωπικά και περιουσιακά συμφέροντα των ενηλίκων που δεν είναι σε θέση να προστατεύσουν τα συμφέροντά τους και διευκολύνει την πληθυσμιακή κινητικότητα μεταξύ των ευρωπαϊκών κρατών.

Μέχρι σήμερα, έχει κυρωθεί από την Αυστρία, το Βέλγιο, την Κύπρο, την Τσεχία, την Εσθονία, τη Φινλανδία, τη Γαλλία, τη Γερμανία, τη Λετονία, το Μονακό, την Πορτογαλία, την Ελβετία και την Αγγλία, ενώ την έχουν προσυπογράψει, χωρίς να την έχουν κυρώσει -σήμερα κυρώνεται από τη χώρα μας-, η Ιρλανδία, η Ιταλία, το Λουξεμβούργο, η Ολλανδία και η Πολωνία. Είναι, όμως, πολύ σημαντική η προώθηση της κύρωσής της και από τις υπόλοιπες χώρες.

Τελειώνω, κύριε Πρόεδρε, λέγοντας ότι τα ζητήματα που αφορούν τα άτομα με αναπηρία και γενικά τις ευάλωτες κοινωνικές ομάδες υπερβαίνουν τις ιδεολογίες και τα κόμματα. Αποτελούν ζητήματα αξιοπρέπειας και πολιτισμού για μία σύγχρονη κοινωνία. Έχουμε πραγματικά πολλά ζητήματα στα οποία θα μπορούσαμε να διαφωνήσουμε, όπως στα οικονομικά, στα θέματα παιδείας και σε πολλά άλλα. Αυτοσκοπός μας πρέπει να είναι η διευκόλυνση και η βελτίωση των συνθηκών διαβίωσης για τα ευάλωτα άτομα και τους πιο ευάλωτους συμπολίτες μας και γι’ αυτό καλές οι επιφυλάξεις και οι ενστάσεις που ακούμε από την Αντιπολίτευση, αλλά η κύρωση αυτής της σύμβασης είναι πολύ σημαντική και κανονικά θα έπρεπε να γίνει από το σύνολο των κομμάτων της Βουλής

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, πριν προχωρήσουμε, θα ήθελα να ανακοινώσω στο Σώμα το δελτίο επικαίρων ερωτήσεων της Παρασκευής 25 Φεβρουαρίου 2022 στις 13.00΄. Πρόκειται για έξι ερωτήσεις.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 455/21-2-2022 επίκαιρη ερώτηση του Βουλευτή Πρέβεζας του Συνασπισμού Ριζοσπαστικής Αριστεράς κ. Κωνσταντίνου Μπάρκα προς την Υπουργό Παιδείας και Θρησκευμάτων, με θέμα: «Παραμονή του πανεπιστημιακού Τμήματος Λογιστικής και Χρηματοοικονομικής στην πόλη της Πρέβεζας».

2. Η με αριθμό 456/21-2-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Άμεσα μέτρα στήριξης για τους αγρότες και τους κτηνοτρόφους».

3. Η με αριθμό 431/16-2-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Εργασίας και Κοινωνικών Υποθέσεων, με θέμα: «Η τραγική υποστελέχωση του ΟΑΕΔ Πτολεμαΐδας εμπόδιο στην υλοποίηση των προγραμμάτων επιδότησης της εργασίας».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 449/21-2-2022 επίκαιρη ερώτηση του Βουλευτή Ροδόπης του Συνασπισμού Ριζοσπαστικής Αριστεράς κ. Δημήτριου (Τάκη) Χαρίτου προς τον Υπουργό Ανάπτυξης & Επενδύσεων, με θέμα: «Με ποια αντικειμενικά κριτήρια καθορίστηκαν τα διαφοροποιημένα ποσοστά των επενδυτικών κινήτρων στη Θράκη».

2. Η με αριθμό 442/20-2-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υποδομών και Μεταφορών, με θέμα: «Κίνδυνος για τις προστατευόμενες περιοχές από τα αντιπλημμυρικά έργα στον Ερασίνο».

3. Η με αριθμό 450/21-2-2022 επίκαιρη ερώτηση του Βουλευτή Ηρακλείου του ΜέΡΑ25 κ. Γεώργιου Λογιάδη προς τον Υπουργό Εξωτερικών, με θέμα: «Διεκδίκηση γερμανικών αποζημιώσεων».

Στο σημείο αυτό, θα ήθελα να ρωτήσω τους δύο Κοινοβουλευτικούς Εκπροσώπους που είναι παρόντες αν θέλουν να μιλήσουν τώρα ή άπαξ για όλα, εφόσον είναι οι ίδιοι.

**ΘΕΟΦΙΛΟΣ ΞΑΝΘΟΠΟΥΛΟΣ:** Για όλα άπαξ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Τον λόγο, λοιπόν, έχει τώρα ο Υφυπουργός Δικαιοσύνης κ. Γεώργιος Κώτσηρας.

Ορίστε, κύριε Υφυπουργέ, έχετε τον λόγο για πέντε λεπτά.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Ευχαριστώ πολύ, κύριε Πρόεδρε.

Αγαπητές και αγαπητοί συνάδελφοι, πράγματι σήμερα, όπως τονίστηκε από αρκετούς ομιλητές και εκπροσώπους των κομμάτων, κυρώνεται μια σύμβαση η οποία έχει ως βασικό της στοιχείο την προστασία ευάλωτων πολιτών ανά τα κράτη τα οποία έχουν κυρώσει τη συγκεκριμένη σύμβαση, κάτι που έχει προκύψει ως δεδομένο από τις σύγχρονες προκλήσεις που αντιμετωπίζουν οι ευάλωτοι πολίτες ανά την υφήλιο, τις δυσκολίες που αφορούν στην προστασία των δικαιωμάτων τους, των περιουσιακών αλλά και των προσωπικών, στην πρόσβασή τους στη δικαιοσύνη αλλά και στην ένταση που μπορεί να έχουν αυτές οι δυσκολίες όταν λαμβάνουν διασυνοριακό χαρακτήρα.

Όπως τονίσαμε και στην επιτροπή, τα συγκεκριμένα δεδομένα που έχουν προκύψει έχουν αναδειχθεί σε επίπεδο ευρωπαϊκής πολιτικής αυτή την περίοδο, για το 2021 - 2030, αλλά εντάσσονται επίσης και σε μια γενικευμένη ανάγκη ευθυγράμμισης των πολιτικών των κρατών με τις ανάγκες που έχουν οι ευάλωτοι πολίτες, τα άτομα με αναπηρία.

Σε εθνικό επίπεδο αυτή η πρωτοβουλία του Υπουργείου Δικαιοσύνης, ώστε να φέρει προς κύρωση τη συγκεκριμένη σύμβαση και να γίνει νόμος της Ελληνικής Δημοκρατίας, εντάσσεται σε ένα γενικότερο, ευρύ πλαίσιο προστασίας των ανθρωπίνων δικαιωμάτων και των δικαιωμάτων των ατόμων με αναπηρία.

Όπως ανέφερε και ο εισηγητής της Νέας Δημοκρατίας κ. Μελάς, υπάρχει μια ευρεία δράση της Κυβέρνησης και προσωπικά του Πρωθυπουργού σε ό,τι έχει να κάνει με την προστασία των ατόμων με αναπηρία. Υπάρχει εθνικό σχέδιο δράσης, το οποίο αφορά οριζόντιες πολιτικές που εφαρμόζονται από πολλά Υπουργεία και αφορούν το σύνολο της δημόσιας διοίκησης, προκειμένου να αντιμετωπίζονται με έναν ολιστικό τρόπο τα ευαίσθητα ζητήματα που αφορούν τους συμπολίτες μας με αναπηρία.

Ως εκ τούτου, η συγκεκριμένη σύμβαση εντάσσεται στο πλαίσιο και αυτή της εθνικής πολιτικής αλλά και της γενικότερης διεθνούς πολιτικής, όπως έχει αποτυπωθεί και στη σύμβαση του ΟΗΕ για την προστασία των ατόμων με αναπηρία.

Εμείς στο Υπουργείο Δικαιοσύνης έχουμε, εδώ και μεγάλο χρονικό διάστημα, εντάξει τις πολιτικές προστασίας των ευάλωτων πολιτών αλλά και των ατόμων με αναπηρία στον κεντρικό άξονα των πολιτικών που αφορούν την προστασία των ανθρωπίνων δικαιωμάτων.

Ήδη ενισχύουμε την προσβασιμότητα των ατόμων με αναπηρία σε χώρους δικαστηριακού αντικειμένου, για να δώσουμε έμφαση στην πρόσβαση όλων των πολιτών σε αυτό το ιερό δικαίωμα, δηλαδή στην πρόσβαση στη δικαιοσύνη, ενώ επίσης και με την πρόσφατη αναθεώρηση του πλαισίου που αφορά την Εθνική Σχολή Δικαστών εντάχθηκε ως υποχρεωτικό επιμορφωτικό σεμινάριο η θεματική των δικαιωμάτων των ατόμων με αναπηρία, ενώ έχουν γίνει ήδη και ειδικά σεμινάρια σε αυτή την κατεύθυνση.

Ως εκ τούτου, η συγκεκριμένη σύμβαση βοηθάει και ενισχύει την κινητικότητα και τη διεθνή συνεργασία ανάμεσα στα κράτη-μέλη και δίνει τη δυνατότητα στους ευάλωτους πολίτες να έχουν προστατευμένα τα δικαιώματά τους και να εντάσσονται σε ένα θεσμικό και νομικό πλαίσιο ασφαλές, συνεκτικό και πραγματικά προστατευτικό, για να μπορέσουμε σήμερα να κάνουμε ένα βήμα προς την πραγματική ενίσχυση αυτών των πολιτών.

Βελτιώνουμε, λοιπόν, με αυτόν τον τρόπο το καθεστώς προστασίας των ευάλωτων ενηλίκων σε περιπτώσεις διασυνοριακού χαρακτήρα. Διασφαλίζονται τα προσωπικά και περιουσιακά τους συμφέροντα και η ανθρώπινη αξιοπρέπεια και αυτονομία τους, με την καθιέρωση ενός ασφαλούς νομικού πλαισίου.

Ενοποιείται το νομικό πλαίσιο και θεσμοθετείται ένα κοινό καθεστώς για την αποτελεσματική προστασία των ευάλωτων πολιτών. Διασφαλίζεται η συνέχεια της προστασίας τους όταν υπάρχουν διαφορές ανάμεσα στο νομικό πλαίσιο, ώστε να μη δημιουργείται ανασφάλεια δικαίου.

Αίρονται εμπόδια για την ελεύθερη κυκλοφορία τους, σε μια εποχή που η κινητικότητα των προσώπων αυτών χαρακτηρίζεται αυξημένη, ενώ η βελτίωση των συνθηκών παραμονής για τους ευάλωτους ενήλικες, σε συνδυασμό με τη διευκόλυνση της παροχής δικαστικής προστασίας και εκπροσώπησής τους, θα ενισχύσει το αίσθημα ασφάλειας των Ευρωπαίων πολιτών και θα συμβάλει στην ενθάρρυνση της πληθυσμιακής κινητικότητας μεταξύ των ευρωπαϊκών κρατών.

Αυτή η αύξηση της κινητικότητας, την οποία άκουσα να θεωρείται και ως εν γένει αρνητική εξέλιξη, θεωρώ ότι όχι μόνο δεν είναι αρνητική εξέλιξη, αλλά για μια χώρα ασφαλή, όπως είναι η χώρα μας, μια χώρα στον πυρήνα της Ευρωπαϊκής Ένωσης, μια χώρα η οποία θέλει να έχει ένα θεσμικό πλαίσιο συνεκτικό και ασφαλές, πρέπει να αποτελεί και στόχο. Δηλαδή η χώρα μας να αποτελεί έναν ασφαλή προορισμό, μέσω της κινητικότητας των πολιτών άλλων κρατών-μελών, να ενισχύουμε την ποιότητα ζωής όλων των διαμενόντων στη χώρα μας και να ενισχύουμε την προσαρμοστικότητα της χώρας μας στο διεθνές περιβάλλον.

Κλείνω λοιπόν, κύριε Πρόεδρε και αγαπητές και αγαπητοί συνάδελφοι, με το δεδομένο ότι η συγκεκριμένη πρωτοβουλία της κύρωσης αποτελεί ένα σημαντικό κομμάτι μιας συντονισμένης, συνεκτικής προσπάθειας της Κυβέρνησης για την προστασία των ευάλωτων πολιτών και η χώρα μας θα εξακολουθήσει με αυτόν τον τρόπο να λαμβάνει πρωτοβουλίες, τόσο σε διεθνές όσο και σε ευρωπαϊκό επίπεδο, για να ενισχύσει το νομικό οπλοστάσιο και να δημιουργήσει ένα ασφαλές περιβάλλον για όλους τους πολίτες και ιδιαίτερα για τους πιο ευάλωτους.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ο κύριος Υπουργός θέλει να κάνει μια μικρή παρέμβαση από το έδρανό του.

Έχετε τον λόγο, κύριε Υπουργέ.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Ευχαριστώ πολύ, κύριε Πρόεδρε.

Ήθελα απλώς να ενημερώσω τις κυρίες και τους κυρίους συναδέλφους σε σχέση με το τι έχει εξελιχθεί για τη λεγόμενη Σύμβαση της Χάγης.

Πριν από αυτό, όμως, να σας πω ότι εμβρόντητη η παγκόσμια κοινή γνώμη παρακολουθεί όλα όσα γίνονται στην Ουκρανία. Θεωρώ ότι διαχρονικά οι ελληνικές κυβερνήσεις είχαν μια σταθερή άποψη, η οποία υποστήριζε και την ανεξαρτησία και την εδαφική ακεραιότητα όλων των χωρών. Νομίζω ότι σε αυτή την άποψη πρέπει να εμείνουμε όλοι σταθερά, εκπέμποντας μηνύματα και οργανώνοντας, ενδεχομένως, και τις όποιες, θα έλεγα, απόψεις υπάρχουν απέναντι σε φαινόμενα τα οποία προφανώς δεν έχουν καμμία θέση σε μια σύγχρονη κοινωνία του 21ου αιώνα.

Σε ό,τι αφορά τη Σύμβαση της Χάγης, είναι ένα βήμα, κυρίες και κύριοι συνάδελφοι, προς την ευρωπαϊκή ολοκλήρωση. Ήταν ένα από τα μείζονα ζητήματα τα οποία ετέθησαν στην άτυπη Σύνοδο Υπουργών Δικαιοσύνης στις 29 Ιανουαρίου 2021, υπό την πορτογαλική προεδρία, και έτυχε διεξοδικής συζήτησης και ενός διαλόγου που είχε τη δική του αξία.

Και νομίζω ότι όλα όσα έχουν ακουστεί είναι πάρα πολύ σημαντικά και εκτιμώ ότι σε έναν πολύ μεγάλο βαθμό κάλυψαν όλα τα δεδομένα. Θεωρώ ότι όλοι οι αγαπητοί συνάδελφοι οι οποίοι πήραν τον λόγο στο Βήμα είχαν τη δυνατότητα να εκφράσουν και τις γενικές απόψεις οι οποίες είναι οι κυρίαρχες, αλλά βεβαίως και τις απόψεις που μπορεί να προέρχονται από την όποια δική τους πολιτική αναφορά.

Το ζήτημα, όμως, είναι ότι μέσω της συγκεκριμένης σύμβασης -και εκεί θέλω να σταθεί κανείς- υπηρετούμε την ανάγκη θεσμοθέτησης ενός κοινού καθεστώτος προστασίας όλων αυτών των ανθρώπων που έχουν πραγματική ανάγκη, ώστε να αποφεύγονται οι αντιφάσεις της αντιμετώπισης των συγκεκριμένων ζητημάτων από χώρα σε χώρα. Και νομίζω ότι αυτό είναι ένα πραγματικό βήμα προόδου και έτσι θα έπρεπε κανείς να το δει. Όλα τα άλλα αντιλαμβάνομαι ότι έχουν λόγο στη γενικότερη πολιτική συζήτηση, αλλά το ξέρετε πάρα πολύ καλά ότι ο στόχος είναι πολύ συγκεκριμένος και όλοι κινούμαστε μόνο προς αυτή την κατεύθυνση.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης και η ψήφισή τους θα γίνει χωριστά.

Προχωρούμε, λοιπόν,

 στην ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Κύρωση της Σύμβασης της Χάγης της 13ης Ιανουαρίου 2000 για τη διεθνή προστασία των ενηλίκων».

Ψηφίζει ένας από κάθε κόμμα, ο εισηγητής ή ο Κοινοβουλευτικός Εκπρόσωπος, άσχετα με το πόσοι παρευρίσκονται.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Νικήτας Κακλαμάνης):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Νικήτας Κακλαμάνης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Σύμβασης της Χάγης της 13ης Ιανουαρίου 2000 για τη διεθνή προστασία των ενηλίκων |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο δεύτερο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το σχέδιο νόμου του Υπουργείου Δικαιοσύνης: «Κύρωση της Σύμβασης της Χάγης της 13ης Ιανουαρίου 2000 για τη διεθνή προστασία των ενηλίκων» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 48α)

**ΠΡΟΕΔΡΕΥΩΝ (Νικήτας Κακλαμάνης):** Τώρα, επειδή βλέπω ότι για τις επόμενες συμβάσεις πλην του κ. Λογιάδη που είναι εδώ, του κ. Βιλιάρδου που είναι εδώ, οι άλλοι εισηγητές και αγορητές δεν είναι στην Αίθουσα, θα κάνουμε μία διακοπή πέντε λεπτών και παρακαλώ τις Κοινοβουλευτικές Ομάδες να ειδοποιήσουν τους Βουλευτές τους να έρθουν στην Αίθουσα. Ο κ. Παπαναστάσης από το ΚΚΕ, η κ. Αντωνίου και ο κ. Φόρτωμας, παρακαλώ, να προσέλθουν.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στη συζήτηση των επόμενων δύο κυρώσεων:

1. Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Κλιματικής Κρίσης και Πολιτικής Προστασίας: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου επί της συνεργασίας και προστασίας από φυσικές και ανθρωπογενείς καταστροφές».

2. Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Κλιματικής Κρίσης και Πολιτικής Προστασίας: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του Αζερμπαϊτζάν σχετικά με τη συνεργασία και την αμοιβαία βοήθεια στον τομέα της πρόληψης και της εξάλειψης των συνεπειών φυσικών καταστροφών και ανθρωπογενών ατυχημάτων».

Τα νομοσχέδια ψηφίστηκαν στη Διαρκή Επιτροπή κατά πλειοψηφία και εισάγονται προς συζήτηση στη Βουλή με τη διαδικασία του άρθρου 108, δηλαδή μπορούν να λάβουν τον λόγο όσοι έχουν αντίρρηση επί της κύρωσης των συμβάσεων αυτών για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά, με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας.

Η ψηφοφορία και των δύο συμβάσεων θα γίνει μετά το τέλος της συζήτησής τους χωριστά με τη σειρά που συζητήθηκαν. Εξυπακούεται ότι θα ακολουθήσουμε την ίδια διαδικασία όπως και πριν.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα συνεφώνησε.

Ξεκινάμε με αντίστροφη φορά, δηλαδή με τον εκπρόσωπο από το ΜέΡΑ25, τον συνάδελφο κ. Γεώργιο Λογιάδη.

Ορίστε, κύριε Λογιάδη, έχετε τον λόγο.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε.

Συζητάμε σήμερα δύο σχέδια νόμου του Υπουργείου Κλιματικής Κρίσης και Πολιτικής Προστασίας. Πρώτη είναι η κύρωση συμφωνίας μεταξύ της Ελλάδας και του Μαυροβουνίου για τη συνεργασία και την προστασία από φυσικές και ανθρωπογενείς καταστροφές. Η συμφωνία συνεργασίας υπεγράφη στην Αθήνα στις 4 Μαρτίου του 2009 και έρχεται για κύρωση στη Βουλή μετά από δεκατρία χρόνια. Με την υπό κύρωση συμφωνία επιδιώκεται η συνεργασία των δύο χωρών στον τομέα της πρόληψης και διαχείρισης καταστάσεων έκτακτης ανάγκης, στην πρόληψη και αντιμετώπιση των φυσικών καταστροφών και στην εξάλειψη των συνεπειών τους.

Ειδικότερα, το προτεινόμενο σχέδιο νόμου στοχεύει στη ρύθμιση θεμάτων που αφορούν σε δράσεις πρόληψης των καταστροφών, όπως η ανταλλαγή γνώσεων, τεχνολογιών και εκπαιδεύσεων, καθώς και στην αμοιβαία παροχή βοήθειας σε περιπτώσεις συνδρομής εκτάκτων αναγκών, εστιάζοντας σε διαδικαστικά θέματα, όπως τη χρήση αεροσκαφών και τις άδειες εισόδου.

Η υπογραφή διμερών συμφωνιών στον τομέα της Πολιτικής Προστασίας αποτελεί συνήθη πρακτική, καθώς σε πολλές περιπτώσεις οι χώρες δεν μπορούν να αντιμετωπίσουν αποτελεσματικά μόνες τους τους φυσικούς και ανθρωπογενείς κινδύνους και η υπό κύρωση συμφωνία περιέχει ρυθμίσεις στο πρότυπο προηγούμενων συμφωνιών με τρίτες χώρες.

Παρόμοιου περιεχομένου είναι και η συμφωνία με το Αζερμπαϊτζάν, η οποία κατατέθηκε στη Βουλή με την παρούσα συμφωνία μεταξύ Ελλάδος και Μαυροβουνίου. Θα θέλαμε ως ΜέΡΑ25 να υπογραμμίσουμε ότι στην Ελλάδα η κύρωση από τη Βουλή μιας διακρατικής συμφωνίας που αφορά την Πολιτική Προστασία μπορεί να παίρνει δώδεκα, δεκατρία χρόνια, όπως είδαμε, σε αντίθεση με τις συμβάσεις που γίνονται με τους εθνικούς εργολάβους σας, όπως η κοινοπραξία της «Ολυμπίας Οδού», σύμβαση η οποία κατατέθηκε προς κύρωση την ίδια μέρα που υπεγράφη, δηλαδή στις 15 Δεκεμβρίου του 2021. Ας κρίνει, λοιπόν, ο κάθε πολίτης την αποτελεσματικότητα και την πολιτική βούληση που έχετε.

Είπατε, κύριε Υπουργέ, στην επιτροπή ότι κανείς δεν μπορεί να ισχυριστεί ότι τις φυσικές καταστροφές μπορεί να τις αντιμετωπίσει με έναν τρόπο όντως απόλυτα άρτιο και κατάλληλο. Άρα, κύριε Υπουργέ, μιλάμε για πρόληψη ως standard operating procedures, δηλαδή για προετοιμασία έγκαιρης ειδοποίησης και ταχύτητα αντίδρασης, για να έχουμε τα καλύτερα δυνατά αποτελέσματα.

Είπατε, επίσης, ότι το πρόβλημα της χώρας είναι πρόβλημα συστήματος και δομής που αφορά το σύνολο της Πολιτικής Προστασίας, τη συνεργασία των διαφόρων δομών του κράτους, την τοπική αυτοδιοίκηση και βέβαια την τεχνολογική αναβάθμιση που θα βασιστεί στην επιστημονική τεκμηρίωση.

Στην Ελλάδα, όμως, την κρίση με τις πυρκαγιές κάθε χρόνο σχεδόν καλούνται να τη διαχειριστούν σαράντα πέντε και πλέον αρμόδιοι φορείς, από τους οποίους μόνο στην κατάσβεση πυρκαγιών εμπλέκονται δεκαέξι φορείς από έξι διαφορετικά Υπουργεία.

Και όχι μόνον αυτό. Στην Ελλάδα έχουμε και την παγκόσμια πρωτοτυπία να έχουμε δύο Υπουργεία Προστασίας του Πολίτη, το Προστασίας του Πολίτη και το δικό σας Υπουργείο. Προστασία, όμως, δεν βλέπουμε. Μία δυστοπική γραφειοκρατία και η αδυναμία συντονισμού των αρμόδιων φορέων για την αντιμετώπιση μιας κρίσης έχει καταστροφικά αποτελέσματα, όπως βλέπουμε πάντα.

Περαιτέρω, δύο χρόνια μετά την ψήφιση του ν.4662/2020 ο Εθνικός Μηχανισμός Αντιμετώπισης Κρίσεων και Κινδύνων παραμένει ουσιαστικά ανενεργός.

Στη Σάμο έναν και παραπάνω χρόνο μετά τον φονικό σεισμό του 2020, οι πληγές παραμένουν ακόμη ανοικτές. Το ίδιο και στο Αρκαλοχώρι της Κρήτης όπου υπάρχουν ακόμη μπάζα και ερείπια ατάκτως ερριμμένα.

Είχαμε γνωριστεί, κύριε Υπουργέ, στην Κρήτη στον Δήμο Μινώα Πεδιάδος μετά τον σεισμό. Σας εκτιμώ και σας είχα αναφέρει ότι κάθεστε πάνω σε μια ηλεκτρική καρέκλα. Στην πολεοδομία του δήμου υπήρχε -δεν ξέρω αν υπάρχει ακόμη- ένας μόνο πολιτικός μηχανικός, σε έναν δήμο όπου κατασκευάζεται το νέο αεροδρόμιο στην Κρήτη και έχει πληγεί και από τους σεισμούς. Προβληματιζόμαστε επίσης για την υποστελέχωση του νέου τοπικού τμήματος της ΔΑΕΦΚ, όπως μας τόνισε πρόσφατα το Τεχνικό Επιμελητήριο Ελλάδας - Τμήματος Ανατολικής Κρήτης στις 17 Φεβρουαρίου.

Για ποια, λοιπόν, δυνατότητα πρόληψης και αποτελεσματικής αντιμετώπισης μιλάμε όταν στοχευμένα έχετε απαξιώσει τους δήμους και τις περιφέρειες, τους έχετε αφήσει χωρίς ανθρώπινο δυναμικό και χωρίς πόρους;

Ένα άλλο θέμα το οποίο θα ήθελα να αναφέρω είναι το ναυάγιο του κρουαζιερόπλοιου «Sea Diamond» στη Σαντορίνη. Είναι μια ωρολογιακή βόμβα. Εδώ και δεκατέσσερα χρόνια δεν έχετε αντλήσει τις χιλιάδες τόνους πετρελαιοειδών από το κρουαζιερόπλοιο ούτε έχει ανελκυστεί το ίδιο το ναυάγιο. Αποτελεί πραγματικά μία τεράστια περιβαλλοντική υπόθεση και κίνδυνο.

Ως ΜέΡΑ25 θεωρούμε ότι η μη πρόληψη είναι επιλογή της Κυβέρνησής σας. Μετά από κάθε πυρκαγιά, πλημμύρα και χιονιά, έρχεται η Κυβέρνησή σας και αναθέτει σε ιδιώτες την αντιμετώπιση και την εκμετάλλευση σε τέτοιες καταστροφές. Business as usual!

Την ημέρα του χιονιά εγκλωβίστηκα έξω από το Πεντάγωνο, στη Λεωφόρο Δημοκρατίας, στο κέντρο της Αθήνας, στις 14.30΄. Η Λεωφόρος Δημοκρατίας είναι ο δρόμος που ενώνει την Κηφισίας με τη Μεσογείων. Τόσο κέντρο και τόση απαξίωση!

Εμείς ως ΜέΡΑ25 θεωρούμε ότι η αντιμετώπιση αυτών των κρίσεων πρέπει να γίνεται παγκοσμίως και στην Ελλάδα βέβαια. Γι’ αυτό τασσόμαστε εναντίον των εξορύξεων υδρογονανθράκων, κατά των ανεμογεννητριών σε χερσαίο έδαφος. Είναι θέματα τα οποία αναδεικνύουμε συνέχεια.

Εμείς, κύριε Υπουργέ, θα κυρώσουμε και τις δύο συμβάσεις, αλλά ευχόμαστε να μη χρειαστεί να έρθουν για βοήθεια εδώ οι Μαυροβούνιοι ή από το Αζερμπαϊτζάν, να κάνετε σωστή πρόληψη και να μη σας χρησιμοποιούν ως σάκο του μποξ ή ως αερόσακο για να πουν ότι εσείς φταίτε ή να μην πούμε εμείς ότι για τέτοιες καταστάσεις φταίει το Μαυροβούνιο ή το Αζερμπαϊτζάν. Θα καταθέσω μία αναφορά του ΜέΡΑ25 για τα θέματα αυτά.

(Στο σημείο αυτό ο Βουλευτής κ. Γεώργιος Λογιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Απόστολος Κακλαμάνης):** Τον λόγο έχει ο συνάδελφος κ. Βασίλειος Βιλιάρδος από την Ελληνική Λύση.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, όσον αφορά στη σύμβαση με το Μαυροβούνιο να πω ότι ψηφίστηκε στην Αθήνα το 2009 από τη Νέα Δημοκρατία και κατατίθεται προς κύρωση δεκατρία χρόνια μετά, παρά το ότι έχουν αλλάξει έκτοτε αρκετά όσον αφορά στο πλαίσιο.

Στο Μαυροβούνιο, πάντως, έχουμε ήδη αναφερθεί σε μια προηγούμενη σύμβαση συνεργασίας στην τεχνολογία και στην έρευνα, τονίζοντας τα προβλήματα του λαθρεμπορίου.

Θα επαναλάβουμε, όμως, πως υπάρχει ελληνική επιχειρηματική παρουσία στη χώρα με σημαντικότερη τα «Ελληνικά Πετρέλαια», που εξαγόρασαν την εταιρεία πετρελαίου της το 2002, ενώ σήμερα η εταιρεία διαθέτει σαράντα δύο πρατήρια υγρών καυσίμων, ναυτιλιακά και αεροπορικά καύσιμα, δραστηριοποιείται στο λιανεμπόριο, απασχολεί πεντακόσιους εργαζόμενους και έχει μεγάλη κοινωνική παρουσία. Επομένως η σύμβαση, απλά και μόνο ως υποστηρικτική των ΕΛΠΕ, είναι ενδιαφέρουσα και δεν θα την καταψηφίσουμε -αν και με δεδομένο το μικρό μέγεθος της χώρας δεν πιστεύουμε πως μπορεί να μας βοηθήσει.

Τα άρθρα της σύμβασης, τώρα, είναι γενικόλογα και σε κάποιο βαθμό παρόμοια με αυτά του Αζερμπαϊτζάν, ενώ αναφερθήκαμε στην επιτροπή σε αυτά που είναι ενδιαφέροντα, θέτοντας ερωτήματα που δεν απαντήθηκαν -όπως συνηθίζουν οι περισσότεροι Υπουργοί της Κυβέρνησης. Η μόνη αιτιολογία των δύο συμβάσεων από τον Υπουργό, που δεν μπόρεσε να διαχειριστεί τη χιονόπτωση μιας ημέρας, ήταν πως συμβάλλουν στην αξιοπιστία της χώρας μας. Ποια αξιοπιστία, αλήθεια, όταν παραμένουμε ζητιάνοι για δανεικά; Πόση αξιοπιστία έχει ένας ζητιάνος; Καμμία.

Συνεχίζοντας με τη σύμβαση με το Αζερμπαϊτζάν, ψηφίστηκε στην Αθήνα το 2010 από το ΠΑΣΟΚ, δώδεκα χρόνια πριν από το δεύτερο κόμμα της καταστροφικής συγκυβέρνησης του 2012, μετά την καταδίκη της Ελλάδας από το ίδιο το ΔΝΤ. Χωρίς κανέναν λόγο, με τα ταμεία μας γεμάτα. Είμαστε η μόνη χώρα στον κόσμο που έχει χρεοκοπήσει με τα ταμεία της γεμάτα, πάνω από 30 δισεκατομμύρια ευρώ.

Η υποβολή της δε, σήμερα, είναι πρόκληση, αφού εταίρος είναι το Αζερμπαϊτζάν που δηλώνει σύμμαχος και αδελφός λαός των Τούρκων και ενώ υποστήριξε την Τουρκία στο θέμα των γεωτρήσεων στα οικόπεδα της Ανατολικής Μεσογείου, εναντίον της Ελλάδας και της Κύπρου. Εκτός αυτού, έχει υπογράψει πρόσφατα συμφωνία συνεργασίας για εξορύξεις στο κοίτασμα που έχει ανακοινώσει η Τουρκία στη Μαύρη Θάλασσα, ενώ το χειρότερο είναι ότι πιθανολογείται από την Τουρκία πως το Αζερμπαϊτζάν θα αναγνωρίσει τα κατεχόμενα στην Κύπρο -το έχουμε καταθέσει στην επιτροπή στα Πρακτικά.

Είναι δυνατόν, λοιπόν, να ψηφίσουμε μια συμφωνία με αυτή τη χώρα; Πόσω μάλλον, με έναν ηγέτη που χαρακτηρίζεται ως δικτάτορας από τα διεθνή μέσα μαζικής ενημέρωσης μεταξύ άλλων και λόγω των αξιόπιστων εκλογών που διενέργησε. Ξεχάσαμε τι συνέβη με την Αρμενία;

Γνωρίζουμε, βέβαια, πως η Ευρωπαϊκή Ένωση στηρίζει το Αζερμπαϊτζάν λόγω του αγωγού TAP, αλλά αυτό δεν αλλάζει τις απόψεις μας για τη χώρα, ούτε ο χαρακτηρισμός της ως αξιόπιστος προμηθευτής ενέργειας της Ευρώπης για τον οποίο την ευχαρίστησε ο κ. Στόλτενμπεργκ. Παρεμπιπτόντως, ένας λόγος που πιστεύουμε πως η σύμβαση έχει σχέση με τον TAP είναι το ότι υπεγράφη τον Φεβρουάριο του 2010, ακριβώς την ίδια περίοδο που το Αζερμπαϊτζάν άνοιξε γραφείο στην Ελλάδα για την προώθηση του σχεδίου του αγωγού -τον Ιανουάριο άνοιξε το γραφείο.

Θυμίζουμε, δε, πως το 2013 η αζέρικη «SOCAR» υπέγραψε συμφωνία για την εξαγορά του 66% της ΔΕΣΦΑ έναντι 400 εκατομμυρίων, η οποία, όμως, ακυρώθηκε το 2016. Τελικά η ΔΕΣΦΑ πουλήθηκε σε μια ευρωπαϊκή κοινοπραξία στην οποία συμμετέχει, βέβαια, και ο όμιλος Κοπελούζου -ως συνήθως- έναντι 535 εκατομμυρίων ευρώ, όταν η λογιστική αξία του 100% της υπολογιζόταν στο 1,5 δισεκατομμύριο ευρώ. Πρόκειται, λοιπόν, για ένα καθαρό ξεπούλημα, όπως άλλωστε πολλά άλλα στην Ελλάδα των μνημονίων και της οικονομικής κατοχής.

Περαιτέρω, το καλοκαίρι έστειλε το Αζερμπαϊτζάν πάνω από διακόσιους πυροσβέστες και πενήντα τρία πυροσβεστικά οχήματα στις πυρκαγιές της Τουρκίας, ενώ διαθέτει ένα πυροσβεστικό αεροπλάνο Μπέριεφ-BE200, όπως αυτό που νοικιάσαμε πέρυσι, καθώς, επίσης, αρκετά πυροσβεστικά ελικόπτερα, τέσσερα Καμόφ-32 και εξήντα πέντε «Mi-17» που, επίσης, μπορούν να χρησιμοποιηθούν για τις πυρκαγιές.

Η Ελλάδα, πάντως, είναι μεταξύ άλλων μέλος του «rescEU», καθώς επίσης του μηχανισμού πολιτικής προστασίας της Ευρωπαϊκής Ένωσης με ευρύτερες αρμοδιότητες έκτακτης ανάγκης, όπως η πανδημία. Οπότε, δεν χρειάζεται επιπλέον συμβάσεις. Δεν είναι απαραίτητες. Σοβαρότητα από τις κυβερνήσεις της χρειάζεται, αφού καμμία σύμβαση δεν απέτρεψε τις πρόσφατες πυρκαγιές που έκαψαν σχεδόν τη μισή Ελλάδα, ακόμη και περιοχές της Αττικής.

Στην επιτροπή αναφερθήκαμε σε ορισμένα άρθρα της σύμβασης και θέσαμε ερωτήματα, χωρίς ούτε εδώ να πάρουμε απαντήσεις. Πρόκειται για άγνοια, για κυβερνητική αλαζονεία, για αδιαφορία; Πώς είναι δυνατόν, όμως, να είναι αλαζονική μια αποτυχημένη κυβέρνηση, που προκάλεσε τόσες καταστροφές στη χώρα μας; Πραγματικά, δυστυχώς, δεν μπορούμε να το καταλάβουμε.

Τέλος, το Γενικό Λογιστήριο του Κράτους παρέχει κάποια κόστη, αλλά μέσα σε αυτά υπάρχουν δαπάνες για δημοσιεύσεις και για προβολή. Είναι δυνατόν; Πρόκειται για μία ακόμη λίστα Πέτσα αυτή τη φορά για το συγκεκριμένο Υπουργείο; Το συνολικό κόστος της είναι βέβαια χαμηλό, στις 51.000 ευρώ ετησίως. Εντούτοις είναι πολύ υψηλότερο σε σχέση με άλλες συμβάσεις. Για παράδειγμα στην αντισύμβαση αγροτικής συνεργασίας με την Αρμενία το Γενικό Λογιστήριο του Κράτους προέβλεπε 3.000 ευρώ ανά ταξίδι για τη συμμετοχή σε επιτροπές συν κάποια λίγα για εκθέσεις και συνέδρια. Επομένως δημιουργούνται εύλογα απορίες σχετικά με το τι ακριβώς θα πληρωθεί.

Με κριτήριο, τώρα, όλα τα παραπάνω και με όσα αναφέραμε στην επιτροπή ασφαλώς θα καταψηφίσουμε τη συμφωνία με το Αζερμπαϊτζάν, στηρίζοντας την πραγματική αξιοπρέπεια της χώρας μας, που την έχει καταρράκωση και αυτή η Κυβέρνηση.

Κλείνοντας, ειλικρινά δεν βλέπουμε το νόημα της συζήτησης τέτοιων συμβάσεων από μία χώρα όπως η Ελλάδα, πρωταθλήτρια δημοσίου χρέους της Ευρωπαϊκής Ένωσης το τρίτο τρίμηνο του 2021, με το χρέος της στα 388,34 δισεκατομμύρια, όπως θα καταθέσουμε αργότερα στα Πρακτικά. Με δεδομένο, δε, το ότι την 31η Δεκεμβρίου του 2019 ήταν στα 356 δισεκατομμύρια ευρώ, αυξήθηκε μέσα σε είκοσι ένα μόλις μήνες κατά 32,34 δισεκατομμύρια, σημειώνοντας πως δεν γνωρίζουμε καμμία άλλη χώρα, που να παρουσίασε βιώσιμη ανάπτυξη με χρέος στο 200% του ΑΕΠ της.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Συνεχίζουμε τώρα με τον ειδικό αγορητή από το Κομμουνιστικό Κόμμα Ελλάδας, τον συνάδελφο κ. Νικόλαο Παπαναστάση.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Σήμερα έχουμε μια ιδιαίτερη όξυνση των επικίνδυνων εξελίξεων στην Ουκρανία. Για το θέμα αυτό θα τοποθετηθεί κατά τη διάρκεια της συνεδρίασης ο Κοινοβουλευτικός Εκπρόσωπος του Κομμουνιστικού Κόμματος, ο Θανάσης Παφίλης.

Σχετικά με τις δύο συμβάσεις, με μια πρώτη ματιά θα μπορούσε να πει κάποιος ότι οι υπό κύρωση συμφωνίες μεταξύ της Ελληνικής Δημοκρατίας και των κυβερνήσεων του Μαυροβουνίου και του Αζερμπαϊτζάν δείχνει να κινείται προς μια θετική κατεύθυνση. Δείχνει να θεσμοθετεί μια πρόθεση αλληλεγγύης μεταξύ των δύο κυβερνήσεων αν και όταν κάποια από τις δύο χώρες δοκιμαστεί από φυσικές καταστροφές. Είναι, όμως, τόσο όμορφες και αγγελικά πλασμένες αυτές οι προθέσεις;

Το καλοκαίρι που πέρασε ζήσαμε τις πραγματικά καταστροφικές πυρκαγιές στον ευρωπαϊκό Νότο, όπως και στη χώρα μας. Γίναμε θεατές των κατακλυσμιαίων πλημμυρών στη Γερμανία και την Κεντρική Ευρώπη με τα θύματα όλων αυτών των καταστροφών να ξεπερνούν τα χίλια. Αυτές ακριβώς οι καταστροφές αποκάλυψαν την ανικανότητα του πολυδιαφημισμένου ευρωενωσιακού κοινωνικού κράτους, τη γύμνια ενός συστήματος που μετράει την ασφάλεια και τη ζωή του λαού κάθε χώρας με όρους κέρδους και ζημιάς.

Η Ευρωπαϊκή Ένωση είναι ένας σκληρός καπιταλιστικός μηχανισμός που τοποθετεί στην ουρά των προτεραιοτήτων του τις λαϊκές ανάγκες.

Στη χώρα μας αρκεί να ανατρέξει κάποιος στην ιστορία της τελευταίας εικοσαετίας για να διαπιστώσει ότι πριν από κάθε καταστροφή που προήλθε από φυσικά φαινόμενα υπήρχαν οι κυβερνητικές διαβεβαιώσεις ότι ο κρατικός μηχανισμός ήταν προετοιμασμένος για την αντιμετώπισή τους. Όπως αντίστοιχα θα διαπιστώσει κάποιος ότι μετά από κάθε καταστροφή όλες οι κυβερνήσεις διαβεβαίωναν ότι θα γυρίσουν σελίδα και ότι έχουν εκπονήσει ένα ολοκληρωμένο σχέδιο πολιτικής προστασίας για την επόμενη μέρα. Ο λαός μας τα ξέρει πολύ καλά γιατί τα ζει κατ’ επανάληψη αυτά. Τι να πρωτοθυμηθεί κάποιος; Τις τεράστιες καταστροφικές πυρκαγιές του καλοκαιριού που μας πέρασε; Μέσα σε δέκα μέρες κάηκε περίπου το 10% του δασικού πλούτου της χώρας. Την καμένη Εύβοια; Τη φονική πλημμύρα στην Μάνδρα; Ο ΣΥΡΙΖΑ ήταν κυβέρνηση τότε. Την εκατόμβη θυμάτων στο Μάτι; Πάλι ο ΣΥΡΙΖΑ ήταν κυβέρνηση. Τον φονικό σεισμό, στην Αθήνα το 1999; Το ΠΑΣΟΚ ήταν κυβέρνηση. Δεκάδες άνθρωποι έχασαν τη ζωή τους κάτω από κατεστραμμένα ερείπια ακατάλληλων και απροστάτευτων κτηρίων.

Όλα αυτά δεν έτυχαν. Έχουν τη βάση τους κυρίως στη διαχρονική εφαρμογή αντιλαϊκών πολιτικών απ’ όλες τις κυβερνήσεις. Σε αυτές τις πολιτικές οφείλεται η μειωμένη χρηματοδότηση, υποστελέχωση και όλες οι υπόλοιπες παράμετροι που υποβαθμίζουν την αποτελεσματικότητα και των φορέων αντιμετώπισης φυσικών καταστροφών.

Σήμερα κυρώνουμε δύο συμφωνίες στις οποίες αυτό το σαθρό υπόβαθρο καλούμαστε από την Κυβέρνηση να συνηγορήσουμε και να το κάνουμε κι εξαγωγή. Κύριος και βασικός φορέας αντιμετώπισης των φυσικών καταστροφών είναι η Πυροσβεστική Υπηρεσία. Είναι μια υπηρεσία που ιδρύθηκε το 1930. Ήταν υπό την εποπτεία του Υπουργείου Εσωτερικών μέχρι το 1968 αρχές της Χούντας. Η στρατιωτική δικτατορία το ενέταξε ως Σώμα Ασφάλειας στο Υπουργείο Δημόσιας Τάξης. Αυτό το καθεστώς διατηρείται μέχρι σήμερα παρά τις κατά καιρούς εξαγγελίες για αποστρατικοποίησή του από τις μεταπολιτευτικές αστικές Κυβερνήσεις. Παράλληλα όλο και διευρύνεται το άνοιγμα για διείσδυση του ιδιωτικού τομέα σε αυτόν τον χώρο με τις συμπράξεις δημόσιου και ιδιωτικού τομέα αλλά και άλλες μεθοδεύσεις.

Και να ήταν μόνο αυτά. Λίγες μέρες πριν διαλυθεί το σύμπαν στην Αττική από τον τελευταίο χιονιά, ο κ. Στυλιανίδης ο αρμόδιος Υπουργός επισκέφθηκε στο Λουξεμβούργο τη γενική διευθύντρια της υπηρεσίας του ΝΑΤΟ, τη γνωστή NSPA. Δεν θα αναλύσουμε τώρα τι είναι η NSPA γιατί θα θέλαμε πολλές ώρες. Ας πούμε μόνο ότι αναλαμβάνει με νατοϊκά στάνταρ να κάνει διαγωνισμούς για διάφορες προμήθειες για λογαριασμό των κρατών μελών του. Δήλωσε τότε ο κύριος Υπουργός: «Είχαμε μια πολύ παραγωγική συζήτηση για τη διαδικασία μίσθωσης από την Ελλάδα εναέριων μέσων εν όψει της αντιπυρικής περιόδου 2020-2022».

(Στο σημείο αυτό κτυπάει το κουδούνι λήξεως της ομιλίας του κυρίου Βουλευτή)

Κύριε Πρόεδρε, θα τοποθετηθώ ενιαία και για τις δύο συμβάσεις. Την ανοχή σας θα ήθελα για λίγα λεπτά.

Δηλαδή, η Πολιτική Προστασία αναθέτει στο ΝΑΤΟ να κλείσει πυροσβεστικά αεροπλάνα για λογαριασμό της Ελλάδας. Στην κυριολεξία ισχύει αυτό που λέει ο λαός μας: Ζήτω που καήκαμε! Εδώ όμως μπαίνει ένα ερώτημα. Τι σχέση μπορεί να έχει το ΝΑΤΟ με ζητήματα της Πολιτικής Προστασίας. Την προστασία, δηλαδή, του λαού από φυσικά φαινόμενα και καταστροφές. Και γιατί η λυκοσυμμαχία σε όλες τις Συνόδους Κορυφής από το 2016 βάζει ανάμεσα σε άλλα προτάγματα και την προστασία των κρίσιμων υποδομών, ζητώντας μάλιστα την ανάπτυξη ανθεκτικότητας από πλευράς των κρατών-μελών.

Η απάντηση σε αυτά τα ερωτήματα είναι ότι η Πολιτική Προστασία για το ΝΑΤΟ και τα κράτη μέλη έχει τελείως διαφορετικό περιεχόμενο, προτεραιότητες και προσανατολισμό. Παντελώς διαφορετικό από αυτά που έχει ανάγκη ο λαός μας, όταν αναρωτιέται γιατί καίγεται αβοήθητος στις πυρκαγιές, γιατί πνίγεται με την πρώτη βροχή, γιατί μένει διά βίου άστεγος αν πληγεί από κάποιο σεισμό. Η απάντηση, λοιπόν, είναι ότι η Πολιτική Προστασία στο ΝΑΤΟ διαμορφώνει το πλαίσιο για την ανάμειξη της ιμπεριαλιστικής συμμαχίας στη διαχείριση νευραλγικών δομών και υπηρεσιών πολιτικών και στρατιωτικών των κρατών μελών και άλλων εταίρων στο όνομα της συλλογικής ασφάλειας και της αντιμετώπισης ασύμμετρων απειλών. Σε αυτές περιλαμβάνονται από μια φυσική καταστροφή μέχρι το εργατικό λαϊκό κίνημα και οι αγώνες του. Περιλαμβάνεται οτιδήποτε μπορεί να απειλεί την πολιτική και οικονομική σταθερότητα δίνοντας με αυτόν τον τρόπο το πράσινο φως για επέμβαση των κρατικών και νατοϊκών μηχανισμών με στόχο την καταστολή του εχθρού λαού.

Γι’ αυτό, άλλωστε, οι νόμοι για την πολιτική προστασία στα κράτη-μέλη, ακολουθώντας τα νατοϊκά προτάγματα, προβλέπουν τη μεγαλύτερη στρατιωτικοποίηση των Σωμάτων Ασφαλείας και των άλλων υπηρεσιών που συμμετέχουν στη διαχείριση κρίσεων, ενώ, ταυτόχρονα, είναι συχνές και οι συνεκπαιδεύσεις τέτοιων δυνάμεων, μεταξύ των κρατών-μελών και άλλων νατοϊκών εταίρων.

Καθόλου τυχαία, ο ν.4662/2020 για την αναδιάρθρωση της Γενικής Γραμματείας Πολιτικής Προστασίας, την αναδιοργάνωση του Πυροσβεστικού Σώματος, μεταξύ άλλων, στρατιωτικοποιεί ακόμη περισσότερο το Πυροσβεστικό Σώμα. Και τι άλλο κάνει; Συνδέει ευθέως την πολιτική προστασία με το ΝΑΤΟ συστήνοντας ειδικό γραφείο της λυκοσυμμαχίας μέσα στη Γενική Γραμματεία Πολιτικής Προστασίας.

Και να ήταν μόνο αυτά. Στο στρατηγικό διάλογο μεταξύ Ελλάδας και Ηνωμένων Πολιτειών, δηλαδή στην πρόδρομη διαδικασία που ξεκίνησε ο ΣΥΡΙΖΑ και που μετέτρεψε την Ελλάδα σε μια απέραντη επιθετική αμερικανική στρατιωτική βάση, στον τρίτο γύρο του διαλόγου, οι Υπουργοί Εξωτερικών, ο κ. Δένδιας και ο κ. Μπλίνκεν περιέλαβαν και τη συνεργασία των δύο χωρών σε θέματα πολιτικής προστασίας. Δώσανε έμφαση στην πρόληψη, την ετοιμότητα και την ενίσχυση –λέει- της ανθεκτικότητας, συμπεριλαμβανομένης και της πυροπροστασίας. Και συνεχίζουμε.

Μετά από αυτό, ο Υπουργός Κλιματικής Κρίσης και Πολιτικής Προστασίας έστειλε ομάδα στελεχών του Υπουργείου στην Ουάσιγκτον, όπου είχε συνομιλίες με στελέχη της αμερικανικής υπηρεσίας εκτάκτων αναγκών, τη FEMA. Τι είναι η FEMA; Η FEMA είναι ένα από τα βασικά τμήματα του σκληρού κατασταλτικό μηχανισμού των ΗΠΑ. Εδρεύει στο Φορτ Μιντ στο Μέριλαντ, εκεί δηλαδή που είναι και η έδρα της Υπηρεσίας Εθνικής Ασφάλειας των ΗΠΑ. Ιδρύθηκε το ’79, κυρίως, για την ενεργοποίηση των Ενόπλων Δυνάμεων στο εσωτερικό της χώρας. Χρηματοδοτείται, εκτός όλων των άλλων, για την αντιμετώπιση της τρομοκρατίας…

**ΠΡΟΕΔΡΕΥΩΝ (Νικήτας Κακλαμάνης):** Κύριε Παπαναστάση, πρέπει να κλείσετε σιγά σιγά.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Τελειώνω, κύριε Πρόεδρε.

Ενώ παράλληλα διαχειρίζεται περισσότερα από εξακόσια στρατόπεδα συγκέντρωσης των Ηνωμένων Πολιτειών.

Σε τι θα εκπαιδευτούν τα στελέχη του Υπουργείου Κλιματικής Κρίσης και Πολιτικής Προστασίας από τη FEMA;

Τελικά, κύριε Υπουργέ, μετά τα παραπάνω, με μια Πυροσβεστική Υπηρεσία υποστελεχωμένη και υποχρηματοδοτούμενη, με το προσωπικό να αντιμετωπίζει τεράστια προβλήματα –τώρα, τη στιγμή που μιλάμε, χρωστάτε εκατοντάδες ρεπό στον κάθε πυροσβέστη- με στενή διαπλοκή των κρατικών μηχανισμών, με τα ιμπεριαλιστικά κέντρα και στις δύο πλευρές του Ατλαντικού ωκεανού, δεν εμπιστευόμαστε την κυβέρνηση σας. Δεν εμπιστευόμαστε τις προθέσεις σας. Όσο κι αν οι συζητούμενες συμβάσεις έχουν εύηχους τίτλους, οι έννοιες «ανθρωπιά», «αλληλεγγύη», «άδολη στήριξη» σε δύσκολες στιγμές, όπως αυτές που δημιουργούν οι φυσικές καταστροφές, είναι παντελώς ξένες στην αστική ηθική που πρεσβεύει η Κυβέρνησή σας.

**ΠΡΟΕΔΡΕΥΩΝ (Νικήτας Κακλαμάνης):** Κύριε Παπαναστάση, ελάτε, σας παρακαλώ, δεν κάνουμε αρχινομοσχέδιο. Κλείστε.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Τελειώνω.

Οι έννοιες αυτές αποκτούν υπόσταση μόνο όταν εκφράζονται από τον έναν λαό στον άλλον.

Κατόπιν αυτού, καταψηφίζουμε και τις δύο συμβάσεις.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Τον λόγο έχει τώρα η εκπρόσωπος του Κινήματος Αλλαγής, η συνάδελφος κ. Τόνια Αντωνίου.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, επειδή σήμερα είναι μια θλιβερή μέρα, με την εισβολή της Ρωσίας στην Ουκρανία, έχω να πω τα εξής: Το Κίνημα Αλλαγής καταδικάζει απερίφραστα, σήμερα, την εισβολή στην Ουκρανία και κάνουμε έκκληση να πρυτανεύσει, έστω και τώρα, η λογική και η διπλωματία.

Η Ευρωπαϊκή Ένωση δεν έχει περιθώριο να αποδειχθεί, για ακόμη μια φορά, κατώτερη των περιστάσεων, ενώ η διεθνής κοινότητα πρέπει να καταστήσει σαφές ότι οι παραβάτες του διεθνούς δικαίου και οι παραβιάσεις εθνικών συνόρων δεν μπορούν να γίνουν αποδεκτές και να τιμωρούνται αναλόγως.

Κύριε Υπουργέ, κυρίες και κύριοι συνάδελφοι, σήμερα συζητάμε για την κύρωση δύο διεθνών συμφωνιών της χώρας μας σε θέματα πολιτικής προστασίας οι οποίες υπογράφηκαν δώδεκα και δεκατρία χρόνια πριν: Μια συμφωνία με το Μαυροβούνιο που υπογράφτηκε το 2009 από την κυβέρνηση της Νέας Δημοκρατίας και μία με το Αζερμπαϊτζάν που υπογράφηκε το 2010 από την κυβέρνηση του ΠΑΣΟΚ.

Η συμφωνία με το Αζερμπαϊτζάν αφορά τη συνεργασία και την αμοιβαία βοήθεια στον τομέα της πρόληψης και της εξάλειψης των συνεπειών φυσικών καταστροφών και ανθρωπογενών ατυχημάτων. Η συμφωνία με το Μαυροβούνιο αφορά τη συνεργασία και προστασία από φυσικές και ανθρωπογενείς καταστροφές.

Είναι αυτονόητο ότι ως Κίνημα Αλλαγής κατά πάγια πρακτική ψηφίζουμε «ναι» σε τέτοιου είδους συμφωνίες, για λόγους βέβαια που θα εξηγήσω πιο κάτω.

Εάν παρακολουθήσει κάποιος πώς έχουν εξελιχθεί οι πολιτικές σχέσεις μεταξύ της Ελλάδας και του Αζερμπαϊτζάν κατά την τελευταία δεκαετία, θα διαπιστώσει το ιδιαίτερο ενδιαφέρον που παρουσιάζει αυτή η χώρα για την Ελλάδα λόγω της γεωπολιτικής της θέσης και των ενεργειακών της βέβαια πηγών. Για πολύ περισσότερους γεωπολιτικούς λόγους ενδιαφέρει και την Ευρωπαϊκή Ένωση. Από την άλλη πλευρά, αν παρακολουθήσει κάποιος τα σχετικά δημοσιεύματα για τις σχέσεις μας με αυτή τη χώρα κατά την τελευταία δεκαετία, θα διαπιστώσει ότι, μέσα από διάφορα εμπόδια και τριβές, η σχέση αυτή τελικά ενισχύεται στο πέρασμα του χρόνου. Πολύ πιο θετική είναι η πορεία των σχέσεών μας με το Μαυροβούνιο, τις οποίες θα χαρακτηρίζαμε άριστες.

Τι είναι επομένως αυτό που αλλάζει σε αυτές τις συμφωνίες; Αυτό που αλλάζει είναι ότι δίπλα στην παραδοσιακή πολιτική και οικονομική διπλωματία τοποθετείται και η κλιματική διπλωματία. Είναι ένας πρόσφατος όρος στη διεθνή πολιτική. Εννοούμε το νέο πεδίο άσκησης διπλωματίας που έχει να κάνει με τη διεθνή συνεργασία στην πρόληψη και αντιμετώπιση θεμάτων που σχετίζονται με την κλιματική αλλαγή. Το πεδίο αυτό, μάλιστα, ήδη ανεβαίνει πολύ ψηλά στην ατζέντα και της Ευρωπαϊκής Επιτροπής, όπως γνωρίζει μάλιστα πολύ καλά ο κύριος Υπουργός από τη θητεία του εκεί στο παρελθόν.

Είναι ένα πεδίο, όμως, που περιλαμβάνει, εκτός από την κλιματική αλλαγή και την κλιματική κρίση, δηλαδή την πρόληψη, αντιμετώπιση και αποκατάσταση των φυσικών καταστροφών, αλλά και επέκταση σε όλους τους τομείς της πολιτικής προστασίας είτε έχουν να κάνουν με την κλιματική αλλαγή είτε με ανθρωπογενείς παράγοντες.

Και μπορεί σήμερα, όπως δείχνει, δυστυχώς, η εμπόλεμη κατάσταση στην Ουκρανία, να παίζονται στον πλανήτη διάφορα γεωπολιτικά παιχνίδια με επίκεντρο τα ενεργειακά, όμως, όλοι οι ειδικοί συμφωνούν ότι η κλιματική κρίση αποτελεί έναν καταλύτη για τις ισορροπίες και τα διακυβεύματα που επανακαθορίζονται συνεχώς στο διεθνές γεωπολιτικό και οικονομικό πεδίο.

Αυτά δεν έχουν να κάνουν μόνο με τις διμερείς και πολυμερείς διαπραγματεύσεις για τη μείωση του διοξειδίου του άνθρακα και την προστασία του περιβάλλοντος. Οι έκτακτες καταστάσεις έρχονται να δημιουργήσουν νέα και ανοιχτά πεδία και περιθώρια τόσο για διεθνή συνεργασία όσο και για ανταγωνισμό μεταξύ των κρατών. Οι χώρες θα βρουν μπροστά τους νέες εστίες ανταγωνισμού, που αυτή τη φορά θα προκαλεί η κλιματική κρίση. Ένα παράδειγμα αποτελεί το προσφυγικό-μεταναστευτικό ζήτημα, που έχει μεταξύ άλλων και μια τέτοια διάσταση.

Πέρα όμως από τους ανταγωνισμούς, ο νέος παγκόσμιος κίνδυνος δημιουργεί και νέες προκλήσεις για όλα αυτά τα έθνη. Και εκεί οι ανάγκες για τα αιτήματα για περισσότερη συνεργασία στο επίπεδο της πολιτικής προστασίας θα μεγαλώνουν.

Η Ευρωπαϊκή Επιτροπή λειτουργεί με αυτόν τον τρόπο μέσα από τον Ευρωπαϊκό Μηχανισμό Πολιτικής Προστασίας. Σε αυτό το ευρύτερο πλαίσιο μπορούν, λοιπόν, να τοποθετηθούν συμφωνίες σαν αυτές που συζητάμε σήμερα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτή)

Κύριε Πρόεδρε, θα ήθελα λίγο χρόνο ακόμα.

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, κυρία Αντωνίου.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Γιατί εάν γνωρίζει κανείς πώς διαμορφώνεται δυναμικά η μεγάλη εικόνα των γεωπολιτικών εξελίξεων, θα έρθει να αναγνωρίσει ότι τέτοιες συμφωνίες αποτελούν κάποιες ψηφίδες που συνθέτουν το μεγάλο ψηφιδωτό και παίζουν τον δικό τους ρόλο σε αυτή τη διαδικασία. Υπό αυτό το πρίσμα, οι δύο συμβάσεις που έχουν έρθει σήμερα για κύρωση είναι καλοδεχούμενες.

Αυτό που μας λείπει ωστόσο ως χώρα είναι η διαμόρφωση μιας εθνικής στρατηγικής με διαδικασίες ανοιχτής διαβούλευσης, στην οποία θα συμμετέχουν η πολιτεία, τα κόμματα και οι οργανώσεις της κοινωνίας των πολιτών.

Κυρίες και κύριοι συνάδελφοι, τα λέμε όλα αυτά γιατί δυστυχώς ο Εθνικός Μηχανισμός Διαχείρισης Κρίσεων και Αντιμετώπισης Κινδύνων, που ψηφίστηκε το 2020 με τον ν.4662, δεν μπορεί ακόμα να δικαιολογήσει τον βαρύγδουπο τίτλο του, του λείπει το περιεχόμενο. Η χώρα μας φαίνεται συνεχώς να είναι έκθετη στα μάτια άλλων χωρών που αδυνατούν να κατανοήσουν τα αίτια των τραγικών επιδόσεών μας στις πυρκαγιές και στα ακραία καιρικά φαινόμενα.

Κάποτε το Πυροσβεστικό Σώμα αποτελούσε τους ήρωες της ελληνικής κοινωνίας. Ακόμα, βέβαια, παραμένει η καρδιά της πολιτικής προστασίας χάρη στις προσπάθειες του ανθρώπινου δυναμικού της τόσο του επιχειρησιακού όσο και του επιστημονικού, τα οποία στις περισσότερες περιπτώσεις ταυτίζονται αφού όλοι πέφτουν στη μάχη για την αντιμετώπιση των πυρκαγιών, αλλά και των άλλων φυσικών καταστροφών. Ωστόσο τους λείπει η οργάνωση, ο συντονισμός, τα μέσα και το προσωπικό. Και βέβαια, κύριε συνάδελφε και κύριοι της Κυβέρνησης, πρέπει κάποια στιγμή να σταματήσουν να υπάρχουν πολιτικές παρεμβάσεις στο Πυροσβεστικό Σώμα.

Κυρίες και κύριοι συνάδελφοι, τέτοιου είδους θέματα συζήτησης στη Βουλή θα μπορούσαν να αποτελούν την ευκαιρία να δουλέψουμε όλοι μαζί ως πολιτικός κόσμος και αποτελεσματικά. Ωστόσο τα δείγματα γραφής της Κυβέρνησης δεν επιτρέπουν κάτι τέτοιο. Συνεχώς σε ό,τι αφορά τα θέματα πολιτικής προστασίας έχουμε αποσπασματική πολιτική, επικοινωνιακές κινήσεις χωρίς δημόσια διαβούλευση με πολίτες και φορείς και πάνω απ’ όλα πρακτικές κακής νομοθέτησης με τροπολογίες της νύχτας που δεν ταιριάζει σε χώρα μέλος της Ευρωπαϊκής Ένωσης.

Τα προσχήματα επομένως δεν σώζονται μέσα από τη συζήτηση τέτοιων διεθνών συμβάσεων με τις οποίες συμφωνούμε εκ των προτέρων και για λόγους αρχής. Χρειάζεται μια άλλη προσέγγιση, την οποία σας περιέγραψα σε αδρές γραμμές και συνεχίζω σε κάθε ευκαιρία να επαναλαμβάνω μέχρι η Κυβέρνηση να συνειδητοποιήσει την λάθος κατεύθυνση στην οποία κινείται.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Ολοκληρώνουμε τις εισηγήσεις με την κ. Χαρούλα Καφαντάρη, εισηγήτρια από το ΣΥΡΙΖΑ. Ο κ. Φόρτωμας δεν επιθυμεί να πάρει τον λόγο σε ότι αφορά τους εισηγητές. Μετά θα ρωτήσω τους Κοινοβουλευτικούς Εκπροσώπους.

Ορίστε, κυρία Καφαντάρη, έχετε τον λόγο.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ, κύριε Πρόεδρε.

Κατ’ αρχάς θα ήθελα να πω ότι η σημερινή συζήτηση, η οποία αφορά δύο κυρώσεις συμφωνιών μεταξύ της Ελλάδας και του Αζερμπαϊτζάν και Μαυροβουνίου, οι οποίες συμφωνίες έγιναν το 2009 και το 2010, σαφώς μας βρίσκει θετικούς, τοποθετηθήκαμε και στην επιτροπή, αφορούν το κομμάτι της διπλωματίας, της πολιτικής προστασίας, ανταλλαγής βοήθειας στον τομέα πρόληψης, αποκατάστασης φυσικών και ανθρωπογενών καταστροφών.

Αυτό, όμως, το οποίο τονίσαμε και στην επιτροπή, όταν τοποθετηθήκαμε σχετικά, την ανάγκη ενίσχυσης μιας ενεργητικής διπλωματίας στο κομμάτι της πολιτικής προστασίας είναι ιδιαίτερα επίκαιρο σήμερα πραγματικά για τον ρόλο της ενεργητικής διπλωματίας σε διεθνές επίπεδο μετά από αυτό που συνέβη το πρωί με τις πολεμικές επιχειρήσεις της Ρωσίας ενάντια στην Ουκρανία. Κανείς δεν μπορεί να είναι ευχαριστημένος όταν ξεκινάει ένας πόλεμος και πρέπει όλοι να συμβάλουμε στο να σταματήσει μέσα από τον τομέα της διπλωματίας πρώτα από όλα σε επίπεδο Ευρωπαϊκής Ένωσης, αλλά και ενεργητικής διπλωματίας από την πλευρά της πατρίδας μας.

Εμείς ως ΣΥΡΙΖΑ - Προοδευτική Συμμαχία από την αρχή καταδικάσαμε τις πολεμικές επιχειρήσεις και καλέσαμε και την Κυβέρνηση και τη διεθνή και πρώτα από όλα ευρωπαϊκή κοινότητα να κάτσει στο τραπέζι και μέσα από διπλωματικές οδούς να δοθεί κάποια λύση και να σταματήσουν οι πολεμικές επιχειρήσεις.

Ειδικά για τη χώρα μας, για την πατρίδα μας οφείλει η Κυβέρνηση, πέραν της συμμετοχής της χώρας στη διευθέτηση αυτής της κρίσης -να σταματήσουν εδώ, δηλαδή, οι πολεμικές επιχειρήσεις- να εξασφαλίσει την ενεργειακή επάρκεια της χώρας, τον επαρκή ενεργειακό εφοδιασμό της, γιατί ο τομέας της ενέργειας αναδεικνύεται κορυφαίος και σε επίπεδο διπλωματίας παγκόσμια. H ενεργειακή κρίση είναι κάτι πάρα πολύ σημαντικό. Σήμερα, μάλιστα, ξεπέρασε -από το 2014- η τιμή του πετρελαίου τα 100 δολάρια το βαρέλι. Είναι περίπου στα 103 δολάρια.

Καταλαβαίνουμε την κρισιμότητα των στιγμών και, πραγματικά, οφείλει η Κυβέρνηση να εξασφαλίσει την ενεργειακή επάρκεια της χώρας, γιατί, δυστυχώς, με τις πολιτικές που ακολουθήθηκαν, είμαστε στο άρμα της κρίσης του φυσικού αερίου.

Έχουμε καταθέσει προτάσεις, αλλά τη συγκεκριμένη στιγμή θα προχωρήσω στις δύο κυρώσεις, γιατί περιμένουμε και τις αποφάσεις του ΚΥΣΕΑ.

Κυρίες και κύριοι Βουλευτές, πραγματικά η διπλωματία της πολιτικής προστασίας είναι κάτι πάρα πολύ σημαντικό και μέσα στο πλαίσιο αυτό βλέπουμε και τις δύο συμφωνίες στις οποίες είμαστε θετικοί. Πραγματικά, η παγκόσμια κατάσταση σχετικά με την κλιματική κρίση είναι από τα νούμερο ένα προβλήματα που αντιμετωπίζει όλη η ανθρωπότητα. Η κλιματική κρίση δεν είναι κάτι αόρατο, κάτι αόριστο, κάτι γενικό. Καθημερινά επιβεβαιώνεται με την ένταση των ακραίων καιρικών φαινομένων και με την αύξηση της συχνότητας τους. Οπότε καταλαβαίνουμε τη σημασία της διεθνούς συνεργασίας στην αντιμετώπιση αυτών, αλλά, βέβαια, παράλληλα, έχουμε και τα τεχνολογικά ατυχήματα από ανθρωπογενείς, καθαρά, παράγοντες. Ειδικά στην περιοχή της Μεσογείου η συνεργασία των λαών και οι διμερείς σχέσεις και συμφωνίες είναι πάρα πολύ σημαντικές.

Στις εν λόγω συμφωνίες που έρχονται προς κύρωση σήμερα, τα δύο μέρη, με τα μνημόνια που υπάρχουν, συμμετέχουν σε κοινές ασκήσεις, σε εκπαιδευτικές δραστηριότητες, σε ανταλλαγή πληροφοριών, λειτουργεί μόνιμη μεικτή επιτροπή για την υλοποίηση της κύρωσης των δύο συμφωνιών και ρυθμίζεται η διαδικασία επίλυσης διαφορών στην εφαρμογή. Όλα αυτά θεωρούμε ότι είναι ιδιαίτερα θετικά.

Ωστόσο δεν μπορώ να μην αναφερθώ στο ότι η Διεθνής Τράπεζα προτρέπει τη μετατροπή της διαχείρισης κρίσεων σε σχεδιασμό με αναπτυξιακό πρόσημο, σχεδιασμό που θα μετατρέψει τις πόλεις μας σε πιο ανθεκτικές, σχεδιασμό που θα περιλαμβάνει ανθεκτικότερες υποδομές. Η Διεθνής Τράπεζα ισχυρίζεται ότι οι επενδύσεις σε ανθεκτικότερες υποδομές αποφέρουν πολλά περισσότερα, αλλά και βελτίωση της ποιότητας παρεχόμενων αναγκαίων υπηρεσιών, όπως δίκτυα ύδρευσης, ηλεκτρισμού. Παράλληλα, υπολογίζεται ότι για κάθε δολάριο που επενδύεται σε ανθεκτικές υποδομές, επιστρέφουν τέσσερα από τη βελτίωση.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Πραγματικά, η χώρα μας έχει συνάψει πολλές διμερείς συνεργασίες. Πέρυσι, τον Μάιο του 2021 αν δεν κάνω λάθος, με το Πυροσβεστικό Σώμα της Ελλάδας και με το Πυροσβεστικό Σώμα της Κύπρου υπεγράφη μια διμερής συνεργασία στον τομέα της εκπαίδευσης και ανταλλαγής και βοήθειας αλλά και καινοτομίας, πληροφοριών κ.λπ.. Από την άλλη μεριά, έχει αποδειχθεί ότι σε κρίσιμες στιγμές και της εξωτερικής μας πολιτικής και ειδικότερα με τη γείτονα Τουρκία η ανταλλαγή βοήθειας μετά από φυσική καταστροφή -για τους σεισμούς μιλάω συγκεκριμένα- υπήρξε αμοιβαία.

Όλα αυτά τα στοιχεία δείχνουν τη δυνατότητα που έχει η ενίσχυση και η ένταση της διπλωματίας της κλιματικής αλλαγής στη συνεργασία των λαών, στη σύσφιξη των σχέσεων και, βέβαια, στην αντιμετώπιση συγκεκριμένα και φυσικών και ανθρωπογενών καταστροφών.

Με αυτό κλείνω και ευχαριστώ, κύριε Πρόεδρε, που μας δώσατε τη δυνατότητα και εμείς που συμφωνούμε, να τοποθετηθούμε.

**ΠΡΟΕΔΡΕΥΩΝ (Απόστολος Αβδελάς):** Να είστε καλά.

Καλή σας ημέρα και από μένα, καλή Τσικνοπέμπτη.

Έχουμε τελειώσει με τον κύκλο των εισηγητών και προχωράμε στους Κοινοβουλευτικούς Εκπροσώπους.

Κύριε Παφίλη, έχετε τον λόγο για πέντε ολόκληρα λεπτά.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, είναι δύο οι συμβάσεις.

**ΠΡΟΕΔΡΕΥΩΝ (Απόστολος Αβδελάς):** Θα σας δώσω τότε δέκα λεπτά.

Ορίστε, κύριε Παφίλη, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Ο εισηγητής μας, ο Νίκος Παπαναστάσης, τοποθετήθηκε αναλυτικά και, φυσικά, καμμία απάντηση δεν ακούσαμε από κανέναν σε όλα αυτά τα ζητήματα.

**ΠΡΟΕΔΡΕΥΩΝ (Απόστολος Αβδελάς):** Συγγνώμη, κύριε Παφίλη, έχει φύγει ο Υπουργός. Θέλετε να συνεχίσετε;

 **ΑΘΑΝΑΣΙΟΣ ΠΑΦΙΛΗΣ:** Τι να κάνουμε; Ας λείπει ο Υπουργός. Στον λαό μιλάμε κυρίως. Οι Υπουργοί τα ξέρουν καλά και οι υπόλοιποι. Κορυφαία στελέχη κομμάτων είναι.

**ΠΡΟΕΔΡΕΥΩΝ (Απόστολος Αβδελάς):** Ωραία.Εγώ έχω υποχρέωση να το πω.

**ΑΘΑΝΑΣΙΟΣ ΠΑΦΙΛΗΣ:** Έχουν περάσει τριάντα χρόνια μετά τη διάλυση της Σοβιετικής Ένωσης και την ανατροπή του σοσιαλισμού, που πολλοί πανηγύριζαν, για να μην πω όλοι σας, τα άλλα κόμματα πλην του ΚΚΕ. Υποσχεθήκατε τότε ότι μπαίνουμε σε έναν κόσμο ειρηνικό και ασφαλή και ξεσπάει ένας ακόμα ιμπεριαλιστικός πόλεμος στο ευρωπαϊκό έδαφος μετά τον πόλεμο στη Γιουγκοσλαβία και μετά τους πολλούς πολέμους που προκάλεσε ο στρατηγικός σας σύμμαχος, το ΝΑΤΟ και οι Ηνωμένες Πολιτείες και η Ευρωπαϊκή Ένωση, από την οποία, κύριοι του ΣΥΡΙΖΑ, αναζητάτε τώρα να ακολουθήσει φιλειρηνική πολιτική.

Η τυπική έναρξη του πολέμου είναι η απαράδεκτη στρατιωτική επέμβαση και εισβολή της Ρωσίας στην Ουκρανία. Ωστόσο, το εύφλεκτο υλικό συσσωρευόταν σταδιακά εδώ και πολλά χρόνια στην περιοχή. Ανεξάρτητα από τα προσχήματα που χρησιμοποιούνται εκατέρωθεν, δηλαδή από τα δυο στρατόπεδα που υπάρχουν, η πολεμική σύγκρουση στην Ουκρανία είναι αποτέλεσμα της όξυνσης των ανταγωνισμών ανάμεσα σε αυτούς, που από τη μια είναι οι Ηνωμένες Πολιτείες, το ΝΑΤΟ, η Ευρωπαϊκή Ένωση και από την άλλη είναι η καπιταλιστική Ρωσία. Λέω ότι ήταν αποτέλεσμα της όξυνσης με επίκεντρο τις σφαίρες επιρροής, τα μερίδια αγορών, τις πρώτες ύλες, τα ενεργειακά κ.λπ.. Αυτοί οι ανταγωνισμοί έφτασαν σε ένα σημείο που δεν μπορούσαν πια να λυθούν με διπλωματικά μέσα και εύθραυστους συμβιβασμούς, διάφορες συμφωνίες.

Ποια είναι τα στρατόπεδα; Είναι οι Ηνωμένες Πολιτείες, το ΝΑΤΟ, η Ευρωπαϊκή Ένωση, που στηρίζουν την αντιδραστική κυβέρνηση του Κιέβου, τους παραστρατιωτικούς μηχανισμούς -οι φίλοι σας, κυρία Αντωνίου, της ευρωπαϊκής φιλειρηνικής πολιτικής-, τις φασιστικές ομάδες της Ουκρανίας. Και εδώ και χρόνια τι κάνουν; Προωθούν τις θέσεις τους: Διεύρυνση του ΝΑΤΟ προς ανατολάς, η οποία συνεχίστηκε παρά τις υποσχέσεις του 1990. Από το 1992 και μετά άρχισε η διεύρυνση του ΝΑΤΟ, η αντιπυραυλική ασπίδα, γυμνάσια, εξοπλισμοί κ.λπ., με στόχο την οικονομική, πολιτική και στρατιωτική περικύκλωση της Ρωσίας. Δεν το βλέπετε ότι γίνεται όλα αυτά τα χρόνια;

Από την άλλη μεριά, είναι η καπιταλιστική Ρωσία, η οποία προωθεί τα δικά της σχέδια, δηλαδή μια καπιταλιστική ενοποίηση τύπου Ευρωπαϊκής Ένωσης -γιατί καπιταλιστικές είναι όλες οι χώρες- των χωρών της πρώην Σοβιετικής Ένωσης. Και προχώρησε στην επέμβαση που έγινε στην Κριμαία και πρόσφατα στην αναγνώριση της ανεξαρτησίας των λεγόμενων Λαϊκών Δημοκρατιών του Ντονέτσκ και του Λουγκάνσκ.

Τι επιβεβαιώνει η κατάσταση; Δεν λέμε τίποτα καινούργιο. Ο Κλαούζεβιτς το είπε. Απλά επιβεβαιώνεται. Ο πόλεμος αποτελεί τη συνέχιση της ίδιας πολιτικής με άλλα, βίαια μέσα. Είναι απόδειξη ότι ο ιμπεριαλιστικός πόλεμος, ο θάνατος, η καταστροφή που προκαλεί ξεπηδά μέσα από τον καπιταλιστικό ανταγωνισμό. Είναι στο DNA υποχρεωτικά ο πόλεμος μέσα στο καπιταλιστικό σύστημα.

Η σύγκρουση γίνεται ανάμεσα σε δύο χώρες, τη Ρωσία και την Ουκρανία. Και ας γυρίσουμε πίσω. Οι λαοί ζούσαν αρμονικά, αναπτύσσονταν, προόδευαν στις συνθήκες του σοσιαλισμού. Ούτε εθνικισμοί υπήρχαν, είχαν σχεδόν εξαλειφθεί. Και ακριβώς αυτήν τη μνήμη προσπαθούν να διαγράψουν πολλές πλευρές, και ο ίδιος ο Πούτιν και άλλες πολιτικές δυνάμεις, επιστρατεύοντας αντικομμουνισμό και αντισοβιετισμό. Δεν διαγράφεται, όμως, η ιστορία. Υπάρχει, τη γνωρίζουν και εκείνοι οι λαοί, αλλά τη γνωρίζουν και οι υπόλοιποι και πρέπει να τη γνωρίσει και η νεολαία.

Άρα για να έχουμε εξάλειψη των πολέμων, θα πρέπει να έχουμε εξάλειψη του καπιταλισμού, που στηρίζεται στη στυγνή, ωμή, αιματηρή εκμετάλλευση των λαών.

Η σημερινή τώρα αντιπαράθεση -και αυτό το αντιλαμβάνεται κανένας- οδηγεί σε μια πολεμική σύγκρουση απρόβλεπτων διαστάσεων. Πολύ περισσότερο που συνδέεται με τη γενικότερη αντιπαράθεση Ηνωμένων Πολιτειών, Ευρωπαϊκής Ένωσης, Κίνας, Ρωσίας για το ποιος θα έχει την πρωτοκαθεδρία στο ιμπεριαλιστικό σύστημα, εκτός αν δεν τα αντιλαμβάνεστε και θεωρείτε ότι κάποιος από αυτούς είναι καλός ιμπεριαλιστής.

Εμείς λέμε δεν υπάρχει καλός ή κακός, είναι κακοί όλοι. Θύματα θα είναι οι λαοί των εμπλεκόμενων χωρών. Και επηρεάζουν όλους τους λαούς του κόσμου όπως λέμε στην παγκοσμιοποιημένη οικονομία, δηλαδή στην κυριαρχία του καπιταλιστικού συστήματος.

Η χώρα μας παρά τα όσα λέτε, τα όσα είπε ο κύριος Υπουργός, τα όσα είπαν οι εκπρόσωποι των άλλων κομμάτων συμμετέχει ενεργά σε αυτούς τους ιμπεριαλιστικούς ανταγωνισμούς με στόχο τη γεωστρατηγική αναβάθμιση, όπως λέτε. Ποιανού; Των εργαζομένων, των φτωχών αγροτών, των αυτοαπασχολουμένων; Όχι! Της αστικής τάξης της Ελλάδας, η οποία συμμετέχει μέσα από το ΝΑΤΟ -τα έχουμε πει χίλιες φορές- και από τις ιμπεριαλιστικές συμμαχίες, και από την Ευρωπαϊκή Ένωση, προσδοκώντας να πάρει ένα μερίδιο από το μοίρασμα της λείας σε ολόκληρη την περιοχή, από την αναδιανομή δηλαδή που γίνεται σήμερα στις πίτες. Και αυτό βέβαια θα έχει τεράστιες συνέπειες και εγκλήματα σε βάρος των λαών.

Οι ελληνικές κυβερνήσεις, ξαναλέω, όλες, Νέα Δημοκρατία, ΠΑΣΟΚ και ΣΥΡΙΖΑ έχουν στηρίξει όλες τις νατοϊκές αποφάσεις και τα σχέδια που αφορούν διεύρυνση και περικύκλωση της Ρωσίας, ναι ή όχι; Υπάρχει καμμία κυβέρνηση που έφερε αντίρρηση; Κάποτε έβαζε και κανέναν αστερίσκο ο Παπανδρέου, αλλά ήταν άνευ ουσίας. Υπάρχει καμία που να είπε «όχι» στη διεύρυνση του ΝΑΤΟ; Υπάρχει καμία που να μην συμμετέχει σε όλες τις στρατιωτικές ασκήσεις που είναι επιθετικές; Όχι!

Δρομολογήθηκε η εγκατάσταση νέων αμερικανονατοϊκών βάσεων στην Ελλάδα. Έχετε το προνόμιο, κύριοι του ΣΥΡΙΖΑ, το οποίο το απογειώνει η Νέα Δημοκρατία, ενώ μετά το 1974 καμμία κυβέρνηση δεν έδωσε καινούργια βάση, να το ξεκινήσετε εσείς και τώρα διαμαρτύρεστε για την Αλεξανδρούπολη. Κοροϊδεύετε τον κόσμο; Τι την ήθελαν τη βάση στην Αλεξανδρούπολη οι Αμερικανοί; Αυτά τα ξέρουν και μικρά παιδιά. Την ήθελαν μήπως για διασκέδαση; Όχι. Και να τα αποτελέσματα. Στο Στεφανοβίκειο έφυγαν τα Απάτσι χίλια εκατό χιλιόμετρα και πήγαν στην Πολωνία. Άρα συμμετέχει η Ελλάδα σε αυτόν τον στρατηγικό σχεδιασμό ή όχι;

Συμμετέχει, έχει γίνει κόμβος μεταφοράς στρατευμάτων στην Ανατολική Ευρώπη. Και έτσι γίνεται θύτης των άλλων λαών και μπορεί να μετατραπεί σε θύμα, γιατί αυτόματα, όπως έχει προειδοποιήσει η Ρωσία και για την Αλεξανδρούπολη, και για τις αμερικανικές βάσεις που υπάρχουν, τις στρατιωτικές βάσεις του ΝΑΤΟ και των Αμερικανών, αποτελούν στόχο σε μία γενικότερη εμπλοκή. Δηλαδή θα σκοτωθεί ο ελληνικός λαός, θα καταστραφούν οι υποδομές πιθανά σε έναν πιο γενικευμένο πόλεμο.

Ήδη τις συνέπειες αυτής της όξυνσης των αντιθέσεων τις πληρώνει ο ελληνικός λαός οικονομικά, τις πληρώνει ενεργειακά, τις πληρώνει με την ακρίβεια και φυσικά ανοίγει και η όρεξη της τουρκικής αστικής τάξης να κλιμακώσει τις διεκδικήσεις στο Αιγαίο.

Εμείς λέμε -και έτσι είναι- η απάντηση υπέρ των συμφερόντων του λαού μας δεν βρίσκεται στο να συστρατευθούμε με τον έναν ιμπεριαλιστικό πόλο ή με τον άλλο. Είπε ο προηγούμενος, ο εισηγητής του ΣΥΡΙΖΑ, «μέσα από την Ευρωπαϊκή Ένωση». Καλά, δεν ξέρετε για την Ευρωπαϊκή Ένωση; Δεν ξέρετε τίποτα για τη Γιουγκοσλαβία, για τη Λιβύη, για τη Συρία, για το Ιράκ και για το Αφγανιστάν; Ενιαία στάση είχε πάντα. Ιμπεριαλιστικός πόλος είναι. Κοιτάει τα συμφέροντά της και μάλιστα συμμετέχει ενεργά και θεωρεί ότι το ΝΑΤΟ είναι πυλώνας ασφάλειας της Ευρωπαϊκής Ένωσης. Μόνο που την ασφάλεια την αντιλαμβάνονται ως σφαγείο για τους άλλους λαούς. Γιατί αυτό κάνουν όλα αυτά τα χρόνια.

Το δίλημμα δεν είναι με τους μεν ή με τους δε, με Αμερικανούς στην Ευρωπαϊκή Ένωση ή με τους Ρώσους, κατά τη γνώμη μας. Πρέπει οι εργαζόμενοι και οι λαοί αυτοτελώς να αλλάξουν γραμμή. Μπροστά στο έγκλημα αυτό το σύνθημα είναι ένα, η απάντηση σε αυτό το νέο έγκλημα, που θα ακολουθήσουν και άλλα απ’ ό,τι φαίνεται: «Όχι στον ιμπεριαλιστικό πόλεμο».

Κυρίαρχοι είναι μόνο οι λαοί. Να καταδικάσουν τις κυβερνήσεις -που σύρουν, κυριολεκτικά, σχεδιασμένα στο σφαγείο του πολέμου- και στην Ουκρανία και στη Ρωσία και παντού.

Καμμία συμμετοχή, καμμία εμπλοκή της Ελλάδας. Απεμπλοκή της Ελλάδας θα ήταν το πιο σωστό. Γιατί η Ελλάδα -ξαναλέω- συμμετέχει, όπως συμμετείχε με όλες τις κυβερνήσεις σε όλους τους πολέμους που τους ξεχάσατε τώρα.

**ΠΡΟΕΔΡΕΥΩΝ (Απόστολος Αβδελάς):** Κλείστε με αυτό, κύριε Παφίλη, σας παρακαλώ πολύ.

**ΑΘΑΝΑΣΙΟΣ ΠΑΦΙΛΗΣ:** Θα κλείσω σε ένα λεπτό. Τελειώνω.

Ξεκινάω: ΠΑΣΟΚ, Νέα Δημοκρατία, σήμερα, χθες, προχθές όταν ήταν κυβέρνηση, σε όλους τους πολέμους. Στείλαμε στο Αφγανιστάν, ναι ή όχι; Στείλαμε. Στη Συρία τι στάση κράτησε και ο ΣΥΡΙΖΑ; Στη Λιβύη τι στάση κράτησε; Φρεγάτα έστειλε ο κ. Βενιζέλος τότε που ήταν με αυτή την κυβέρνηση. Ο ΣΥΡΙΖΑ τι έκανε; Έδιωξε την Πρεσβεία της Συρίας από εδώ συν όλα τα υπόλοιπα.

Επομένως μη λέτε τώρα και διακηρύσσετε ότι είναι απαράδεκτη η παραβίαση της κυριαρχίας οποιασδήποτε χώρας. Συμφωνούμε, αλλά γι’ αυτά τα εγκλήματα, στα οποία εσείς ήσασταν συμμέτοχοι, τι έχετε να πείτε στον ελληνικό λαό; Πέρασαν όλα τα νατοϊκά στρατεύματα στον πόλεμο κατά της Γιουγκοσλαβίας, ναι ή όχι; Η Ευρωπαϊκή σας Ένωση ήταν πρωταγωνίστρια και στον πόλεμο της Γιουγκοσλαβίας και στη Λιβύη και οπουδήποτε αλλού και μεγάλα και ισχυρά καπιταλιστικά κράτη.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Εμείς λέμε, λοιπόν, απεμπλοκή της Ελλάδας. Κανένας Έλληνας στρατιωτικός, κανένας μα κανένας, έξω από την Ελλάδα και συμμετοχή στην Ουκρανία. Κανένας. Να επιστρέψουν οι αποστολές που είναι στο εξωτερικό. Να κλείσουν οι αμερικάνικες βάσεις.

Τώρα πρέπει να το απαιτήσει ο λαός, διαβλέποντας το τι συμβαίνει και στον πόλεμο της Ουκρανίας και να δυναμώσει η πάλη για αποδέσμευση από αυτούς τους ιμπεριαλιστικούς οργανισμούς.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

**ΑΘΑΝΑΣΙΟΣ ΠΑΦΙΛΗΣ:** Η άλλη λύση είναι έμμεση ή άμεση στήριξη της συνέχισης του πολέμου. Ο λαός δεν πρέπει να σφαγιαστεί, να θυσιαστεί, για να ικανοποιηθούν τα συμφέροντα των μονοπωλίων, των πολυεθνικών και των ιμπεριαλιστικών οργανισμών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ. Η συζήτηση είναι κοινή. Μετά το είδα. Με εκμεταλλευτήκατε. Μου κλέψατε πέντε λεπτά.

Ο κ. Χήτας από την Ελληνική Λύση έχει τον λόγο και μετά ο κ. Σκανδαλίδης.

**ΚΩΝΣΤΑΝΤΙΝΟΣ ΧΗΤΑΣ:** Πολύ σύντομα μία τοποθέτηση, κύριε Πρόεδρε. Ευχαριστώ.

Από την πρώτη στιγμή ως Ελληνική Λύση και ο Πρόεδρος της Ελληνικής Λύσης είχε τονίσει πάρα πολλές φορές και στη Βουλή ότι η στάση της Ελλάδας θα έπρεπε να είναι ουδέτερη στο θέμα με την Ουκρανία. Ουδετερότητα, κύριε Πρόεδρε, κυρίες και κύριοι συνάδελφοι, γιατί όταν μαλώνουν τα βουβάλια, την πληρώνουν τα βατράχια.

Θεωρούμε ότι είναι λάθος που η Ελλάδα από την πρώτη στιγμή ζήτησε κυρώσεις κατά της Ρωσίας. Δεν είχε καμμία δουλειά να το κάνει, όταν, μάλιστα, η Ελλάδα, κύριε Πρόεδρε, δεν εκμεταλλεύτηκε ποτέ και δεν ζήτησε ποτέ, είτε από την Ευρωπαϊκή Ένωση είτε από το ΝΑΤΟ, κυρώσεις κατά της Τουρκίας.

Μην ξεχνάμε ότι εδώ υπάρχει και μία διαφορά. Η επιθετική και διεκδικητική στάση της Τουρκίας είναι έναντι μιας χώρας η οποία είναι μέλος τόσο της Ευρωπαϊκής Ένωσης όσο και του ΝΑΤΟ. Δεν ζητήσαμε ποτέ κυρώσεις. Φτάσαμε στο σημείο να ακούμε και δηλώσεις του Πρωθυπουργού, στο πρόσφατο παρελθόν, που να λέει ότι δεν είναι οι κυρώσεις το ζητούμενο. Εδώ σπεύσαμε να ζητήσουμε κυρώσεις και να ταχθούμε με τη μία πλευρά, ενώ η Ελλάδα επ’ ουδενί δεν πρέπει να εμπλακεί στην ιστορία αυτή. Ουδετερότητα, ουδετερότητα, ουδετερότητα.

Χάσαμε μια ευκαιρία να ζητήσουμε, λοιπόν, τώρα που το ΝΑΤΟ και η Ευρωπαϊκή Ένωση βάζει κυρώσεις στη Ρωσία, να πούμε «Κυρώσεις; Ξεκινήστε από την Τουρκία! Ξεκινήστε από την Τουρκία τις κυρώσεις». Γιατί ποτέ δεν έδειξε το ΝΑΤΟ την ευαισθησία αυτή απέναντι στα εγκλήματα των Τούρκων;

Κοιτάξτε, είναι ηλίου φαεινότερο ότι κερδισμένοι από όλη αυτή την ιστορία βγαίνουν τόσο οι Αμερικανοί, οι Ηνωμένες Πολιτείες, ιδίως με το LNG το οποίο θα κληθούμε εμείς τώρα, οι Έλληνες πολίτες, να χρυσοπληρώσουμε, όσο και η Ρωσία. Είναι οι δύο κερδισμένοι, Αμερική και Ρωσία. Τρισεκατομμύρια η Αμερική, δισεκατομμύρια η Ρωσία από όλη αυτή την ιστορία με το ενεργειακό παιχνίδι. Ξεκάθαρα πράγματα.

Φωνάζαμε εδώ και πάρα πολύ καιρό σε όλους αυτούς που επικαλούνται το Διεθνές Δίκαιο. Πόσες φορές έχουμε πει στην Αίθουσα αυτή, πόσες φορές έχει αναφέρει ο Πρόεδρος της Ελληνικής Λύσης ότι, δυστυχώς, αυτό που ισχύει είναι ο νόμος του ισχυρού -ο νόμος του ισχυρού!- και αυτό αποδείχτηκε από την Τουρκία πάρα πολλές φορές. Το έχει τσαλαπατήσει το Διεθνές Δίκαιο ουκ ολίγες φορές και αποδεικνύεται και εδώ, στην ιστορία αυτή.

Την ίδια ώρα, όμως, κύριε Πρόεδρε, θέλω να πω ότι αυτό το οποίο περιμένει τους Έλληνες πολίτες είναι πραγματικά τραγικό. Τους Έλληνες πολίτες, οι οποίοι δεν μπορούν να ανταποκριθούν πλέον στις υποχρεώσεις τους με μια Κυβέρνηση η οποία χειρίστηκε λάθος τόσο τη στάση της στην εξωτερική πολιτική -τώρα αυτό που ανέφερα πριν από λίγο- όσο, όμως, και στα ενεργειακά θέματα και στην ενεργειακή κρίση.

Άφησε η Κυβέρνηση του Κυριάκου Μητσοτάκη ανοχύρωτη την πατρίδα μας, ανοχύρωτους τους Έλληνες πολίτες με πάρα πολλά λάθη, ξεκινώντας από τη βίαιη απολιγνιτοποίηση εν μέσω ενεργειακής κρίσης, το τεράστιο λάθος ενόσω η ΔΕΗ ήταν ακόμα κρατική, λίγο πριν πουληθεί, να εκδώσει ομολογιακό δάνειο 1,6 δισεκατομμυρίων ευρώ με ρήτρα ρύπων, με αποτέλεσμα αυτήν τη στιγμή να μην μπορεί να κάνει πίσω να ξανανοίξει τους λιγνίτες γιατί θα καταστραφεί η ΔΕΗ. Αυτή είναι η αλήθεια και δεν τη λέει κανένας για το ομολογιακό δάνειο του 1,6 δισεκατομμυρίου ευρώ που πήρε η ΔΕΗ, ενώ ήταν ακόμα κρατική, πριν από την πώληση και μετά από λίγο πωλήθηκε.

Όταν λέγαμε να προαγοράσουμε πετρέλαιο εδώ, από Βήματος Βουλής το έλεγε ο Πρόεδρος της Ελληνικής Λύσης, όταν είχε 20 δολάρια το βαρέλι και σήμερα έχει 103-104 δολάρια. Μιλάμε για εγκλήματα στο θέμα της ενέργειας.

Έχουμε σταθερά την τέταρτη πιο ακριβή βενζίνη στην Ευρώπη μετά από την Ολλανδία, τη Φιλανδία και τη Δανία, την όγδοη ακριβότερη βενζίνη στον κόσμο έχει η Ελλάδα. Επαναλαμβάνω, στον κόσμο έχει η Ελλάδα την όγδοη ακριβότερη. Η μέση τιμή της αμόλυβδης είναι 0,90 ευρώ, στις Κυκλάδες είναι 2,10 ευρώ. Αυτό όλο καθρεφτίζεται στην κοινωνία και στον κόσμο.

Έχουμε το δεύτερο ακριβότερο υγραέριο κίνησης παγκοσμίως. Καταλαβαίνετε τι λέμε τώρα; Παγκοσμίως έχουμε το δεύτερο ακριβότερο υγραέριο κίνησης. Το πετρέλαιο κίνησης ήταν στο 1,10 ευρώ, σήμερα ξεπερνάει το 1,60 ευρώ. Αυτή δε η αύξηση περνάει σε όλη την εφοδιαστική αλυσίδα. Δεν μένει μόνο σε τιμές στο χρηματιστήριο το ενεργειακό καθημερινά. Τα λαχανικά, τα είδη πρώτης ανάγκης έχουν φτάσει στα ύψη.

Το ερώτημα, λοιπόν, που τίθεται είναι πώς αυτός ο λαός, πώς αυτοί οι πολίτες θα μπορέσουν να ανταποκριθούν. Είναι τεράστιο ζήτημα. Τα λάθη της Κυβέρνησης είναι τεράστια και στη διαχείριση της ενεργειακής κρίσης και της επισιτιστικής κρίσης που έχει έρθει και στη μη στήριξη του πρωτογενούς τομέα. Θα πεινάσουμε και έρχεται πείνα.

Σε ό,τι αφορά στο διεθνές κομμάτι, η Ελληνική Λύση είναι ξεκάθαρη. Το έχει ξεκαθαρίσει πολλές φορές ο Πρόεδρος: Ουδετερότητα, ουδετερότητα, ουδετερότητα. Δεν θα την πληρώσει η Ελλάδα για άλλη μια φορά. Πρέπει να έχουμε μια ουδέτερη στάση και ήρθε η ώρα, επιτέλους, να διεκδικήσουμε και εμείς κυρώσεις. Ναι, είναι το ζητούμενο οι κυρώσεις κατά της Τουρκίας. Τώρα είναι η ευκαιρία. Γιατί κανένας δεν μιλάει και γιατί κανένας δεν το κάνει;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε πολύ, κύριε Χήτα, και για την τήρηση του χρόνου.

Τον λόγο έχει ο Κοινοβουλευτικός Εκπρόσωπος του ΣΥΡΙΖΑ-Προοδευτική Συμμαχία, ο κ. Θεόφιλος Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ, κύριε Πρόεδρε, και ευχαριστώ και τον κ. Σκανδαλίδη για την παραχώρηση της σειράς.

Θέλω να ξεκινήσω, κατ’ αρχάς, σε μια οφειλόμενη απάντηση στην εισηγήτρια του Κινήματος Αλλαγής - ΠΑΣΟΚ, την κ. Γιαννακοπούλου, η οποία ζήτησε εξηγήσεις για το ηχητικό ντοκουμέντο που εμφανίστηκε χθες στη δημόσια ζωή της χώρας και επανέφερε στη συζήτηση θέματα τα οποία αρχικά η δικαιοσύνη έκρινε. Το εάν ανασυρθεί η δικογραφία ή όχι αποτελεί θέμα της δικαιοσύνης και δεν είναι θέμα των πολιτικών δυνάμεων. Αυτό απαιτεί η θεσμική τάξη που τόσο ισχυρά υποστηρίζετε.

Επί της ουσίας έξι χρόνια μετά εμφανίζεται ένα ηχητικό απόσπασμα, όπου η κ. Δ.Μ. ισχυρίζεται ότι εκπροσωπεί την κυρία τέως Πρόεδρο του Αρείου Πάγου και ζητάει, μέσα σε βιβλία, οικονομική ενίσχυση για λογαριασμό της.

Ο ίδιος ο συνήγορος του θανόντος Βγενόπουλου δήλωσε ότι η περί ης ο λόγος κυρία λοιδόρησε το όνομα της κ. Θάνου και ότι ο εντολέας του δεν έχει καμμία αντιδικία με την κ. Θάνου, αλλά στρέφεται εναντίον της συγκεκριμένης κυρίας. Επομένως δεν έχει κανέναν λόγο να επανέρχεται η δημόσια συζήτηση γύρω από ζητήματα τα οποία δεν έχουν ούτε τη δυνατότητα να σταθούν, δεν ευσταθούν και κυρίως δεν προσφέρονται για την εξαγωγή πολιτικών συμπερασμάτων.

Σήμερα που η πανδημία είναι κυρίαρχη, η ακρίβεια καλπάζει, ο πληθωρισμός είναι άνω του 6%, η ενεργειακή φτώχεια καραδοκεί, η Κυβέρνηση οχυρώνεται πίσω από το ηχητικό ντοκουμέντο και το Κίνημα Αλλαγής - ΠΑΣΟΚ ζητά εξηγήσεις.

Ο Φρουζής, λοιπόν, σύμφωνα με πληροφορίες, παραπέμπεται για ξέπλυμα βρώμικου χρήματος. Το Νομικό Συμβούλιο του Κράτους αποφάνθηκε ότι πρέπει να ασκηθεί η αγωγή του ελληνικού δημοσίου κατά της εταιρείας για να αποζημιωθεί η χώρα. Η Κυβέρνηση κωλυσιεργεί και η Ελλάδα δεν διεκδικεί αυτά που δικαιούται.

Σε ό,τι αφορά στο μείζον θέμα της εισβολής της Ρωσίας στην Ουκρανία, κατ’ αρχάς, κύριε Παφίλη –και είναι ευτυχής συγκυρία που επιστρέψατε, γιατί από εσάς ήθελα να ξεκινήσω- εμείς ως ανανεωτική ριζοσπαστική Αριστερά μετά από την κατάρρευση της Σοβιετικής Ένωσης δεν υποσχεθήκαμε τίποτα, δεν πιστέψαμε στο τέλος της ιστορίας.

**ΑΘΑΝΑΣΙΟΣ ΠΑΦΙΛΗΣ:** Διαβάστε τις δηλώσεις του Συνασπισμού, της κ. Δαμανάκη, όταν ήταν Πρόεδρός σας!

**ΠΡΟΕΔΡΕΥΩΝ (Απόστολος Αβδελάς):** Κύριε Παφίλη, αφήστε τον να ολοκληρώσει, σας παρακαλώ και αν θέλετε τον λόγο, θα σας τον δώσω.

Συνεχίστε, κύριε Ξανθόπουλε.

**ΘΕΟΦΙΛΟΣ ΞΑΝΘΟΠΟΥΛΟΣ:** Εμείς δεν πιστέψαμε στο τέλος της ιστορίας. Ελπίσαμε, όμως, και ελπίζουμε ότι ένας άλλος κόσμος είναι εφικτός και πιστεύουμε…

**ΚΩΝΣΤΑΝΤΙΝΟΣ ΜΑΡΚΟΥ:** Αυτοκριτική δεν κάνετε ποτέ;

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, δικός σας άνθρωπος είναι!

**ΘΕΟΦΙΛΟΣ ΞΑΝΘΟΠΟΥΛΟΣ:** Ελπίζουμε, λοιπόν, ότι ένας άλλος κόσμος είναι εφικτός και πιστεύουμε ότι ο σοσιαλισμός ή θα είναι δημοκρατικός ή δεν θα υπάρχει.

Επί της ουσίας, επικρατούν αναθεωρητικές τάσεις στο παγκόσμιο στερέωμα και κάθε αλλαγή των συνόρων αποτελεί πηγή κακών και δεινών για τους λαούς. Ένα ενιαίο σύστημα ασφάλειας που διαμορφώθηκε μετά από την κατάρρευση των σοσιαλιστικών χωρών άφησε εκτός τη Ρωσία, με αποτέλεσμα να μην είναι ενταγμένη σε διακρατικούς οργανισμούς και σε ένα ευρύτερο πλαίσιο συνεννόησης.

Σήμερα βιώνουμε μία εισβολή. Καθήκοντα που πρέπει σήμερα να τεθούν επί τάπητος: Άμεση προσπάθεια για άμεση αποκλιμάκωση, συζήτηση με βάση τη Συμφωνία του Μινσκ, η οποία καίτοι δεν εφαρμόστηκε αποτελεί μία βάση συζήτησης για τα εμπλεκόμενα μέρη ώστε να εκτονωθεί η κρίση, ένταξη της Ρωσίας σε ένα σύστημα αρχιτεκτονικής ασφαλείας ώστε να μην νιώθει ότι πράγματι απειλείται.

Σήμερα που ο πόλεμος χτυπάει την πόρτα της Ευρώπης, καμμιά συμμετοχή της χώρας μας σε πολεμικές επιχειρήσεις και βεβαίως, να παρθούν όλα τα μέτρα για την προστασία της ελληνικής κοινότητας, γιατί υπάρχουν άνθρωποι εκεί, Έλληνες, οι οποίοι είναι εκτεθειμένοι και κινδυνεύουν και ως το αδύναμο κομμάτι της κοινωνίας κινδυνεύουν περισσότερο από όλους.

Είναι προφανές ότι οι πόλοι της συνεννόησης και της προσπάθειας που πρέπει να καταβάλει η χώρα μας είναι η ειρήνη από τη μια και το Διεθνές Δίκαιο από την άλλη. Σε αυτά τα βάθρα επάνω πρέπει να στηριχτεί η προσπάθεια για την εκτόνωση της κρίσης.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Ξανθόπουλε. Για τα Πρακτικά κυρίως, είπατε ότι θέλετε να απαντήσετε στην κ. Γιαννακοπούλου, όχι στην κ. Αντωνίου, έτσι;

**ΘΕΟΦΙΛΟΣ ΞΑΝΘΟΠΟΥΛΟΣ:** Όχι στην κ. Γιαννακοπούλου, είχε μιλήσει η κ. Γιαννακοπούλου.

**ΠΡΟΕΔΡΕΥΩΝ (Απόστολος Αβδελάς):** Ναι, δεν ήμουν εδώ, απλά για τα Πρακτικά, μήπως έγινε κάποιο λάθος, ανθρώπινο είναι.

Τον λόγο έχει ο Κοινοβουλευτικός Εκπρόσωπος του Κινήματος Αλλαγής, ο κ. Κωνσταντίνος Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ πολύ, κύριε Πρόεδρε.

Είναι φανερό ότι οι εποχές αλλάζουν και μάλιστα αλλάζουν δραματικά και καλό θα είναι να μην ισοπεδώνουμε τις διαφορετικότητες των εποχών. Γιατί το λέω αυτό; Διότι με τσίγκλησε ο φίλος μου, Θανάσης Παφίλης, μιλώντας για τους αστερίσκους που έβαλε ο Παπανδρέου εκείνη την εποχή σε έναν ψυχρό πόλεμο, σε έναν διπολικό κόσμο, με έναν τρίτο κόσμο που είχε τεράστιες παρεμβατικές δυνατότητες που σήμερα δεν υπάρχουν, σε έναν κόσμο που ήταν οργανωμένος σε μπλοκ και σε μια ισορροπία δυνάμεων άλλου τύπου από τη σημερινή.

Τότε, λοιπόν -θέλω να του θυμίσω-, η υπόθεση της ειρήνης και των έξι και της κατάργησης των Πέρσινγκ και Κρουζ ήταν μια υπόθεση που συγκλόνισε διεθνώς τα πράγματα. Ακολούθησαν δολοφονίες, αν δεν θυμάστε, σε αυτό. Η υπόθεση της αναγνώρισης της Πολωνίας σε κάποια φάση, κόντρα σε όλο το σύστημα, ήταν μια επαναστατική πράξη. Η υπόθεση του κορεατικού αεροπλάνου και η υπόθεση της νομιμοποίησης του πανεπιστημιακού κινήματος και του Αραφάτ –τις εποχές που ήταν τρομοκράτης ο Αραφάτ, σε σχέση με την αμερικανική πολιτική- δεν ήταν αστερίσκοι.

Ήταν μια τολμηρή, με τη δική σας έννοια, επαναστατική πολιτική που έμπαινε σε έναν κόσμο, που εξαντλούσε τις ισορροπίες υπέρ της ειρήνης και υπέρ μιας διεθνούς ισορροπίας που δεν θα έδινε στη μια πλευρά μονάχα την κυριαρχία. Μετά κατέρρευσε αυτός ο κόσμος. Δεν υπάρχει. Κατέρρευσε σε όλα τα επίπεδα και στο οικονομικό και σε όλα και έρχεται μια τελείως άλλη εποχή.

Σέβομαι την επιμονή σε μια στρατηγική, σε μια ιδέα, σε ένα όραμα –γιατί είναι μια πραγματικά ευγενική φιλοδοξία-, αλλά είναι ένας άλλος κόσμος. Εμείς θέλουμε να είμαστε και σ’ αυτόν τον κόσμο πραγματιστές.

Αυτός ο κόσμος, λοιπόν, που ξεκίνησε, που έζησε το γκρέμισμα των δίδυμων πύργων και τη διεθνή τρομοκρατία, που έζησε τη φωτιά του Αμαζονίου και τη φυσική καταστροφή, που έζησε τη «LEHMAN BROTHERS» και την κατάρρευση του οικονομικού μοντέλου της περιβόητης ελεύθερης αγοράς, ασύδοτης αγοράς και με τον τρόπο που στήθηκε, που έζησε και ζει την πανδημία που δείχνει τα όρια της ανθρώπινης επιστήμης και του ανθρώπου γενικά να αντιμετωπίσει, να φτάσει τον θεό –που λέω εγώ, έτσι, με έναν πιο λυρικό τρόπο-, αυτός ο κόσμος είναι ένας τελείως διαφορετικός κόσμος και οι κατανομές ισχύος που αυτή την εποχή συντελούνται είναι τελείως διαφορετικές, απ’ ότι ήταν στις προηγούμενες εποχές, τελείως διαφορετικές.

Μέχρι τώρα, λοιπόν, ζούμε περιφερειακές συγκρούσεις –είτε είναι στη Μέση Ανατολή είτε ήταν στο Αφγανιστάν είτε σε άλλες εστίες συγκρούσεων που υπήρχαν και παλαιότερα- όπου δεν ήρθαν σε ευθεία αντιπαράθεση οι στρατηγικές της Αμερικής και της Ρωσίας και της ανερχόμενης δύναμης που είναι η Κίνα και άρα μπορούσαν να διευθετηθούν με έναν πιο εύκολο τρόπο.

Αναβαθμίζεται ο κίνδυνος, σε αυτή τη φάση, γιατί σε ευρωπαϊκό έδαφος εμφανίζονται αντιμέτωποι, από τη μια μεριά το ΝΑΤΟ και από την άλλη η Ρωσία. Πραγματικά, η στρατηγική των Αμερικανών από τότε που κατέρρευσε η Σοβιετική Ένωση είναι γνωστή. Θέλει η επαναφορά μιας μεγάλης δύναμης, όπως είναι η Ρωσία στο προσκήνιο, να είναι σε επίπεδο περιφερειακής δύναμης και όχι παγκόσμιας δύναμης. Αυτό το γράφουν, το ξαναγράφουν και το λένε. Ευτυχώς, οι Αμερικάνοι φτιάχνουν την πολιτική τους μέσα στα πανεπιστήμια και αυτή βγαίνει έξω και την ξέρει όλος ο κόσμος.

Και συμφωνώ απόλυτα: Τι σημασία έχει η Τουρκία για τους τουρκογενείς πληθυσμούς κάτω από την Κασπία, τι σημασία έχουν οι βάσεις εδώ και όλο το τόξο με τη νατοποίηση της Κεντροανατολικής Ευρώπης και τι σημασία έχει σήμερα η Ουκρανία στην απομόνωση της Ρωσίας. Αυτά τα αποδέχομαι, τα πιστεύω, τα βλέπω, είναι ανάγλυφα.

Γιατί τα λέω όλα αυτά; Διότι αυτή η αντιπαράθεση αναβαθμίζει πραγματικά τον κίνδυνο. Ένας πόλεμος, δηλαδή, ανάμεσα στο ΝΑΤΟ και τη Ρωσία που μέχρι χθες ήταν ιδεατός -χωρίς αυτό να σημαίνει ότι θα γίνει οπωσδήποτε, γιατί πάντα υπάρχουν οι δικλείδες, αλλά τώρα ερχόμαστε πιο κοντά σε έναν τέτοιο κίνδυνο- δεν θα έχει μονάχα οικονομικές επιπτώσεις, αλλά θα έχει και την επανεμφάνιση σε ευρωπαϊκό επίπεδο ενός φαντάσματος που είχε τελειώσει με τον Β΄ Παγκόσμιο Πόλεμο. Για εμένα αυτή η επανεμφάνιση είναι ένα σημείο των καιρών, της προσπάθειας ανακατανομής ισχύος ανάμεσα στις μεγάλες δυνάμεις.

Άρα, εμείς κάθε τι που οδηγεί πιο κοντά σε αυτό πρέπει να το καταγγέλλουμε και να το αποδοκιμάζουμε, διότι δεν μπορούμε να διανοηθούμε έναν τέτοιο πόλεμο. Και από αυτή την άποψη, η κίνηση που έκανε χθες ο Πούτιν πέρα από τα δίκαιά του ή το άδικό του, πέρα από τα δίκαια ή τα άδικα του ΝΑΤΟ και όλων αυτών των επιδιώξεων, ήταν μία κίνηση που ανεπίτρεπτα ρίχνει λάδι στη φωτιά και πρέπει να αποδοκιμαστεί από όλες τις δυνάμεις που θέλουν την ειρήνη και την πρόοδο στην περιοχή και γενικότερα στην Ευρώπη.

Άρα, λοιπόν, είναι αυτονόητη και η καταγγελία και η αποδοκιμασία και καλό είναι να βρεθεί ο τρόπος για να λυθεί ειρηνικά. Ωστόσο, δεν θα λυθεί και, κατά τη γνώμη μου, θα είναι μια χαίνουσα πληγή και για τα επόμενα χρόνια, γιατί όπου επιχειρήθηκαν τέτοιες συγκρούσεις, ακόμα κι αν δεν κατέληξαν σε θερμό πόλεμο, άφησαν πληγές που θα διαιωνίζονται. Άλλος θα μιλάει για τη δημοκρατία, άλλος θα μιλάει για τον συσχετισμό των πληθυσμών, ο τρίτος θα μιλάει για τη δυνατότητα, τον φόβο να έχει απέναντί του νατοϊκά όπλα, μπροστά στην αυλή της η Ρωσία και όλα αυτά είναι θέματα που θα είναι μέσα στον συρμό, στην καθημερινή ενασχόλησή μας με τα πράγματα. Άρα, από αυτήν την άποψη, αυτή είναι μια θλιβερή εξέλιξη για την πορεία της Ευρώπης συνολικότερα.

Έρχομαι τώρα στην Ευρωπαϊκή Ένωση. Είναι φανερό ότι η Ευρωπαϊκή Ένωση δεν έχει στρατηγική σε ό,τι αφορά στην κατανομή ισχύος. Η Γαλλία έχει μια στρατηγική στη Νοτιοανατολική Μεσόγειο που έχει σχέση με τα γεωπολιτικά και η Γερμανία έχει τη γνωστή κεντροευρωπαϊκή της στρατηγική που έχει σχέση κυρίως με τα οικονομικά. Άρα, οι συμμαχίες που διαμορφώνονται είναι διαφορετικές και άρα η Ευρωπαϊκή Ένωση δυσκολεύεται να αναπτύξει μια κοινή εξωτερική πολιτική και μια κοινή πολιτική άμυνας, όπως ήταν αναγκαίο και όπως διακηρύσσει κάθε τόσο με τις συνόδους που γίνονται στα ευρωπαϊκά όργανα.

Θέλω να πω, λοιπόν, ότι τώρα φαίνεται η τεράστια αδυναμία της Ευρώπης, όταν θεωρητικά λέει εδώ και πολλά χρόνια ότι η Ρωσία πρέπει να είναι κομμάτι της κοινής ασφάλειας του ευρωπαϊκού χώρου, αλλά χωρίς να έχει κάνει κάποια κίνηση προς αυτήν την κατεύθυνση, με αποτέλεσμα τώρα να γίνονται διάφορες τακτικές κινήσεις για να δείξουμε ότι είμαστε παρόντες. Αυτή είναι η αλήθεια! Να παρέμβουμε στρατιωτικά δεν μπορούμε, διπλωματικά μάς έχουν για ένα δευτερεύον επίπεδο και ανάλογα με το πώς συμφέρει, μπαίνουμε ή δεν μπαίνουμε στο παιχνίδι, ενώ εσωτερικά υπάρχει και αυτή η διχογνωμία η οποία αποκλείει την Ευρωπαϊκή Ένωση από το να πάει γρήγορα σε μια κοινή εξωτερική πολιτική και πολιτική άμυνας.

Το ότι η Ευρώπη έπρεπε και πρέπει να ενοποιηθεί γρήγορα σε αυτό το επίπεδο και να αποκτήσει μια ομοσπονδιακή μορφή είναι άμεσος και αποφασιστικός στόχος και αυτή η προσπάθεια πρέπει να επιταχυνθεί από τις εξελίξεις. Δεν ξέρω πόσες δυνάμεις το εννοούν όταν το λένε. Όμως, σε έναν πολυπολικό κόσμο του ενιαίου καπιταλιστικού, όπως λέτε, συστήματος η Ευρώπη θα μπορούσε να είναι ο προοδευτικός, ο δημοκρατικός πόλος και η δύναμη εκείνη που πραγματικά θα μπορούσε να βοηθήσει σε μια καινούργια ισορροπία σ’ αυτή την καινούργια εποχή στην οποία έχουμε μπει.

Έρχομαι τώρα στην Ελλάδα. Αυτές τις μέρες, ακούω πολλές συζητήσεις που γίνονται για τον αναθεωρητισμό του Ερντογάν και τον αναθεωρητισμό του Πούτιν. Δεν θα πρέπει να συγκρίνουμε ανόμοια πράγματα, γιατί δεν είναι το ίδιο πράγμα. Ο Ερντογάν στο πλαίσιο μιας συγκεκριμένης συμμαχίας επιχειρεί την αναβάθμιση της χώρας του και την ενίσχυση της επιρροής της σε όλη την ευρύτερη περιοχή ως μεγάλης περιφερειακής δύναμης, ενώ η υπόθεση του αναθεωρητισμού του Πούτιν δεν είναι απλά υπόθεση αναθεωρητισμού, αλλά υπόθεση αποφυγής ενός πολέμου με απίστευτες συνέπειες. Είναι άλλα τα μεγέθη και άλλα τα πράγματα.

Δεν ενδιαφέρεται ο Πούτιν τόσο πολύ για τις λεπτομέρειες των άρθρων της μιας συνθήκης ή της άλλης συνθήκης. Προσπαθεί να επιβάλει με τη δύναμή του και το ΝΑΤΟ προσπαθεί να αμυνθεί και να επιβάλει με τη δική του δύναμη τις δικές του επιδιώξεις. Είναι τελείως διαφορετικά πράγματα, για να μην τα συγκρίνουμε και να μη μεγαλώνουμε πολύ τον κίνδυνο που έχουμε στην περιοχή.

Η δική μας άποψη είναι ότι οι διαπραγματεύσεις που κάνουμε στο πλαίσιο της Δύσης -γιατί στη Δύση είμαστε και οι συμμαχίες αυτές υπάρχουν και αυτή την εποχή και θα υπάρχουν και στο μέλλον- είναι φανερό ότι σε αυτή τη διαπραγμάτευση εμείς δεν είμαστε ισχυρή δύναμη, γι’ αυτό κάνουμε κριτική στην εξωτερική πολιτική της Κυβέρνησης, δηλαδή του κ. Μητσοτάκη.

Και μην ξεχνάτε ότι δύο πρωθυπουργοί πήγαν στην Αμερική τα τελευταία χρόνια, ο κ. Τσίπρας και ο κ. Μητσοτάκης, και γύρισαν και οι δύο, υπογράφηκε αμυντική συμφωνία με την Αμερική, μπορεί για το ΚΚΕ να ήταν μια απαράδεκτη κίνηση, για εμάς θα μπορούσε να ήταν μια επωφελής κίνηση αν συνοδευόταν από κάποια ανταλλάγματα τα οποία δεν πήραμε δυστυχώς.

Εγώ δεν αρνούμαι τη σημασία της Αλεξανδρούπολης ούτε τη σημασία της Σούδας. Αρνούμαι, όμως, ότι εμείς κερδίσαμε από αυτή τη συμφωνία αυτό που έπρεπε σε ό,τι αφορά στη δική μας άμυνα και στη δική μας ισχυρή διπλωματική παρουσία στην περιοχή και στη δική μας αναβάθμιση της σχέσης μας στο πλαίσιο των συμμαχιών μας. Είναι ο πραγματισμός από τη μια και το όνειρο από την άλλη που έχω και εγώ από μικρό παιδί. Βέβαια, δεν έρχεται τόσο εύκολα αυτό.

Άρα, για άλλη μια φορά θέλω να απευθυνθώ στην Κυβέρνηση. Χειρίζεται μόνη της θέματα που είναι πέραν της δύναμής της και πέρα από τον ορίζοντα και τη στενόμυαλη στρατηγική της. Χρειάζεται εθνικό μέτωπο αυτούς τους δύσκολους καιρούς, αλλά δυστυχώς κωφεύει και δεν εννοεί να διαμορφώσει τις συνθήκες για να υπάρξει. Ας το καταλάβει πριν να είναι πολύ αργά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Σκανδαλίδη.

Τον λόγο έχει και η κ. Φωτεινή Αραμπατζή, Κοινοβουλευτική Εκπρόσωπος της Νέας Δημοκρατίας.

Και θα κλείσουμε με τον Υφυπουργό.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η σημερινή συζήτηση κύρωσης των δύο συμφωνιών γίνεται βεβαίως, στη σκιά της θλιβερής επέμβασης της Ρωσίας στην Ουκρανία, που απειλεί πάρα πολλά, από το ανυπέρβλητο αγαθό της ανθρώπινης ζωής, τη γεωπολιτική σταθερότητα στην Ευρώπη μέχρι τη διεθνή ενεργειακή ισορροπία.

Η Ελλάδα βεβαίως, από θέση αρχής καταδικάζει απερίφραστα και ανεπιφύλακτα αναθεωρητικές ενέργειες που αντιβαίνουν στον σεβασμό της εθνικής κυριαρχίας, της εδαφικής ακεραιότητας και της ανεξαρτησίας των χωρών. Και σε αυτή την κρίσιμη στιγμή απαιτείται η ενότητα και η συνεργασία όλων των πολιτικών δυνάμεων για την αντιμετώπιση των συνεπειών αυτής της κρίσης.

Η Κυβέρνησή μας προσαρμόζει τις πολιτικές της στα δεδομένα τα οποία διαμορφώνονται. Σε εθνικό επίπεδο έχει ήδη εξασφαλιστεί η ενεργειακή επάρκεια, ενώ είναι σε δυναμική και συνεχή επεξεργασία τα σενάρια για την όσο το δυνατόν μεγαλύτερη απορρόφηση των διακυμάνσεων της ενεργειακής κρίσης, με τα μέτρα που έχουν ανακοινωθεί και ανακοινώνονται δυναμικά, ανάλογα με την πορεία εξέλιξης αυτής της κρίσης, για την ενίσχυση νοικοκυριών και επιχειρήσεων, των αγροτών όλης της χώρας. Πρόκειται για μια κρίση που από την πρώτη στιγμή έχει πει ο Πρωθυπουργός Κυριάκος Μητσοτάκης ότι είναι ζήτημα που απαιτεί μια πανευρωπαϊκή λύση και την ανάγκη για μια ουσιαστική ευρωπαϊκή στρατηγική αυτονομία.

Έρχομαι τώρα στο θέμα των συμβάσεων που συζητάμε σήμερα στην Εθνική Αντιπροσωπεία και βεβαίως, επίσης αξιώνει τη συμμαχία και την ενότητα όλων των πολιτικών δυνάμεων, καθώς τα ακραία καιρικά φαινόμενα, οι εκτεταμένες και πολλές φορές ανυπολόγιστες φυσικές καταστροφές, η λεγόμενη κλιματική κρίση, είναι αναμφισβήτητα η μεγάλη παγκόσμια απειλή, η μεγάλη παγκόσμια πρόκληση.

Μάλιστα, αυτό ισχύει ειδικά για την περιοχή της Μεσογείου που βρίσκεται, δυστυχώς, στο επίκεντρο της κλιματικής αλλαγής, αλλά και της συχνότητας, της σφοδρότητας και της έντασης των καιρικών και άλλων φαινομένων που τις συνέπειές τους, δυστυχώς, αντιμετωπίζουμε. Μιλάμε για ανυπολόγιστες συνέπειες που και χώρες μεγάλες, με αξιοζήλευτες δυνατότητες –και αυτό πρέπει να υπογραμμιστεί- δεν μπορούν πολλές φορές να τις διαχειριστούν με την απαιτούμενη επάρκεια, την αρτιότητα και την αποτελεσματικότητα.

Απέναντι, λοιπόν, σε έναν κοινό παγκόσμιο κίνδυνο, με κοινές προκλήσεις για τις χώρες και τους λαούς, οι συνεργασίες, τα κοινά μέτωπα, η εμβάθυνση των συνεργασιών μεταξύ των χωρών είναι περισσότερο από επιβεβλημένες.

Υπό αυτό το πρίσμα, λοιπόν, κυρώνουμε σήμερα στην Εθνική Αντιπροσωπεία τις δύο αυτές συμβάσεις -με καθυστέρηση βεβαίως, κάποιων ετών- μεταξύ της Ελληνικής Δημοκρατίας και, βεβαίως, των κυβερνήσεων του Αζερμπαϊτζάν και του Μαυροβουνίου αντίστοιχα, για τη συνεργασία και την αμοιβαία συνδρομή στον τομέα της αντιμετώπισης, της πρόληψης και της εξάπλωσης των συνεπειών των φυσικών καταστροφών και των ανθρωπογενών ατυχημάτων.

Η ανταλλαγή των εμπειριών και των πληροφοριών, η κατάλληλη εκπαίδευση και η επιμόρφωση, ο εμπλουτισμός των μέσων διάθεσης, η πρόβλεψη για παροχή αμοιβαίας βοήθειας σε περιπτώσεις έκτακτης ανάγκης είναι αναγκαία όσο ποτέ και αποτελούν βεβαίως τον καμβά των συγκεκριμένων συμφωνιών που κυρώνουμε σήμερα. Και είναι μόνο θετικό το γεγονός ότι οι πολιτικές δυνάμεις της Μείζονος Αντιπολίτευσης και του Κινήματος Αλλαγής –αν δεν κάνω λάθος, κύριε Πρόεδρε, είναι και του ΜέΡΑ25- τάχθηκαν θετικώς υπερψηφίζοντας τις συγκεκριμένες συμφωνίες, καθώς τα ζητήματα πρόληψης, προστασίας και αποκατάστασης από τις φυσικές επελαύνουσες καταστροφές πρέπει να έχουν αυτονόητα έναν κοινό, έναν ενιαίο παρονομαστή, που δεν είναι άλλος από το εθνικό συμφέρον όλων.

Αυτονόητα, επίσης, η θωράκιση της χώρας απέναντι στην κλιματική κρίση πρέπει να αποτελεί και αποτελεί για την Κυβέρνησή μας πρωτεύουσα κυβερνητική προτεραιότητα. Αποδεικνύεται, άλλωστε, τόσο συμβολικά όσο και ουσιαστικά, από την ίδρυση του Υπουργείου Κλιματικής Κρίσης και Πολιτικής Προστασίας και το σχέδιο που γίνεται αντικείμενο επεξεργασίας και υλοποιείται από την πολιτική ηγεσία του Υπουργείου.

Είναι μόνο θετικό, επίσης, το γεγονός ότι με την ευρωπαϊκή και διεθνή του εμπειρία ο Υπουργός κ. Στυλιανίδης σκοπεύει, όπως έχει δηλώσει, να κάνει τη χώρα μας να λειτουργήσει ως «leader» για την ενίσχυση της συνεργασίας στους τομείς της Πολιτικής Προστασίας και της διαχείρισης των κλιματικών κρίσεων στη Νοτιοανατολική Μεσόγειο. Αυτό, άλλωστε, δεν υπάρχει αμφιβολία ότι αναβιβάζει τη χώρα μας στο επίπεδο της κλιματικής διπλωματίας, θέμα που σήμερα βρίσκεται στο προσκήνιο της διεθνούς πολιτικής και των γεωπολιτικών πρωτοβουλιών.

Είναι, επίσης, εξαιρετικά σημαντικό το γεγονός ότι η Πολιτική Προστασία είναι πλέον μέρος και της στρατηγικής συμφωνίας Ελλάδας-Ηνωμένων Πολιτειών και αυτό γιατί πέρα από την αναβάθμιση του κύρους και της αξιοπιστίας της χώρας μας με τη συμπερίληψη και του συγκεκριμένου κεφαλαίου, μας παρέχει τη δυνατότητα συνεργασίας με μια χώρα, όπως οι ΗΠΑ, που αναμφίβολα διαθέτει πολύ αναβαθμισμένα εργαλεία στη διαχείριση φυσικών καταστροφών, εργαλεία τεχνογνωσίας, εξειδίκευσης, εκπαίδευσης των στελεχών μας στις σύγχρονες αντιλήψεις διαχείρισης καταστροφών.

Σας ευχαριστώ πολύ για την προσοχή σας.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ κ. Αραμπατζή.

Καλείται τώρα στο Βήμα ο Υπουργός Κλιματικής Κρίσης και Πολιτικής Προστασίας κ. Ευάγγελος Τουρνάς.

Ορίστε, κύριε Υφυπουργέ, έχετε τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Κυρίες και κύριοι Βουλευτές, η σημερινή μέρα πράγματι είναι κρίσιμη, τραγική θα έλεγα, όπως εξελίσσονται τα γεγονότα στην Ουκρανία, με την εισβολή της Ρωσίας στην Ουκρανία. Πράγματι είναι μία ευθεία αμφισβήτηση των συνόρων εκ μέρους της Ρωσίας και βέβαια του δικαιώματος στην ελευθερία των λαών.

Η ελληνική Κυβέρνηση ενεργώντας προληπτικά τον τελευταίο καιρό έκανε όλες τις παρεμβάσεις τις οποίες έκρινε και τις προληπτικές ενέργειες για να αποφευχθεί μια τέτοια εξέλιξη. Εν τούτοις έγινε. Από εδώ και πέρα, από το πρωί συνεδριάζει το ΚΥΣΕΑ με σκοπό να εξετάσει τις παραπέρα ενέργειες, έτσι ώστε σε συνεργασία με τους συμμάχους μας, τους φίλους μας και τους εταίρους μας, που ενστερνίζονται τις ίδιες θεμελιώδεις αξίες και αρχές περί εφαρμογής του Διεθνούς Δικαίου, της δημοκρατίας και της ελευθερίας των λαών, να συνεισφέρει στην επίλυση αυτής της κρίσης που δημιουργήθηκε και παράλληλα να εξετάσει τους τρόπους διασφάλισης των εθνικών μας συμφερόντων.

Πριν προχωρήσω, κύριε Πρόεδρε, θα ήθελα να κάνω τρεις διευκρινίσεις για κάποια θέματα που αναφέρθηκαν:

Πρώτον, όσον αφορά το Πυροσβεστικό Σώμα, την πυροσβεστική περίοδο, τις ενέργειες που κάνουμε για την αναδιαμόρφωση της Πολιτικής Προστασίας και του Πυροσβεστικού Σώματος, ήδη είχα την ευκαιρία να τοποθετηθώ στην Επιτροπή Περιβάλλοντος και να εξηγήσω τι κάνουμε όσον αφορά την επικείμενη πυροσβεστική περίοδο και τι κάνουμε για να διαμορφώσουμε το Πυροσβεστικό Σώμα και γενικά την Πολιτική Προστασία. Όποιος επιθυμεί, μπορεί να προστρέξει στα Πρακτικά για να ενημερωθεί για τις απαντήσεις που δώσαμε, γιατί θα μου έπαιρνε πολύ χρόνο να αναφερθώ ξανά στα ίδια.

Δεύτερον, όσον αφορά την NSPA επειδή ό,τι αναφέρθηκε δεν είναι ακριβές, θα ήθελα να επισημάνω ότι είναι ένας οργανισμός ο οποίος αναλαμβάνει την προμήθεια υπηρεσιών και αγαθών για τα κράτη-μέλη του ΝΑΤΟ πράγματι, αλλά όχι μόνο αμυντικού υλικού. Στη συγκεκριμένη περίπτωση, εδώ και πάνω από δέκα χρόνια χρησιμοποιούμε αυτόν τον οργανισμό για να μπορούμε να προμηθευόμαστε υπηρεσίες και μέσα ενοικιαζόμενα για τις ανάγκες των Σωμάτων Ασφαλείας. Και δεν το κάνουμε μόνο εμείς, το κάνουν όλες οι χώρες και όχι μόνο για την πολιτική προστασία, ακόμα και για τα Υπουργεία Υγείας, για την προμήθεια υγειονομικού υλικού, ειδικά τα δύο τελευταία χρόνια για την αντιμετώπιση του COVID.

Εκείνο που αναφέρθηκε από τον κύριο Υπουργό ήταν ότι φρόντισε το Υπουργείο να επιλύσει ένα δεκαετές σχεδόν πρόβλημα χρέους, το οποίο μας εξέθετε ως χώρα και παράλληλα μπλόκαρε και τις διαδικασίες για να μπορούμε να συνεχίσουμε να συνεργαζόμαστε με διαφανείς διαδικασίες, να νοικιάζουμε πτητικά μέσα για τις ανάγκες της αντιπυρικής περιόδου.

Τέλος, επειδή και εδώ αναφέρθηκε, πιστεύω, με λάθος τρόπο, δεν έγινε αντιληπτό, να διευκρινίσω ότι εμείς εκείνο που ζητάμε από τους Αμερικανούς είναι την τεχνογνωσία, τη γνώση και την εμπειρία που έχουν στην κατάσβεση των δασών. Εκείνο που θα πάρουμε από αυτούς είναι η εκπαίδευση των εκπαιδευτών των δασοκομάντος στον τρόπο που θα πηγαίνουν με το ελικόπτερο μέσα στο δάσος, στις ενέργειες που θα πρέπει να γνωρίζουν να κάνουν, πώς δηλαδή να επιχειρήσουν για να κάνουν τη δουλειά, να προετοιμάσουν το έδαφος για τις επερχόμενες δυνάμεις, τις ενισχύσεις που θα έρθουν να σβήσουν τη φωτιά. Θα εκπαιδευτούν στο αντιπύρ και στην κατάκαυση, τα οποία θα χρησιμοποιήσουμε και εμείς ως πρακτικές, ως τακτικές, εφόσον μπορέσουμε και τις νομοθετήσουμε.

Αυτά όσον αφορά τα όσα αναφέρθηκαν.

Τέλος, σε συνέχεια της προχθεσινής εισήγησης του Υπουργού Κλιματικής Κρίσης και Πολιτικής Προστασίας του κ. Στυλιανίδη, στην Ειδική Μόνιμη Επιτροπή Προστασίας Περιβάλλοντος για το παρόν σχέδιο νόμου με το οποίο κατέρχονται προς κύρωση οι συμφωνίες μεταξύ της Κυβέρνησης της Ελληνικής Δημοκρατίας και των κυβερνήσεων του Μαυροβουνίου και του Αζερμπαϊτζάν σε επισφράγιση των υπογεγραμμένων το 2009 και 2010 αντίστοιχα συμφωνιών συνεργασίας, υποστηρίζω σήμερα την αναγκαιότητα ψήφισής τους από το Σώμα της Ολομέλειας.

Ξεκινώντας την τοποθέτησή μου θα ήθελα να τονίσω ότι η διεθνής συνεργασία μέσω της συνομολόγησης διμερών συμφωνιών είναι ιδιαίτερα σημαντική στον τομέα της πολιτικής προστασίας, καθώς σε πολλές περιπτώσεις οι χώρες καλούνται να αντιμετωπίσουν φυσικούς και ανθρωπογενείς κινδύνους που καθιστούν πεπερασμένες τις εγχώριες δυνατότητες αντιμετώπισης.

Συνεπώς κρίνεται αναγκαία η ενίσχυση της Ελλάδας στον τομέα της πρόληψης και της εξάλειψης των συνεπειών των φυσικών καταστροφών και ανθρωπογενών ατυχημάτων μέσω της προώθησης διεθνών συνεργασιών στον τομέα της πολιτικής προστασίας, εν όψει και της έξαρσης των φαινομένων που συνδέονται με την κλιματική κρίση.

Η κύρωση των συμφωνιών μεταξύ της Κυβέρνησης της Ελληνικής Δημοκρατίας και των Κυβερνήσεων του Μαυροβουνίου και της Δημοκρατίας του Αζερμπαϊτζάν αποτελεί διεθνή υποχρέωση της χώρας η οποία πρέπει να εκπληρωθεί, προκειμένου να τεθούν σε ισχύ στις διμερείς σχέσεις της χώρας μας με τα δύο αυτά συμβαλλόμενα μέρη.

Κατ’ αρχάς, θα πρέπει να λεχθεί ότι με αυτές τις συμφωνίες επιδιώκεται η συνεργασία της χώρας μας με το Μαυροβούνιο και το Αζερμπαϊτζάν στον τομέα της πρόληψης και διαχείρισης καταστάσεων έκτακτης ανάγκης, η διατήρηση των οικολογικών συστημάτων των δύο χωρών, η πρόληψη και αντιμετώπιση των φυσικών καταστροφών και η εξάλειψη των συνεπειών τους. Ειδικότερα, ρυθμίζονται θέματα που αφορούν σε δράσεις πρόληψης των καταστροφών, όπως ανταλλαγή εμπειρογνωμόνων, τεχνολογιών και εκπαιδεύσεων, καθώς και η αμοιβαία παροχή βοήθειας σε περιπτώσεις συνδρομής εκτάκτων αναγκών.

Για την υλοποίηση των διμερών συμφωνιών συμβάλλουν, εκτός του Υπουργείου Κλιματικής Κρίσης και Πολιτικής Προστασίας και της Γενικής Γραμματείας Πολιτικής Προστασίας, το Υπουργείο Εξωτερικών, το Υπουργείο Υποδομών και Μεταφορών σε θέματα διέλευσης συνόρων και οδικών μετακινήσεων εντός της ελληνικής επικράτειας, το Πυροσβεστικό Σώμα, το Εθνικό Κέντρο Άμεσης Βοήθειας, το Γενικό Επιτελείο Εθνικής Άμυνας, η Ανεξάρτητη Αρχή Δημοσίων Εσόδων για θέματα ατελειών και λοιπών δαπανών, το Υπουργείο Υγείας και οι κατά περίπτωση ανήκουσες ή εποπτευόμενες από αυτούς υπηρεσίες και φορείς.

Χωρίς να μακρηγορήσω επί του ειδικότερου περιεχομένου των συμφωνιών, θα ήθελα εν συντομία να αναφερθώ σε κάποια βασικά σημεία τους. Το αντικείμενο της συμφωνίας του 2009 με το Μαυροβούνιο συνίσταται στην παροχή αμοιβαίας συνδρομής μεταξύ των συμβαλλομένων σε περίπτωση καταστροφών που δεν δύναται ένα εκ των συμβαλλομένων κρατών να αντιμετωπίσει με δικά του μέσα.

Στη συμφωνία θα καθορίζονται οι όροι συνεργασίας των συμβαλλομένων μερών, ιδίως στο σχεδιασμό και την υλοποίηση μέτρων συνεργασίας στον τομέα της πρόληψης από φυσικές και ανθρωπογενείς καταστροφές και επίσης, προβλέπεται η ανταλλαγή πληροφοριών για τους κινδύνους, την προέλευση και τις συνέπειες των καταστροφών, η αμοιβαία συνδρομή για την εξάλειψη των συνεπειών των καταστροφών, η παροχή αρμοδιοτήτων και η επιμόρφωση του προσωπικού των υπηρεσιών προστασίας και διάσωσης της Πολιτικής Προστασίας, των πυροσβεστικών μονάδων και άλλων διατροφικών μέσων, η ανταλλαγή επιστημονικών και τεχνικών δεδομένων και η ανάπτυξη και παραγωγή εξοπλισμού προστασίας και διάσωσης.

Επιπροσθέτως, προβλέπεται η συνεργασία και η ενημέρωση σχετικά με επιστημονικά και τεχνικά ευρήματα και εμπειρίες στο πλαίσιο της πρόβλεψης και της εξάλειψης των καταστροφών, καθώς και μιας περισσότερο αποτελεσματικής προστασίας και δράσης. Ενθαρρύνεται η συνεργασία μεταξύ ανθρωπιστικών οργανώσεων στον τομέα της προστασίας και διάσωσης σε περίπτωση καταστροφών. Προωθείται η αμοιβαία συνεργασία των μερών στον τομέα της εκπαίδευσης και επιμόρφωσης σε δραστηριότητες προστασίας και διάσωσης μέσω της καθιέρωσης απευθείας συνδέσμων και συνεργασίας μεταξύ των εκπαιδευτικών ιδρυμάτων, της ενθάρρυνσης της ανταλλαγής εκπαιδευτών, διδασκόντων, ομιλητών, εμπειρογνωμόνων, της ανταλλαγής εκπαιδευτικού υλικού, καθώς και της οργάνωσης ασκήσεων στον τομέα της προστασίας.

Τα συμβαλλόμενα μέρη υποχρεώνονται να παρέχουν στοιχεία και πληροφόρηση για απειλές και πιθανές καταστροφές που είναι δυνατόν να θέσουν σε κίνδυνο τα αντισυμβαλλόμενα μέρη. Ειδικότερα, ορίζεται ότι κάθε συμβαλλόμενο μέρος συλλέγει στην επικράτειά του τα αναγκαία δεδομένα και τις πληροφορίες σχετικά με την απειλή ή το συμβάν της καταστροφής και τα υποβάλλει απευθείας στα αρμόδια όργανα του αντισυμβαλλομένου.

Προβλέπονται οι μέθοδοι διάσωσης και η διαδικασία παροχής βοήθειας, η οποία μπορεί να αφορά σωστικές ομάδες, συνεργεία και άτομα, καθώς και προστατευτικό εξοπλισμό, εξοπλισμό διάσωσης και για ανθρωπιστική βοήθεια.

Επιπλέον, προβλέπεται η δυνατότητα χρήσης αεροσκαφών με σκοπό την παροχή βοήθειας και τη μεταφορά σωστικών συνεργείων, καθώς, επίσης, περιγράφονται οι διαδικασίες αναφορικά με τη χρησιμοποίηση των αεροσκαφών κατά τη διάρκεια των δραστηριοτήτων παροχής βοήθειας.

Επίσης, στο περιεχόμενο της συμφωνίας προβλέπονται αναλυτικά όλες οι λοιπές και αναγκαίες λεπτομέρειες για την υλοποίησή της στις οποίες δεν θα ήθελα να αναφερθώ για λόγους οικονομίας χρόνου.

Συνεχίζοντας με τη συμφωνία με το Αζερμπαϊτζάν, που συνήφθη το 2010, θα ήθελα να τονίσω ότι στο περιεχόμενό της προβλέπονται οι μορφές συνεργασίας που αναλαμβάνουν να προωθούν τα συμβαλλόμενα μέρη και οι οποίες συνίστανται μεταξύ άλλων στην πρόβλεψη, πρόληψη και εκτίμηση καταστάσεων έκτακτης ανάγκης, την οργάνωση και λειτουργία συστήματος παρακολούθησης, την εξάλειψη των συνεπειών των καταστάσεων έκτακτης ανάγκης, τη μελέτη των αιτιών και των περιστάσεων έλευσης των καταστάσεων έκτακτης ανάγκης, την αξιολόγηση των κινδύνων για το περιβάλλον και τον πληθυσμό, την αμοιβαία βοήθεια στην παροχή τεχνολογικού εξοπλισμού και άλλων μέσων, τον κοινό σχεδιασμό και τις δραστηριότητες που στοχεύουν στην πρόληψη καταστάσεων έκτακτης ανάγκης και στην εξάλειψη των συνεπειών τους.

Επιπλέον, στο πλαίσιο της συνεργασίας προβλέπονται οι διοργανώσεις κοινών ασκήσεων εκπαιδευτικών δραστηριοτήτων και διαδικασιών διάσωσης συνεδρίων με εκπαιδευτικούς οργανισμούς, καθώς και η ανταλλαγή πληροφοριών οπτικοακουστικού και φωτογραφικού υλικού, τεχνολογίας και τεχνογνωσίας, όπως και η εκπαίδευση εμπειρογνωμόνων. Προβλέπεται επίσης η δυνατότητα προώθησης συνεργασίας μεταξύ όλων των εμπλεκόμενων διεθνών και εθνικών οργανισμών και λοιπών φορέων που δραστηριοποιούνται στον τομέα της πρόληψης και εξάλειψης καταστάσεων έκτακτης ανάγκης.

Ακόμη, περιγράφεται η διαδικασία υποβολής αιτήματος έκκλησης για βοήθεια σε περίπτωση κατάστασης έκτακτης ανάγκης, καθώς και η διαδικασία λήψης απόφασης για την παροχή αυτής. Προβλέπεται ο τρόπος παροχής βοήθειας, καθώς και η διαδικασία συντονισμού και διαχείρισης της παρεχόμενης βοήθειας. Συγχρόνως ρυθμίζονται ζητήματα που αφορούν την εισαγωγή, την εξαγωγή και τη μεταφορά εξοπλισμού και ανθρωπιστικών εφοδίων διαμέσου των συνόρων κατά τη διάρκεια των δραστηριοτήτων παροχής βοήθειας.

Παράλληλα, προβλέπεται η δυνατότητα χρήσης, διέλευσης, απογείωσης και προσγείωσης αεροσκάφους του άλλου μέρους στην επικράτειά του με σκοπό την παροχή βοήθειας και περιγράφεται η σχετική διαδικασία αναφορικά με τη χρήση των αεροσκαφών κατά τη διάρκεια των δραστηριοτήτων παροχής βοήθειας.

Τέλος και σε αυτήν τη συμφωνία προβλέπονται αναλυτικά όλες εκείνες οι λεπτομέρειες και οι διαδικασίες που απαιτούνται για την υλοποίησή της.

Τα οφέλη που προκύπτουν από τις δύο συμφωνίες είναι προφανή και αναφέρω επιγραμματικά: Ενίσχυση της διμερούς συνεργασίας με το Μαυροβούνιο και Αζερμπαϊτζάν στον τομέα της πολιτικής προστασίας, εξασφάλιση σταθερού διαύλου επικοινωνίας και ανταλλαγής γνώσεων και εμπειριών, βελτίωση του επιπέδου πρόληψης ετοιμότητας και αντιμετώπισης εκτάκτων αναγκών, ενίσχυση του επιπέδου πρόληψης και ετοιμότητας ενάντια σε φυσικές και ανθρωπογενείς καταστροφές.

Με το προτεινόμενο σχέδιο νόμου ενισχύεται η Ελλάδα στον τομέα της πρόληψης και της εξάλειψης των συνεπειών των φυσικών και ανθρωπογενών καταστροφών μέσω της προώθησης της διεθνούς συνεργασίας στον τομέα της πολιτικής προστασίας εν όψει και της επίτασης των φαινομένων που συνδέονται με την κλιματική κρίση.

**ΠΡΟΕΔΡΕΥΩΝ (Απόστολος Αβδελάς):** Κλείστε σας παρακαλώ, κύριε Υφυπουργέ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Παρ’ ότι πρόδηλη και καταφανής η σπουδαιότητά του δεν μπορώ παρά να υπερθεματίσω υπέρ της ψήφισης του παρόντος σχεδίου νόμου, το οποίο θα εισφέρει πολλαπλά στη χώρα μας, θα επισφραγίσει τη σύσφιξη των σχέσεων μεταξύ των λαών μας και θα αναβαθμίσει το επίπεδο της προστασίας των πολιτών των συμβαλλομένων κρατών.

Κλείνοντας και θέτοντας υπ’ όψιν της Ολομέλειας του Σώματος όλα όσα ελέχθησαν και ανέδειξαν τη σπουδαιότητα των εν λόγω συμφωνιών, εισηγούμαι την ψήφιση του παρόντος σχεδίου νόμου, το οποίο θεωρώ ότι αξίζει να στηριχθεί ομόθυμα από όλους τους Κοινοβουλευτικούς Εκπροσώπους.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε κύριε Υφυπουργέ, αλλά πρέπει να παραδώσουμε και την Αίθουσα στην Επιτροπή Εμπορίου. Γι’ αυτό λίγο σας πίεσα.

Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου των νομοσχεδίων του Υπουργείου Κλιματικής Κρίσης και Πολιτικής Προστασίας και η ψήφισή τους θα γίνει χωριστά.

Προχωρούμε πρώτα στην ψήφιση επί της αρχής, των άρθρων και του συνόλου του σχεδίου νόμου του Υπουργείου Κλιματικής Κρίσης και Πολιτικής Προστασίας: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου επί της συνεργασίας και προστασίας από φυσικές και ανθρωπογενείς καταστροφές».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου επί της συνεργασίας και προστασίας από φυσικές και ανθρωπογενείς καταστροφές |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο δεύτερο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Υπουργείου Κλιματικής Κρίσης και Πολιτικής Προστασίας: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου επί της συνεργασίας και προστασίας από φυσικές και ανθρωπογενείς καταστροφές» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ. 130α)

**ΠΡΟΕΔΡΕΥΩΝ (Απόστολος Αβδελάς):** Προχωρούμε τώρα στην ψήφιση επί της αρχής, των άρθρων και του συνόλου του σχεδίου νόμου του Υπουργείου Κλιματικής Κρίσης και Πολιτικής Προστασίας: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του Αζερμπαϊτζάν σχετικά με τη συνεργασία και την αμοιβαία βοήθεια στον τομέα της πρόληψης και της εξάλειψης των συνεπειών φυσικών καταστροφών και ανθρωπογενών ατυχημάτων».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του Αζερμπαϊτζάν...και της εξάλειψης των συνεπειών φυσικών καταστροφών & ανθρωπογενών ατυχημάτων |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο δεύτερο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Υπουργείου Κλιματικής Κρίσης και Πολιτικής Προστασίας: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του Αζερμπαϊτζάν σχετικά με τη συνεργασία και την αμοιβαία βοήθεια στον τομέα της πρόληψης και της εξάλειψης των συνεπειών φυσικών καταστροφών και ανθρωπογενών ατυχημάτων» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ. 135α)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 13.07΄ λύεται η συνεδρίαση για αύριο, ημέρα Παρασκευή 25 Φεβρουαρίου 2022 και ώρα 10.00΄, με αντικείμενο εργασιών του Σώματος, κοινοβουλευτικό έλεγχο: α) συζήτηση της με αριθμό 9/5/9-2-2022 επίκαιρης επερώτησης των Βουλευτών της Κοινοβουλευτικής Ομάδας του Κινήματος Αλλαγής προς τον Υπουργό Αγροτικής Ανάπτυξης και Τροφίμων, σύμφωνα με την ημερήσια διάταξη, και β) συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**